25 bureege hohalhaekey vidhaalhubee naathahuzeebu vumun: Shaheem\n25 ބުރީގެ ހޮހަޅައެކޭ ބުނީ ނާތަހުޒީބު ވުމުން: ޝަހީމް\nދަރުމަވަންތަ ހޮސްޕިޓަލް-- އަވަސް ފޮޓޯ | އަހުމަދު ޝުރާއު\nސަރުކާރުން ގާއިމް ކުރާ ޒަމާނީ ހޮސްޕިޓަލް، 25 ބުރީގެ ދަރުމަވަންތަ ހޮސްޕިޓަލް "ހޮހަޅަ" އެއް ގޮތަށް ސިފަކުރާނީ ނާތަހުޒީބު ވުމުން ކަމަށް ރައީސް އަބްދުﷲ ޔާމީން އަބްދުލްގައްޔޫމްގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nޝަހީމް މިގޮތަށް ވިދާޅުވީ، 75 ބުރީގެ އިމާރާތެއް އެޅޭ އަގަށް މިހާރު ހަދާފައިވަނީ 25 ބުރީގެ "ހޮހަޅައެއް" ކަމަށެވެ. އޭގެ ބޭރުގަ ޖަހާފައިވާ ބިއްލޫރީގެ ދަޅައަށް ހެއްލިގެން ތިބެގެން ނުވާނެ ކަމަށް މިދިޔަ ހޮނިހިރު ދުވަހުގެ ރޭ އިދިކޮޅު ފަރާތްތަކުން ކާނިވާ ސަރަހައްދުގައި ބޭއްވި ޖަލްސާގައި އިދިކޮޅު ކޯލިޝަންގެ ކެނޑިޑޭޓް އިބްރާހިމް މުހައްމަދު ސޯލިހް، އިބޫ ވިދާޅުވުމާއި ގުޅިގެންނެވެ.\nރައީސް ޔާމީނަށް ކެމްޕެއިން ކުރުމަށްޓަކައި ދ. އަތޮޅަށް ކުރައްވަމުން ގެންދަވާ ދަތުރުގައި މީދޫގެ ރައްޔިތުންނާއި ބައްދަލުކުރައްވައި ޝަހީމް ވިދާޅުވީ، ރައީސް އަބުދުﷲ ޔާމީން އަބުދުލްގައްޔޫމް މަސައްކަތް ކުރަމުން ގެންދަނީ ރާއްޖެ ތަރައްގީ ކުރުމަށް ކަމަށާއި ބޭރުގައުމު ތަކަށް ވިއްކާލާފައިވާ އެއާޕޯޓްވެސް ހޯއްދެވީ ރައީސް ޔާމީން ކަމަށެވެ. އަދި އެއާޕޯޓްގައި ދުނިޔޭގައި ދުއްވާ އެންމެ ބޮޑެތި މަތިންދާ ބޯޓްތައް ޖައްސާނެ ކަމަށާއި އެބޯޓް ދުއްވާނީ ދިވެހި ޕައިލެޓެއް ކަމަށް ރައީސް ވިދާޅުވެފައިވާ ކަމަށެވެ. އެއީ ތަރައްގީ ކަމަށް ޝަހީމް ވިދާޅުވި އެވެ.\n"ބޭފުޅަކު އިއްޔެ ވިދާޅުވީ 25 ބުރީގެ އިމާރާތަކީ ހޮހަޅައެކޭ، 25 ބުރީގެ ޒަމާނީ ހޮސްޕިޓަލަށް އެއީ ހޮހަޅައެއް ގޮތަށް ސިފަކުރާނީ ކިހާ ނާތަހުޒީބު ވުމުން، މިއަދު ރައްޔިތުން ވިސްނާ ފިކުރު ކުރަން ޖެހޭ،" ޝަހީމް ވިދާޅުވި އެވެ.\nޝަހީމް ވިދާޅުވީ، ރާއްޖޭގެ އެއްވެސް މައްސަލައެއްނެތި އެއްވެސް ސަރުކާރެއް ހިނގާފައިނުވާ ކަމަށާއި ކޮންމެ ސަރުކާރެއްގައިވެސް އިސްލާހު ކުރަންޖެހޭ ކަންކަން ހުންނާނެ ކަމަށެވެ. އަދި މި ސަރުކާރުގައި އިސްލާހު ކުރަން ޖެހޭ ކަންކަންވެސް ހުންނާނެ ކަަމަށެވެ. ނަމަވެސް އެއީ ރައީސް އެއްލާލަން ޖެހޭނެ ނުވަތަ ތަބަކަކަށްލާފައި ބޭރުގެ ފަރާތްތަކަށް "އުލްހިޔާ"ގެ ގޮތަށް ރައީސް ޔާމީން "ގުރުބާން ކުރަން" ޖެހޭނެ ސަބަބެއް ނޫން ކަމަށްވެސް ޝަހީމް ވިދާޅުވި އެވެ.\nޝަހީމް ވިދާޅުވީ، އެމްޑީޕީ އިން މީގެ ކުރިން މަސައްކަތް ކުރީ ކަރަޕްޝަނާއި ވައްކަމާއި އަނިޔާވެރިކަމާއި ދެކޮޅަށް ކަމަށާއި މިއަދު އެބޭފުޅުން އެތިއްބެވީ އެފަރާތްތަކާއި އެއްކޮޅަށް ކަމަށެވެ. އަދި އެމްޑީޕީ ވަނީ އެޕާޓީގެ އަސްލު ސޫރައިން ގެއްލިފަ ކަމަށާއި އެމްޑީޕީއަށް ރާއްޖޭގައި އިތުރަށް ކުރެވޭނެ އިސްލާހެއް ނޯންނާނެ ކަމަށްވެސް ޝަހީމް ވިދާޅުވި އެވެ.\n"އެމީހުން [އެމްޑީޕީ]ނަށް އިސްލާހު ކުރެވޭނެ އެއްވެސް ކަމެއް ނޯންނާނެ، އެމީހުން އެވަނީ އެމީހުންގެ އަސްލު މަގުން ބޭރުވެފަ،" ޝަހީމް ވިދާޅުވި އެވެ.\nދީނީ އިލްމުވެރިންނަށް ފާޑު ވިދާޅުވަމުން ޝަހީމް ވިދާޅުވީ، އިންތިހާބާއި ކައިރިވުމުން ދީނީ އިލްމުވެރިން ފަތުވާތައް ނެރޭ ކަމަށާއި އެކަމަކީ "މޫސުމީ" ފަތުވާތަކެއް ކަމަށެވެ. އަދި ރައީސް ޔާމީންގެ އިސްތަށިފުޅުގައި އެކިއެކި ބަދުނާމްތައް އެޅޭގޮތަށް ވާހަކަތައް ދައްކަވާ ކަމަށެވެ. ނަމަވެސް އެކަންކަމަކީ ސާބިތު ނުހިފޭ ކަންކަން ކަމަށާއި އެފަދަ ވާހަކަތައް ދެއްކުމަކީ އިސްލާމީ ޝަރީއަތްތަކާއި ހިލާފް ކަމެއް ކަމަށްވެސް ޝަހީމް ވިދާޅުވި އެވެ.\n"އެހެން ކަމުން ތިމާއަށް އަޑުއިވޭ ވާހަކަ ތަކުގެ ތެދު ދޮގު ނުބަލައި އެވާހަކަތައް ފެތުރުމަކީ އެއީ އިސްލާމް ދީނުގައި ނަހީ ކުރައްވާފައިވާ ކަމެއް، އަޅުގަނޑުމެންނަށް މި ފެންނަނީ އެފަދަ ބޭފުޅުން ބައެއް ވާހަކަތައް ދައްކަމުންދާ މަންޒަރު، އެހެން ކަމުން ރައްޔިތުން މިކަންކަމާމެދު ފުންކޮށް ވިސްނަންޖެހޭ،" ޝަހީމް ވިދާޅުވި އެވެ.\nއިދިކޮޅު ކޯލިޝަނަށް ފާޑު ވިދާޅުވަމުން ޝަހީމް ވިދާޅުވީ، އިދިކޮޅުގައި ފަސް ޕާޓީ އެބަ އުޅުއްވާ ކަމަށާއި އޭގެ ކޮންމެ ޕާޓީއެއްގައި ތިބީ ލީޑަރުން ކަމަށެވެ. އަދި ވެރިކަމަށް އައުމާއެކު ތިން ދުވަސް ތެރޭގައި އެކޯލިޝަން ރޫޅޭނެ ކަމަށެވެ. އަދި އެ ކޯލިޝަނުން މަސައްކަތް ކުރަނީ ވަކި މީހަކު ވެރިކަމަށް ގެނައުމަށް ކަމަށާއި އެކަން ކާމިޔާބުވިޔަ ނުދިނުމަށް ރައްޔިތުން މަސައްކަތް ކޮށްދޭން ޖެހޭ ކަމަށް ޝަހީމް ވިދާޅުވި އެވެ.\nޕީޕީއެމް ރައީސް އިބްރާހިމް މުހައްމަދު ސޯލިހު މޯލްޑިވްސް ޔުނައިޓެޑް އޮޕޮޒިޝަން + ޑރ. މުހައްމަދު ޝަހީމް އަލީ ސައީދު\nރައީސް ޔާމީންގެ އެކުވެރި، ހިޔަލީ ރަޝީދުގެ ތާއީދު އިބޫއަށް\nއިބޫއަށް ހަމަލާ ދޭން އުޅުނު މައްސަލާގައި ފުލުހުން އަދިވެސް ހިމޭނުން!\nޕީޕީއެމްގެ ސުވާލެއް: އެމްޑީޕީ ސަރުކާރުން ގެއްލުނު ފައިސާ ހޯދަން ކެރޭނެތޯ؟


އަލްޒައިމާ ބަލި: ކަސްރަތު | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: ކަސްރަތު\nއަލްޒައިމާ ބަލީގެ އަހުލުވެރިން ވީވަރަކުން ކަސްރަތު ކުރުމަކީ މުހިއްމު ކަމެކެވެ. އެއީ މިކަމުގެ ސަބަބުން މަސްތައް ދެރަވެ ނިކަމެތިވުން، ހިމާޔަތްކޮށް، ހެލިފެލިވެ ނޫޅުމުން ކުރިމަތިވާ ޞިއްޙީ މައްސަލަތަކުން މިންޖުކޮށްދޭތީ އެވެ. މީގެ އިތުރުން ކަސްރަތު ކުރުމަކީ މީހާގެ މިޒާޖު ރަގަޅުކޮށްދީ، ހިތްހަމަޖެހުމާއި، އަރާމް ހަށިގަނޑަށް ލިއްބައިދޭނޭ ކަމެކެވެ.\nބައިސްކަލް ދުއްވުން، ބޭރަށް ނިކުމެ ހިގާލުން ފަދަ ކަންތައްތަކަކީ އަލްޒައިމާ ބަލީގެ އަހުލުވެރިންނަށް މެދުވެރިވާ ހިތްހަމަ ނުޖެހުމާއި، ނުތަނަވަސްކަން ކުޑަކޮށްދޭނެ ކަމެކެވެ. އެއީ މިބުނި ކަންތައްތަކަކީ އެކަންތައްތައް ފުރިހަމަކުރުމުގައި ވިސްނައިގެން ގަރާރުތައް ނަގައި، ނުވަތަ ދެން ކުރަންޖެހެނީ ކޮންކަމެއްތޯ ބަލައި ވިސްނަން ޖެހޭ ކަންކަމަށް ނުވާތީ އެވެ.\nދާއިމީގޮތެއްގައި ކުރާނެ ކަސްރަތެއް އިޚްތިޔާރު ކުރުމުގެ ކުރިން ތިމާގެ ޚާއްޞަ ޑޮކްޓަރާއި، ވާހަކަ ދެއްކުމަކީ މުހިއްމު ކަމެކެވެ. މިގޮތުން ޑޮކްޓަރު އަންނަނިވި ކަންތައްތައް ބުނެދޭނެއެވެ.\n- ތިބާއަށް ކުރެވިދާނެ، ކުރުން އެދެވިގެން ނުވާ ކަސްރަތުތައް.\n- ކަސްރަތު ކުރެވޭނީ ކިހާ ބުރަކަމެއް އިހްސާސްވަންދެން ކަން.\n- ކިހާ ވަގުތެއް ވަންދެން ކަސްރަތު ކުރުމުގައި ހޭދަކުރެވިދާނެ ކަން.\nތިބާއަށް އެންމެ އެކަށީގެންވަނީ ކޮން ބާވަތެއްގެ ކަސްރަތެއް ކަން ބަރޯސާވެފައި އޮންނަނީ ބަލީގެ އުދަގޫތައް ހުރިމިންވަރު، ހަށިގަނޑުގެ ދުޅަހެޔޮކަން މިކަންކަމުގެ މައްޗަށެވެ. ކަސްރަތުކުރަން ހުއްދަ ލިބުމުން މަޑުމަޑުން ކަސްރަތު ކުރުން ކުރިއަށް ގެންދަންވީ އެވެ.\nކަސްރަތު ކުރާއިރު ސަމާލުކަން ދެވިދާނެ ބައެއް ކަންތައްތައް\n- ކަސްރަތު ކުރަން ފެށުމުގެ ކުރިން އެކަމަށް ތައްޔާރު ވުމަށް ވާރމް އަޕެއް ޖައްސާށެވެ. ނިންމަންވާނީ ރަގަޅަށް ފިނިކޮށްލައި ހަދައިގެންނެވެ.\n- 30 މިނިޓް ވަންދެން ކަސްރަތު ކުރަން ނިންމައިފައި ވާނަމަ 10 މިނިޓްގެ ސެޝަން އަކުން ފަށާށެވެ. އެއަށްފަހު ކުރިއަށް ގެންދާށެވެ.\n- އެކަށޭނަ ވެއްޓެއް އިޚްތިޔާރު ކުރާށެވެ. މިސާލަކަށް ލޫންދާ، ނުވަތަ ކައްސާލާ ތަޅުންގަނޑެއްގެ މަތީގައި ކަސްރަތު ކުރާކަށް ރަގަޅެއް ނުވާނެއެވެ.\n- ކޮޅަށް ތެދުވެހުރުމަށް، ނުވަތަ ތެދުވެ ހަދަން މާބޮޑަށް އުދަގޫނަމަ އެދުގައި ވެސް ހެދިދާނެ ކަސްރަތުތައް ހުރެއެވެ.\n- ކަސްރަތު ކުރަމުން ދަނިކޮށް މާބޮޑަށް ވަރުދެރަވެ، ނުވަތަ މާބޮޑަށް މާޔޫސްވާގޮތް ވެއްޖެނަމަ ކަސްރަތު ކުރުން ހުއްޓާލާށެވެ.\n- ކަސްރަތު ކުރުމުގެ ގޮތުން އާންމުކޮށް ކުރާހިތްވާ ކަހަލަ ކަމެއް ވެސް ޚިޔާރު ކުރެވިދާނެއެވެ. މިސާލަކަށް ބަގީޗާ ހެއްދުން، ހިގާލުން، ފެތުން ފަދަ ކަންތައްތައް އިޚްތިޔާރު ކުރެވިދާނެއެވެ.


ދުވާފަރު މަގުހެދުމުގެ މަސައްކަތް ބާރަށް ކުރިއަށް |\nދުވާފަރު މަގުހެދުމުގެ މަސައްކަތް ބާރަށް ކުރިއަށް\nހޯރަފުށީ މަގުހެދުން އެމްޓީސީސީއާ ހަވާލުކޮށްފި\nމަނަދޫ ނެރު ކޮނުމާއި ބޭރުތޮށިލުމުގެ މަޝްރޫޢު އެމްޓީސީސީއާ ހަވާލުކޮށްފި\nވެލިދޫ ދޯނި އެހެލާ ސަރަޙައްދު ހެދުމަށް އެމްޓީސީސީއާ ހަވާލުކޮށްފި\nރ.ދުވާފަރުގެ މަގުތައް ޒަމާނީ ފެންވަރަކަށް ތަރައްޤީ ކުރުމުގެ މަޝްރޫއު ހަލުވިކަމާއިއެކު ކުރިއަށްދާ ކަމުމުގައި މިމަސައްކަތް ކުރާ އެމްޓީސީސީން ހާމަކޮށްފިއެވެެ.\nއެމްޓީސީން ވިދާޅުވީ މިމަސައްކަތް ކުރިއަށް ގެންދަނީ އެރަށެއްގަ ދިރިއުޅޭ ރައްޔިތުންނާއި، ކްލައިންޓާއި ސްޓޭކްހޯލްޑަރސްގެ އެއްބާރުލުމާއެގައިކަމަށެވެ. މި މަޝްރޫޢުގެ ދަށުން އެރަށުގެ 14 މަގެއްގައި ތާރުއަޅައި، ޒަމާނީ ފެންވަރަށް ތަރައްޤީކުރައްވަން ހަމަޖެހިފައެވެ.\nމިމަޝްރޫޢުގެ ދަށުން އެރަށުގައި ފަންސަވީސް ހާސް ފަސްސަތޭކަ ތޭރަ (25513) ކިލޯ މީޓަރު މަގުގައި ތާރު އެޅުމަށް ވަނީ ހަމަޖެހިފައެވެ. އަދި ޕޭމަންޓްގެ ގޮތުގައި ހަހާސް އަށްސަތޭކަ ތޭރަ (6813) ކިލޯމީޓަރު ހަދާގޮތަށް ހަމަޖެހިފައި ވެއެވެ. ދުވާފަރު މަގުތައް ޒަމާނީ ފެންވަރަކަށް ހެދުމަށް އެމްޓީސީސީން ކުރަމުން އަންނަ މަސަކައްތުގެ ތެރެއިން މަގު ބައްތި ޖެހުން ފަދަ މަސައްކަތް ކުރަން ހަމަޖެހިފައިވާ ކަމަށް އެކުންފުނިން ބުނެއެވެ.\nމި މަސައްކަތަކީ މިނިސްޓްރީ އޮފް ޕްލޭނިން ހައުސިންގ އެންޑް އިންފްރާސްޓްރަކްޗަރގެ އިން 47.04 މިލިއަން ރުފިޔާއަށް އެމްޓީސީސީ އާ ހަވާލުކޮށްގެން ކުރިއަށްގެންދާ މަސައްކަތެކެވެ. ދުވާފަރު މަގުހެދުމުގެ އަމަލީ މަސައްކަތް ފަށާފައިވަނީ 12 ޖޫން 2019 ގައެވެ.\nދުވާފަރުގެ މަގު ހެދުމުގެ މަޝްރޫޢުގައި އެރަށު ރައްޔިތުންގެ ފަރާތުންދަނީ ބޮޑު އެއްބާރުލުމެއް ލިބެމުންނެވެ.\nއެމްޓީސީސީ, މަގުހެދުން, ދުވާފަރު


Dhiraagu high speed internet Rinbudhoo ah\nދިރާގު ހައި ސްޕީޑް ފައިބަ އިންޓަނެޓް ރިނބުދޫއަށް\nދިރާގު ހިދުމަތް ރިނބުދޫގައި ދިނުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: ދިރާގު\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ދަށުން ދިރާގު ހައިސްޕީޑް ފައިބަ އިންޓަނެޓްގެ ހިދުމަތް ރިނބުދޫގައި ރަސްމީކޮށް އިފްތިތާހްކޮށްފި އެވެ.\nމި ހިދުމަތް ރަސްމީކޮށް އިފްތިތާހު ކޮށްފައިވަނީ ރިނބުދޫގެ ރައްޔިތުންނަށް ހާއްސަ އޮފާއަކާ އެކުގަ އެވެ. އެގޮތުން، ދިރާގު ފައިބަ ބްރޯޑްބޭންޑް ޕެކޭޖަށް އެޕްލައި ކުރާ ކަސްޓަމަރުންނަށް ހިލޭ ފައިބަ ގުޅައިދިނުމުގެ އިތުރުން ފައިބަ އަށް ބޭނުންވާ ހާއްސަ ރައުޓަރު ނުވަތަ އޯއެންޓީ ވެސް ހިލޭ ލިބިގެންދާނެ އެވެ. މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ހިޔާރުކުރުމަށް ލިބިގެންދާ ރަނުގެ ފުރުސަތެކެވެ.\nދިރާގު ފައިބަ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަ ނެޓްވޯކް އެވެ. އެގޮތުން މިހާރު ރާއްޖޭގެ ގޭބިސީގެ 85 ޕަސެންޓް ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 89 ރަށެއް ހިމެނެ އެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއި ފަސޭހަގޮތްތައް ހޯދައިދިނުމެވެ. މިގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖުރިބާ ރަނގަޅުކުރުމަށް އަބަދު ވެސް މަސައްކަތް ދިރާގުން ކުރިއަށް ގެންދާނެ އެވެ.\nއޭޝިއާގެ ބޮޑީ ބިލްޑިން މުބާރާތުގެ ޑިޖިޓަލް ޕާޓްނަރަކީ ދިރާގު\nބޭރުގެ ރާޒުވާ މުބާރާތުގެ ޕާޓްނަރަކަށް ދިރާގު\nދިރާގުން ކަނޑުތަކުގެ ދުވަސް ފާހަގަކޮށްފި


World Scholar's Cup ge fahu burah Dhivehi gina team thakeh | Mihaaru\nދިވެހި ގިނަ ޓީމުތަކެއް ވޯލްޑް ސްކޮލާސް ކަޕްގެ ފަހު ބުރަށް\nވޯލްޑް ސްކޮލާސް ކަޕްގެ ގްލޯބަލް ރައުންޑުގައި ބައިވެރިވި ބްރައިޓްވޭ ސްކޫލުގެ ދަރިވަރެއް.- ފޮޓޯ: ގޭޓްވޭ ސްކޫލު\n01 ޖުލައި 2019 - 08:50\nމިިދިޔަ ހަފުތާގައި އޮތް ބުރުގައި، ބިލަބޮންގް ސްކޫލާއި އަހުމަދިއްޔާ ސްކޫލާއި ބްރައިޓްވޭ ސްކޫލާއި ޣިޔާސުއްދީން ސްކޫލުގެ އިތުރުން ވިލާ ހައި އިންޓަނޭޝަނަލް ސްކޫލްގެ ދަރިވަރުން ބައިވެރިވި އެވެ. އޭގެ ތެރެއިން ގިނަ ޓީމުތަކެއް ވަނީ އެމެރިކާގެ ޔޭލް ޔުނިވާސިޓީގައި ބާއްވާ ފައިނަލް ބުރަށް ކޮލިފައިވެފަ އެވެ.\nބިލަބޮންގް ސްކޫލުގެ 34 ދަރިވަރުން ގްލޯބަލް ރައުންޑުގައި ބައިވެރިވި އެވެ. އޭގެ ތެރެއިން އެމެރިކާގައި ބާއްވާ ފައިނަލް ބުރަށް ޖޫނިއާ ބައިގެ 15 ދަރިވަރުން ހޮވުނެވެ. އެ ދަރިވަރުންނަށް ޖުމްލަ 133 މެޑަލް ލިބިފައިވެ އެވެ.\nވޯލްޑް ސްކޮލާސްކަޕްގެ ދެ ވަނަ ބުރަށް ފުރުމުގެ ކުރިން ޣިޔާސުއްދީން ސްކޫލުގެ ދަރިވަރުން ފޮޓޯއަކަށް ހުއްޓިލައިގެން.-- ފޮޓޯ: ޣިޔާސުއްދީން ސްކޫލު\nޣިޔާސުއްދީން ސްކޫލުން ގްލޯބަލް ރައުންޑުގައި ބައިވެރިވި ހަތް ޓީމެއް ފައިނަލަށް ދަތުރުކުރި އެވެ. އޭގެ ތެރެއިން ސައުތު އޭޝިޔާއިން 10 ވަނަ އަށް އެ ސްކޫލުގެ ޖޫނިއަ ޓީމެއް ދިޔައިރު ސީނިއަ ޓީމެއް ވަނީ ސައުތު އޭޝިޔާއިން ތިން ވަނައަށް އަރައިފަ އެވެ.\nއެ ސްކޫލުގެ ސުލަފް މޫސާ ލަތީފް ވަނީ ސީނިއާ ޓޮޕް ސްކޯލަރުންގެ ތެރޭގައި ހިމެނިފަ އެވެ. އަދި ޖޫނިއަ ބައިން ނަބީހް ޝަމީމު ވެސް ޓޮޕް ސްކޯލަރުންގެ ތެރޭގައި ހިމެނުނެވެ.\nއަހުމަދިއްޔާ ސްކޫލުގެ ދަރިވަރުން، ސްކޮލާސްކަޕްގެ ގްލޯބަލް ރައުންޑުގައި.-- ފޮޓޯ: އަހުމަދިއްޔާ ސްކޫލު\nޣިޔާސުއްދީނަށް މުޅި ޖުމްލަ 155 މެޑަލް ލިބުނެވެ. ސީނިއާ ބައިން ރަން 38 މެޑަލާއި ރިހި 55 މެޑައްޔެވެ. ސީނިއަ ބައިން ޓްރޮފީ ލިބުނު ޓީމުގައި ހިމެނެނީ ސުލަފް އާއި ޝައިނާ މުހައްމަދު ޝައިނީ އަދި އާމިނަތު އަޒްކާ އެވެ.\nޖޫނިއާ ބައިން ރަން 32 މެޑަލް އަދި ރިހި 30 މެޑަލް ލިބުނެވެ. އަދި އެ ބައިން ސްކޯލާސް ޗެލެންޖުން ޔޫސުފް ޝާރިގް ޝާހިދަށް ޓްރޮފީ ލިބުނެވެ.\nބިލަބޮންގް ސްކޫލުގެ ދަރިވަރުން، ސްކޮލާސްކަޕްގެ ގްލޯބަލް ރައުންޑަށް ފުރުމުގެ ކުރިން ވެލާނާ އެއާޕޯޓުގައި-- ފޮޓޯ: އަހުމަދިއްޔާ ސްކޫލު\nވިލާ އިންޓަނޭޝަނަލް ހައި ސްކޫލްގެ އައިޝަތު ޒޭބާ އަތޯ ވެސް ވަނީ ސީނިއަ ބައިގެ ޓޮޕް ސްކޮލާސް ތެރޭގައި ހިމެނިފަ އެވެ. އަދި ޒޭބާ އާއި އިބްރާހިމް މިކްޔާލް އަހުމަދާއި އާދަމް ނަވީން މުހައްމަދު ހިމެނޭ ޓީމު، ސައުތު އޭޝިއާގެ ޓޮޕް ޓީމުތަކުގެ ތެރޭގައި ވެސް ހިމެނުނެވެ.\nވިލާ އިންޓަނޭޝަނަލް ހައި ސްކޫލްގެ 17 ދަރިވަރުން ސީނިއަ ބައިގައި ވާދަކޮށް 22 ރަން އަދި 35 ސިލްވަ މެޑެލް ހޯދި އެވެ.\nގްލޯބަލް ރައުންޑްގައި އަހުމަދިއްޔާ ސްކޫލުގެ 24 ދަރިވަރުން ބައިވެރިވިއިރު ފައިނަލް ވަނަ ބުރަށް ދެ ޓީމު ކޮލިފައިވި އެވެ. އެ ސްކޫލަށް ރަން 13 އަދި ރިހި 19 މެޑެލް ލިބުނެވެ.\nބްރައިޓްވޭ ސްކޫލުގެ ދެ ޓީމެއް ފައިނަލް ބުރަށް ހޮވުނެވެ. އެ ދަރިވަރުންނަށް ޖުމްލަ 37 މެޑަލް ލިބިފައިވެ އެވެ.\nސްކޮލާސް ކަޕް ބަހާލާފައި އޮންނަނީ ދެ ބަޔަކަށެވެ. އެގޮތުން ޖޫނިއަ ބައިގައި ވާދަކުރަނީ 14 އަހަރުން ދަށުގެ ދަރިވަރުންނެވެ. ސީނިއަ ޓީމުތަކުގައި ތިބެނީ 14 އަހަރުން މަތީގެ ދަރިވަރުންނެވެ.\nސްކޫލް ތައުލީމް އަހުމަދިއްޔާ ސްކޫލް ޣިޔާސުއްދީން އިންޓަނޭޝަނަލް ސްކޫލް ގޭޓްވޭ އިންޓަނޭޝަނަލް ސްކޫލް


In pictures: Raees sifainnaa bahdhalukurun\nރައީސް ސިފައިންނާ ބައްދަލުކުރުން\nމާލެ،5ޖުލައި 2020 -- ރައީސް އިބްރާހިމް މުހައްމަދު ސޯލިހް ރޭ ކަޅުތުއްކަލާ ކޮށީގައި ސިފައިންނާއި ބައްދަލު ކުރައްވައިފި އެވެ. މި ބައްދަލުވުމުގައި ޑިފެންސް މިނިސްޓަރު މާރިޔާ އަހުމަދު ދީދީއަކީ ވަރަށް އާދަޔާ ހިލާފު ލީޑާޝިޕް ބޭފުޅެއް ކަމަށް ވިދާޅުވެ ރައީސް ސޯލިހް، އެކަމަނާއަށް ވަރަށް ބޮޑަށް ތައުރީފު ކުރެއްވި އެވެ. މި ބައްދަލްވުމަކީ ކޮވިޑްގެ ބަލިމަޑުކަމާއި ގުޅިގެން ސަރުކާރުން ކުރިއަށް ގެންދިޔަ މަސައްކަތްތަކުގައި ސިފައިންގެ ދައުރު ފާހަގަކޮށް އެކަމަށް ޝުކުރު އަދާކުރުމުގެ ގޮތުން ބޭއްވެވި ބައްދަލްވުމެކެވެ. -- އަހުމަދު އަޝްހާދު އަބްދުﷲ (ޖެރީ) | އަވަސް\nމާލެ،5ޖުލައި 2020 -- ސިފައިންގެ އެންމެމަތީ ވެރިޔާ އަދި ދިވެހިރާއްޖޭގެ ރައީސް އިބްރާހިމް މުހައްމަދު ސޯލިހް މިރޭ ކަޅުތުއްކަލާ ކޮށީގައި ސިފައިންނާއި ބައްދަލު ކުރަށްވައިފި. މި ބައްދަލުވުމުގައި ޑިފެންސް މިނިސްޓަރު މާރިޔާ އަހުމަދު ދީދީއަކީ ވަރަށް އާދަޔާ ހިލާފު ލީޑާޝިޕް ބޭފުޅެއް ކަމަށް ވިދާޅުވެ ރައީސް ސޯލިހް، އެކަމަނާއަށް ވަރަށް ބޮޑަށް ތައުރީފު ކުރައްވި. މި ބައްދަލްވުމަކީ ކޮވިޑްގެ ބަލިމަޑުކަމާއި ގުޅިގެން ސަރުކާރުން ކުރިއަށް ގެންދިޔަ މަސައްކަތްތަކުގައި ސިފައިންގެ ދައުރު ފާހަގަކޮށް އެކަމަށް ޝުކުރު އަދާކުރުމުގެ ގޮތުން ބޭއްވެވި ބައްދަލްވުމެއް. -- އަހުމަދު އަޝްހާދު އަބްދުﷲ (ޖެރީ) | އަވަސް


Dhiraagu TV in 4k quality gai match balaalun: Dhivehinah libunu bodu hadhiyaa eh!\nދިރާގު ޓީވީން 4ކޭ ކޮށް މެޗުބަލައިލުން: ދިވެހިންނަށް ލިބުނު ބޮޑު ހަދިޔާއެއް\nމިފަހަރުގެ ވޯލްޑް ކަޕަކީ އެހެން އަހަރުތަކާ މުޅިންވެސް ތަފާތު ވޯލްޑް ކަޕެކެވެ. ސަބަބުތައް ބައިވަރެވެ. އެންމެ ގިނަ ބަޔަކަށް ސަޕްރައިޒް ވީ މުބާރާތުގެ ތަށި ހޯދާނެ ކަމަށް ލަފާކުރި ގިނަ ގައުމުތަކެއް މުބާރާތާ ވަކިވެގެން ދިއުމެވެ. ވޯލްޑް ކަޕްގެ ފޯރި އެހިސާބުން ވަކިން ގަދަވިއެވެ. ސޯޝަލް މީޑިޔާގެ ޕްލެޓް ފޯމްތަކުން އެނޫން އެއްވެސް ވާހަކައެއް ނުފެނުނެވެ. ވޯލްޑް ކަޕްގެ މެޗުތައް ބެލުމަށް އެންމެން ނަގާ ފޯރީގެ ފޮޓޯތަކާއި ވީޑިއޯތަކުން އެނގިގެން ދިޔައީ ދިވެހިން ވޯލްޑް ކަޕާއި ގުޅިފައިވާ މިންވަރެވެ.\nވޯލްޑް ކަޕް ތެރޭގައި ލިބެންފެށި ހައިރާން ކުރުވަނިވި ކަންކަމަށް އައި އެންމެ ބޮޑު ބަދަލަކީ މެޗު ބަލަން އިންނަ އިރު މި އިނދެވެނީ “ރަޝިޔާގައި” ކަމަށް އިހުސާސް ވުމެވެ. މުބާރާތް ފެށުނުއިރު ރަށުގައި ހުރެގެން މެޗުތައް ބަލަމުން ގެންދިޔައީ މީގެ އަހަރުތަކެއް ކުރިންވެސް ބަލަމުން ގެންދިޔަ ގޮތަށެވެ.\nނަމަވެސް ހީނުކޮށްހުއްޓާ ދިރާގުން ތައާރަފް ކުރި “4 ކޭ ކޮށް މެޗު ބަލައިލުމުގެ” ފުރުސަތު ވެގެން ދިޔައީ ވޯލްޑް ކަޕް ތެރޭގައި ލިބުނު މާޔޫސް ކަމަށް ދިރުން ގެނުވި ކަމަކަށެވެ. ރަށުގައި ހުރެގެންވެސް މިހާރު އިހުސާސް ވަނީ ރަޝިޔާގައި ހުރެވޭ އިހުސާސެވެ. އެއީ މީގެ ދުވަސްކޮޅެއް ކުރިން ދިރާގުން އަލްޓްރާ ހައި ޑެފިނިޝަން ޓެކްނޮލޮޖީ (4 ކޭ) ކޮލިޓީގައި މެޗުތައް ދައްކަން ފެށި ހިދުމަތެވެ. ދިރާގު ޓީވީން ފެށި މި ހިދުމަތާއެކު 4ކޭ ކޮށް މެޗު ބެލުމަށް ކޮންމެހެން މާލޭގައި ހުންނާކަށް ނުޖެހެއެވެ. އަތޮޅު ތެރޭގައި ދިރާގު ޓީވީގެ ހިދުމަތް ލިބޭ ހުރިހާ ރަށަކުންވެސް މިހާރު 4ކޭ ކޮށް މެޗުތައް ބަލާލެވެއެވެ.\nއޭދަފުށީގައި މި ހިދުމަތް ލިބިގަންނަ މީހަކު ބުނީ އަމިއްލަ ރަށުގައި ހުރެގެން4ކޭ ފެންވަރުގައި މެޗުތައް ފެންނާނެ ކަމަށް މީގެ ކުރިން ހިޔާލަށްވެސް ނާންނަ ކަމަށެވެ. ނަމަވެސް ދިރާގު ޓީވީގެ ހިދުމަތް ހޯދަމުން އަންނަ ކަސްޓަމަރު ބުނިގޮތުގައި މެޗު ބަލާ ގަޑީގައި މިހާރު ހީވަނީ އާއިލާ އެއްކޮށް ރަޝިޔާގައި ތިބެވޭހެންނެވެ.\n“އަދިކިރިޔާ މިހަރު މި މެޗެއް ބަލާލެވެނީ، ވަރަށް ވަރަށް ކޮލިޓީކޮށް ފެނޭ. މިއީ މިފަހަރު ވޯލްޑް ކަޕާ އެކު ލިބުނު ރަނުގެ ފުރުސަތެއް. ހަމަ ހީވަނީ ފެމެލީ އެއްކޮށް ރަޝިޔާގައި ތިބެވޭހެން، ހަމަ ވަރަށް ވަރަށް ސަޅިއޭ ބުނެވޭނީ، 4ކޭ ކޮލިޓީގައި މިރަށުގައި މެޗު ބަލާ ޒުވާނަކު ބުންޏެވެ.\nދިރާގުން ތައާރަފް ކުރި މި ހިދުމަތާއެކު ރާއްޖޭގެ ބޮޑު ބަޔަކަށް މިހާރު ވަނީ 4ކޭ ކޮށް ވޯލްޑްކަޕް މެޗުތައް ބެލުމުގެ ފުރުސަތު ލިބިފައެވެ. މިއީ ހަމަ ޔަގީނުންވެސް ދުނިޔޭގެ އެންމެ ބޮޑު ކުޅިވަރު އީދުގައި ކުޅިބެލުންތެރިންނަށް ދެވޭނެ އެންމެ ބޮޑު ހަދިޔާ އެވެ.


Marumatheegai Ves Philip Dhekkee 100 Vana Ufandhuvas Faahaga Kuraa Vaahaka - Vaguthu\nއިނގިރޭސިވިލާތުގެ ރާނީ އެލިޒަބަތުގެ ފިރިކަލުން ޕްރިންސް ފިލިޕް މަރުވުމުގެ ކުރިން އޭނާގެ ފިރިހެން ދަރިކަލުން ޕްރިންސް ޗާލްސް އާއި އެންމެ ފަހުން ދެއްކި ވާހަކަ އަކީ ވެސް 100 ވަނަ އުފަންދުވަސް ފާހަގަ ކުރުމުގެ ވާހަކަތައް ކަމަށް ޕްރިންސް ޗާލްސް ބުނެފިއެވެ.\nޕްރިންސް ޗާލްސް ބީބީސީ އަށް ދިން އިންޓަވިއުއެއްގައި ބުނީ މިއަހަރުގެ އޭޕްރީލް އުމުރުން 99 އަހަރުގައި ފިލިޕް މަރުވުމުގެ އެއްދުވަސް ކުރިން ވެސް ވަރަށް ރަނގަޅަށް ވާހަކަ ދެކެވުނު ކަމަށެވެ. އެދުވަހު ދެބަފައިން ދެއްކީ ޖޫން މަހު ފިލިޕްގެ 100 ވަނަ އުފަން ދުވަސް ފާހަގަ ކުރުމުގެ ވާހަކައެވެ.\n"ބައްޕަ މަރުވި ދުވަހުގެ ކުރީ ދުވަހު އަހަރެމެން ވާހަކަ ދެއްކި. އެއީ އޭރު ކައިރިވަމުން އައި ބައްޕަގެ އުފަން ދުވަސް ފާހަގަ ކުރުމާއި ގުޅޭ ގޮތުން. އަހަރެން ބުނި އަހަރެމެން މިތައްޔާރުވަނީ ބައްޕަގެ އުފަންދުވަސް ފާހަގަ ކުރަންށޭ. އެހެން ބުނުމުން ބައްޕަ ބުނީ ކީއޭއޭ؟ ބައްޕަ ވަނީ އުމުރުން ދުވަސް ވުމުގެ ސަބަބުން ކޮންމެވެސް ވަރަކަށް ބީރުވެފައި. ދެން އަހަރެން އަނެއްކާވެސް ބުނިން ބައްޕަގެ އުފަންދުވަސް ފާހަގަ ކުރުމާއި ގުޅޭ ގޮތުން މަޝްވަރާ ކުރާ ވާހަކަ." ޗާލްސް ކިޔައިދިނެވެ.\nއުފަންދުވަސް ފާހަގަ ކުރުމުގެ ވާހަކަ ފިލިޕް ކައިރީގައި ބުމުން އެހައި ދުވަސް ވަންދެން ދުނިޔޭގައި އޮންނާނެ ކަމަށް އުއްމީދު ކުރާކަމަށް ފިލިޕް ބުންޏެވެ.\nނަމަވެސް 100 ވަނަ އުފަންދުވަސް ފާހަގަ ކުރުމުގެ ފުރުސަތު ނުލިބި ފިލިޕް މަރުވީއެވެ.\nބީބީސީ އިން މިހާރު ވަނީ ފިލިޕްގެ ހަނދާނުގައި ހާއްސަ ޑޮކިއުމެންޓްރީއެއް ތައްޔާރުކޮށްފައެވެ. އެޑޮކިއުމެންޓްރީގައި ފިލިޕްގެ އެންމެ ޒުވާން ދުވަސްވަރުން ފެށިގެން ރާނީގެ ފިރިކަލެއްގެ ގޮތުގައި ހޭދަކުރި ދުވަސްތަކުގައި ކަންތައްތައް ހިނގަމުން ދިޔަ ގޮތް ގެނެސްދޭނެއެވެ.


SunOnline: Jinsee dulhaheyokamaa gulhey mauloomathu gina bayakah neyngey: HRCM dhiraasaa\nބައިނަލްއަގްވާމީ އިންސާނީ ހައްގުތަކުގެ ދުވަސް ރާއްޖޭގައި ފާހަގަކުރުމަށް މިއަދު ބޭއްވި ރަސްމިއްޔާތުގެ ތެރެއިން --- ފޮޓޯ/ ފަޔާޒު މޫސާ\nޖިންސީ ދުޅަހެޔޮކަމާ ގުޅޭ މައުލޫމާތު ގިނަ ބަޔަކަށް ނޭނގޭ: އެޗްއާރުސީއެމް ދިރާސާ\nދިރާސާގައި 858 މީހުން ބައިވެރިވި\nއުފަންވަނިވި ސިއްހަތަށް ހާއްސަ ސެންޓަރެއް ހުރުން މުހިއްމުކަން ފާހަގަވި\nޖިންސީ ދުޅަހެޔޮކަމާ ގުޅޭ މައުލޫމާތު ދިނުމަށް ބައެއް ޓީޗަރުން ފަސްޖެހޭ\n1 އަހަރު4މަސް ކުރިން - 08 ޑިސެމްބަރ 2016 2\nޖިންސީ ދުޅަހެޔޮކަމާއި އުފަންވަނިވި ސިއްހަތާބެހޭ އެންމެ އަސާސީ މައުލޫމާތުތައްވެސް ގިނަ ބަޔަކަށް ނޭނގޭ ކަމަށް ހިއުމަން ރައިޓްސް ކޮމިޝަން އޮފް ދި މޯލްޑިވްސް (އެޗްއާރުސީއެމް) އިން ހެދި ދިރާސާ ރިޕޯޓަކުން ދައްކައިފިއެވެ.\nތައުލީމީ އަދި ސިއްހީ ދާއިރާގެ އިތުރުން މުޖުތަމައުގައި، އުފަންވަނިވި ސިއްހަތާ ޖިންސީ ދުޅަހެޔޮކަމާ ގުޅޭ މައުލޫމާތު ހުރި މިންވަރު ދެނެގަތުމަށް "ރައިޓް ޓު ސެކްޝުއަލް އެންޑް ރީޕްރޮޑަކްޓިވް ހެލްތު އެޑިއުކޭޝަން"ގެ ނަމުގައި ކުރި އެ ދިރާސާ ރިޕޯޓަކީ އިންސާނީ ހައްގުތަކުގެ ނަޒަރުން އެޗްއާރުސީއެމް އިން ހެދި ފުރަތަމަ ދިރާސާއެވެ.\nބައިނަލްއަގްވާމީ އިންސާނީ ހައްގުތަކުގެ ދުވަސް ރާއްޖޭގައި ފާހަގަކުރުމަށް މިއަދު ބޭއްވި ރަސްމިއްޔާތެއްގައި އެ ރިޕޯޓް ނެރެދެއްވީ، އެޗްއާރުސީއެމްގެ ތިން ވަނަ ދައުރުގެ މެމްބަރު އަދި ސިވިލް ސާވިސް ކޮމިޝަންގެ މިހާރުގެ ރައީސް ޑރ. އަލީ ޝަމީމް މުހައްމަދެވެ.\nކޮލިޓޭޓިވް މެތަޑް އެއްގެ ދަށުން ހެދި އެ ދިރާސާގައި ކަމާބެހޭ ފަރާތްތަކާ އިންޓަވިއުކޮށްފައިވާއިރު، ހޮވާލެވުނު ހަ އަތޮޅެއްގެ 11 ރަށެއްގެ މީހުންގެ ފަރާތުން މައުލޫމާތު އެއްކޮށްފައިވެއެވެ. އަދި ސްކޫލްތަކުގައި ބޭނުންކުރާ ފޮތްތަކުގައިވާ މައުލޫމާތު ބަލައި ދިރާސާކޮށްފައިވެއެވެ.\nމުޅި ދިރާސާގައި 858 މީހުން ބައިވެރިވެފައިވާއިރު އޭގެ ތެރެއިން އެންމެ ގިނައިން އިންޓަވިއުކޮށް މައުލޫމާތު ހޯދާފައިވަނީ ކިޔަވާކުދިންގެ ފަރާތުންނެވެ. އެގޮތުން 402 ދަރިވަރަކު ދިރާސާގައި ބައިވެރިވެފައިވާއިރު 128 ޒުވާނުންނާއި 137 ބެލެނިވެރިއެއްގެ އިތުރުން، ތައުލީމީ ދާއިރާގައި މަސައްކަތްކުރައްވާ 118 ބޭފުޅުން އިންޓަވިއުގައި ބައިވެރިވެފައިވެއެވެ.\nއެޗްއާރުސީއެމް އިން ކުރި އެ ދިރާސާގެ ބައެއް ހޯދުންތައް ފާހަގަކުރައްވައި އެ ކޮމިޝަނުގެ ރިސާޗް އެންޑް މޮނީޓަރިން ޑިޕާޓްމަންޓުގެ ޑިރެކްޓަރު އަހުމަދު އަމީން ވިދާޅުވީ، ގިނަ ޒުވާނުންނަށް ޖިންސީ ދުޅަހެޔޮކަމާއި އުފަންވަނިވި ސިއްހަތާބެހޭ ގޮތުން އެކަށީގެންވާ މައުލޫމާތައް ވާސިލްވެވޭނެ ގޮތްތައް ނެތްއިރު، ގިނަ ބަޔަކަށް އެކަމާ ގުޅޭ އެންމެ އަސާސީ މައުލޫމާތުތައް ވެސް އެނގިފައެއްނުވެއެވެ.\nއޭގެ އިތުރުން، ދިރާސާގައި ބައިވެރިވި މީހުންގެ ތެރެއިން އުފަންވަނިވި ސިއްހަތާ ޖިންސީ ދުޅަހެޔޮކަމާ ގުޅޭގޮތުން މައުލޫމާތު ލިބެންހުރި ތަންތަނާ ދެވެމުންދާ ހިދުމަތްތަވެސް ގިނަ ބައިވެރިންނަކަށް އެނގިފައިނުވާއިރު، ހިދުމަތް ލިބެމުންދާ ތަންތަނުން ހިދުމަތް ހޯދާފައިވާ ފަރާތްތަކުން ލިބުނު ހިދުމަތާމެދު ހިތްހަމަނުޖެހޭކަން ވަނީ ފާހަގަކޮށްފައެވެ.\nއެހެންކަމުން އެފަދަ މައުލޫމާތާއި ހިދުމަތްދެވޭނެ ވަކި ސެންޓަރެއް ހުުރުން މުހިއްމު ކަމުގައި ދިރާސާގައި ބައިވެރިވި ގިނަ ބައިވެރިން ފާހަގަކޮށްފައިވާ ކަމަށް އަމީން ވިދާޅުވިއެވެ.\nސްކޫލް މާހައުލުން ލިބުނު މައުލޫމާތުތަކުން ހޯދުންތައް ފާހަގަކުރައްވައި އަމީން ވިދާޅުވީ، މިއަހަރު ތައާރަފްކުރި އާ ތައުލީމީ މަންހަޖަށް ކިޔަވައިދޭން ފެށުމުގެ ކުރިން ޖިންސީ ދުޅަހެޔޮކަމާއި އުފަންވަނިވި ސިއްހަތާ ބެހޭގޮތުން ހުރި މައުލޫމާތާއި ދަރިވަރުންނަށް މައުލޫމާތު ހޯދެންހުރި ވަސީލަތްތައް މަދުކަން ފާހަގަވެފައިވާ ކަމަށެވެ.\nއެހެންކަމުން، ގިނަ ކުދިން ސޯޝަލް މީޑިއާ އަދި އިންޓަނެޓް މެދުވެރިކޮށް މައުލޫމާތު ހޯދަން މަސައްކަތްކުރާ ކަމަށާއި އެހެންވުމުން އެންމެ އެކަށީގެންވާ ތެދު މައުލޫމާތު ކުދިންނަށް ނުލިބިދާނެކަން އޭނާ ވަނީ ފާހަގަކުރައްވާފައެވެ.\nއޭގެ އިތުރުން، ޖިންސީ ދުޅަހެޔޮކަމާ އުފަންވަނިވި ސިއްހަތާ ގުޅޭ މައުލޫމާތު ދިނުމަށް ބައެއް ޓީޗަރުން ފަސްޖެހި، ކުދިންނާއެކު މަޝްވަރާކުރި ނަމަވެސް ކުދިންގެ ސުވާލުތަކަށް ޖަވާބު ނުދީ އަޅާނުލައި ނުވަތަ ހިތްހަމަނުޖެހޭކަން ފާހަގަކުރާ ކަމަށް ދިރާސާ އަށް ވަނީ އެނގިގެންގޮސްފައެވެ.\nހާއްސަކޮށް އެފަދަ މައުލޫމާތު ލިބެންޖެހޭ، އިސްލާމް މާއްދާ ކިޔަވައިދޭ ކުލާހުގައި އެފަދަ މައްސަލަ ގިނަކަން ދިރާސާއިން ވަނީ ފާހަގަވެފައެވެ.\nތައުލީމީ ދާއިރާ ދިރާސާ އެޗްއާރްސީއެމް ސިއްހީ ދުޅަހެޔޮކަން\nމަދީނާގެ އިސްލާމިކް ޔުނިވާސިޓީން އައިޔޫއެމްއަށް އެއްބާރުލުން ދިނުމަށް ސޮއިކޮށްފި4ގަޑި 31 މިނެޓް ކުރިން\nތާރީހީ ދަތުރުފުޅެއްގައި މަދީނާ ޔުނިވާސިޓީގެ ރައީސް ރާއްޖެ ވަޑައިގެންފި 1 ދުވަސް 31 މިނެޓް ކުރިން\nފަރުކޮއި ޕްރޮގްރާމް: ހަތް ސްކޫލަކުން 1120 ދަރިވަރުންނަށް ފަރުތައް ދައްކާލައިފި5ދުވަސް4ގަޑި ކުރިން


މިބައިމީހުން މިއުޅެނީ އުޚްރަވީ ޙަޔާތުގެ ސަޒާއަށް އަންހެނުން ހުށަހަޅާށެވެ. – DhiSalafiyyah\nސައްތައިންސައްތަ މުސްލިމު ޤައުމެއްގެ ގޮތުގައި ދިވެހިރާއްޖެ އޮތުމުން އެކަމާއި ކަންބޮޑުވެ، ހަތަރުއުދަރެސްފެނުޖެހިގެން ބަޔަކު އެބައުޅެއެވެ. އަޅުގަނޑުމެންގެ ޤައުމުގައި އޮތް އިސްލާމީ ވަޙުދަތު ނަގާލައި އެހެންދީންތަކުގެ ޝިޢާރުތައް އެކިއެކި މޮޅެތި ނަންތައް ކިޔައިގެން ފާޅުކުރަން މަސައްކަތްކުރަމުން އެބަދެއެވެ. އެހެނަސް އޮރެންޖް ޖޫހޭ، މެބިސްކަދުރު ޖޫހޭ ކިޔަސް ރާ ވާނީ ރަލަށްކަމާއި، މޮނިއުމެންޓޭ ކިޔަސް ބުދުވާނީ ބުދަށްކަން މޭރުން ނުވާވަރަށް، ދިވެހިންގެ އަޤީދާ ބަލިކަށިވެ ޣާފިލުވެފައެއް ނުވެއެވެ. ކުލައިގެ ނިވަލުގައި ނިދާފައިތިބި މީހުން މެނުވީއެވެ. އެހެންކަމުން ‘މިކޮޅަށްވުރެ އެކޮޅު ގާތްވެފައިވާ’ ދައިތައެއް ގެނެސް މިބައިމީހުންގެ ވާހަކަތައް އެދައިތަގެ ދުލުން ދައްކުވައިފިއެވެ. އިތުރު ބަޔަކު ނިދާތޯއެވެ.\nމިދައިތަ ދެއްކި ވާހަކަތަކުގެ ތެރެއިން އެންމެ ބޮޑަށް ބަހުސް ކުރެވެމުންދާ އެއްވާހަކައަކީ ޒިނޭކުރާ އަންހެނުން ގައިގަ ޙައްދުޖެހުމާއި ދެކޮޅަށް ދެއްކި ވާހަކައެވެ. އެހެންކަމުން މިވާހަކައަށް އަލިއަޅުވާލުމަކީ، ކޮންމެހެން ކުރަންވެއްޖެ ކަމެއް ކަމުގައި ދެކެމެވެ.\nއާދެ، އެންމެ ފުރަތަމަ އަޅުގަނޑުމެން ދަންނަންވީ، ﷲތަޢާލާ ބާވައިލައްވާފައިވާ އެއްވެސް ޙުކުމަކާމެދު މުސްލިމުންގެ މެދުގައި ބަހުސް ނުކުރެވޭނެކަމެވެ. އެހެނީ އެއިން އެއްވެސް ޙުކުމަކަށް އިންކާރުކޮށްފި މީހާ އިސްލާމްދީނުގެ ދާއިރާއިން ބޭރުވާނެއެވެ. ދެން އެއަށްފަހު އިސްލާމްދީނުގައި ޒިނޭގެ ޙައްދުޖަހަނީ ހަމައެކަނި އަންހެނުންގައިގަ ނޫންކަމާއި، އެއީ ދެޖިންސަށްވެސް އައިސްފައިއޮތް ޙުކުމެއްކަން ދަންނަން ޖެހެއެވެ. އެހެނަސް ޙުކުމް ޤާއިމް ކުރެވޭނީ އެޖަރީމާއަށް އަރައިގަތްކަން ޝަރީޢަތަށް ޘާބިތުވެގެންނެވެ. އެއީ، އޭނާގެ އިޤުރާރުން ނުވަތަ އެއްވެސް ޝުބުހައެއް ޝައްކެތްނެތްގޮތުގައި ހަތަރު ހެކީންގެ ހެކިބަހުން ޘާބިތުވެއްޖެނަމައެވެ. ނުވަތަ އަންހެނަކު ޝަރުޢީ ކައިވެންޏަކާނުލައި ބަލިވެއިނދެއްޖެނަމައެވެ.\nދެން މިހާހިސާބުން، އިސްލާމްދީނަކީ މީހުން މަރައި، އަދަބުދީ ހަދާދީނެއްކަމަށް ބުނެ، ދީނާއި ދެކޮޅަށް މަސައްކަތްކުރަމުންދިޔަ މީހުން، ދީނުގެ މައްސަލައަކަށް މިދައްކަނީ ބަޔަކަށް އަދަބު ނުދިނުމެވެ. މިބައިމީހުން ބުނާގޮތުން އަންހެން މީހާއަށް އަދަބު ދޭއިރު އޭނައާއެކު ޒިނޭކުރީ ކޮންފިރިހެނެއްތޯ ހޯދައިބަލައި އެމީހާއަށްވެސް އަދަބު ދޭންޖެހެއެވެ. ނަމަވެސް ދަންނަވާލަން ޖެހެނީ އެގޮތަށް ހޯދައިބަލައި އަދަބު ދޭކަށް އިސްލާމްދީނުގައި އައިސްފައި ނުވެއެވެ. އެއީ ކޮންމެހެން އަންހެނަކަށް ވީމައެއް ނޫނެވެ. ފިރިހެނަކު ޒިނޭކުރިކަން ޘާބިތުވެއްޖެނަމަ، އޭނައާއެކު ޒިނޭކުރީ ކޮން އަންހެނެއްތޯ ހޯދައިބަލައި އެމީހާ ގެނެސް ޙައްދު ޖަހާކަށްވެސް އިސްލާމްދީނުގައި ކަނޑައެޅިފައިނުވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ، މާޢިޒް ރަޟިޔަﷲ ޢަންހުގެ މައްޗަށް ޒިނޭގެ ޙައްދު ޤާއިމްކުރެއްވިއިރު، އެކަލޭގެފާނާއެކު ޒިނޭކުރީ ކޮން އަންހެނެއްތޯ ނައައްސަވައެވެ. އަދި ޖުހަނިއްޔާ ރަޟިޔަﷲ ޢަންހާގެ މައްޗަށް ޙައްދު ޤާއިމްކުރެއްވިއިރު، ކޮންފިރިހެނަކާއެކުތޯ ނައައްސަވައެވެ.\nދެން އެބައިމީހުން މިބުނަނީ، އެހެންވިއްޔާ އިސްލާމްދީނުގައި އިންޞާފެއް ނެތްކަމުގައެވެ. އެހެނީ ބަނޑުބޮޑުވަނީ އަންހެނުންކަމުގައި ވުމުން ގިނައިން ޙައްދުޖެހޭނީ އަންހެނުންގެ ގައިގައި ކަމުގައިވާތީއެވެ. އަނެއް ދެގޮތުން ޒިނޭ ޘާބިތުވާނީ ވަރަށް މަދު ނާދިރުފަހަރެއްގައި ކަމަށް ވާތީއެވެ. މީގެ ޖަވާބުގައި ބުނަންޖެހެނީ:\n-އަންހެން މީހާ ޢިއްފަތްތެރިކަމާއެކު ގޭގައި ހުއްޓާ އޭނާގެ މައްޗަށް ޙައްދު ޤާއިމެއް ނުކުރެއެވެ. ޙައްދު ޤާއިމްކުރެވެނީ އޭނާ، ﷲ ޙަރާމްކުރައްވާފައިވާ ބޮޑު ޖަރީމާއަށް އަރައިގަތުމުގެ ސަބަބުންނެވެ.\n-މިފަދަ ޖަރީމާއަކަށް މަގުފަހިވާ ހުރިހާ ކަމަކުން ދުރުހެލިވެ ރައްކާތެރިވާން އެކަނބަލުންނަށް އިސްލާމްދީނުގައިވަނީ އިރުޝާދު ދެވިފައެވެ. ހިލޭ ފިރިހެނުންނާއި މަސްހުނި ނުވުމަށް ވަނީ އަމުރުކުރައްވާފައެވެ. އެމީހުންނާއެކު އެކަހެރި ނުވުމަށް ވަނީ އަންގަވާފައެވެ. ޒީނަތްތެރިކަން ފާޅުނުކުރުމަށް ވަނީ އިރުޝާދު ދެވިފައެވެ. ފިރިހެނުންނަށް ޒީނަތްތެރިކަން ފާޅުނުކުރުމަށް އަމުރުކުރެވިގެންނެއް ނުވެއެވެ. ނިވާވުމަށް އަމުރުވެވިގެން ނުވެއެވެ. އެހެނީ މިފަދަ ކަންކަމުގައި ފަޟީޙަތުން އެބައިމީހުންނަށް ގިނަފަހަރު އެބަ ސަލާމަތްވެވެއެވެ. ނަމަވެސް ‘އަންހެނުންގެ ޙައްޤު’ގެ ނަމުގައި އެކަނބަލުން ގެއިންނެރެ ޒިނޭއަށް މަގުފަހިކޮށްދިނީ ހުޅަނގުގެ މީހުންނެވެ. އިސްލާމްދީނުގެ ޢަދުއްވުންނެވެ.\n-ބަނޑުބޮޑުވަނީ އެކަނބަލުން ކަމުގައިވާތީ، ފަޟީޙަތް ނުވުމަށްޓަކައި ގިނަފަހަރު ދަރިން މަރައި ހަދަނީ އަންހެނުންނެވެ. އެހެންވީމާ އެޖަރީމާއިން މުޖުތަމަޢު ޠާހިރުކުރުމަށްޓަކައި އެ ޙައްދު ޤާއިމްކުރެވެއެވެ. އޭރުން ތިމަންމެން ބަނޑު ބޮޑުވެއްޖެނަމަ ޙައްދު ޤާއިމްކުރެވޭނެކަން ދަނެ ޒިނޭއިން އަންހެނުންތައް ދުރުވާނެއެވެ.\n-ދުނިޔެމަތީގައި ޤާއިމްކުރެވޭ ޙައްދަކީ އޭނާކޮށްފައިވާ ފާފައިގެ ކައްފާރާއެއް ކަމުގައި ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘުން އަޅުގަނޑުމެންނަށް އެނގެއެވެ. އެހެންވީމާ އަންހެނުން ފާފައިން ޠާހިރުވީމާ އެމީހުންނަށް ސުވަރުގެ ދިއުމުގެ ޙައްޤު ހޯދައި ދޭން މަސައްކަތް ކުރެވުނީއެވެ. އެމީހުންގެ ޙައްޤު ނިގުޅައިގަނެވުނީއެއް ނޫނެވެ.\n-ފިރިހެންމީހާއަށް ދުނިޔޭގައި ސަޒާ ނުދެވުނަސް، ތައުބާވެ، ފާފައިން ޠާހިރު ނުވާނަމަ އުޚްރަވީ ޙަޔާތުގައި އޭނައަށް އެކަމުގެ ސަޒާ ލިބިގެންދާނެއެވެ. ނަމަވެސް ޙައްދު ޖެހިފައިވާ އަންހެންމީހާ އެވަނީ، އެފާފައިން ޠާހިރުވެފައެވެ. އެހެންވީމާ މިއޮތީ އިންޞާފު ނޫންތޯއެވެ. މިބައިމީހުން މިއުޅެނީ އުޚްރަވީ ޙަޔާތުގެ ސަޒާއަށް އަންހެނުން ހުށަހަޅާށެވެ. މިކަމަށް އަންހެނުންތައް ރައްކާތެރިވެ، ސަމާލުވާން ޖެހެއެވެ. އެހެނީ ޝައިޠާނާވަނީ އޭނައާއެކު ގިނަ އާދަމުގެ ދަރީން ނަރަކައަށް ގެންދާނޭ ކަމުގައި ބުނެފައެވެ. އެހެންވެ އިންސީންގެ ތެރެއިންވާ މިޝައިޠާނުންތައް ބޭނުންވަނީ އެކަމެވެ.


Jinsee furrassaara libunu: Fatima Sana Shaikh | Mihaaru\nފާތިމާ: އޭނާ ބުނީ ޖިންސީ ފުރައްސާރައާ ކުރިމަތިލާން ޖެހުނު ކަމަށް.\nޖިންސީ ގޯނާއާ ކުރިމަތިލާން ޖެހުނު: ފާތިމާ ސަނާ ޝެއިހް\n15 މާޗް 2019 - 08:41\nޖިންސީ ފުރައްސާރައާ ކުރިމަތިލާން ޖެހުނު ކަމަށާއި އެކަމުން ލިބުނު ވޭންތަކުން އަރައިގަންނަން އަދިވެސް މަސައްކަތް ކުރަމުން އަންނަ ކަމަށް ބޮލީވުޑްގެ ބަތަލާ ފާތިމާ ސަނާ ޝެއިހް ބުނެފި އެވެ.\nދެހާސް ސޯޅައިގައި ރިލީޒް ކުރި އާމިރު ހާންގެ "ޑަންގަލް" އިން ބޮލީވުޑަށް ބަތަލާއެއްގެ ގޮތުގައި ތައާރަފުވުމުގެ ކުރިން ކުޑައިރު ވެސް ފިލްމު ކުޅެފައިވާ 27 އަހަރުގެ ފާތިމާ ބުނީ ޖިންސީ ފުރައްސާރައަކީ އިންޑިއާގައި މިހާރު މާ ބޮޑު މައްސަލައަކަށް ވެސް ނުވާ ކަމަށެވެ. އަދި އަންހެނުންނަކީ ކޮންމެ ދުވަހަކު ވެސް ކޮންމެވެސް ގޮތަކަށް ޖިންސީ ފުރައްސާރަތަކާއި ގޯނާތަކާ ކުރިމަތިލާން ޖެހިފައިވާ ބައެއް ކަމަށް ބުންޏެވެ. އެހެންވެ އެއީ އާދައިގެ ކަމަކަށް ވެފައިވާ ކަމަށް ބުންޏެވެ.\nKnowing your rights is the first step to empowerment! This Women's day I pledge to support the #KnowYourRights movement and invite you too to do the same. #AbSamjhautaNahin @VivelByITC\nJoin the movement by sharingapicture of you with #VForVoice gesture pic.twitter.com/BjvFQXBcvr\n— fatima sana shaikh (@fattysanashaikh) March 8, 2019\n"އެހެންވެ އަހަރެން ބޭނުމެއް ނޫން ކުރިމަތިލާން ޖެހުނު ޖިންސީ ފުރައްސާރައިގެ ތަފުސީލަކަށް ދާކަށް. އެ ވާހަކަ ދައްކަން ފަސޭހައެއް ވެސް ނޫން،" ޖިންސީ ފުރައްސާއާ ކުރިމަތިލާން ޖެހުނު އިރެއް ވެސް ހިއްސާ ނުކޮށް މުމްބާއީ މިރާ އަށް ފާތިމާ ބުންޏެވެ "އަދި އަހަރެން އެދެން މިކަމާ ގުޅިގެން މީހުން އަހަރެން ވަކި ގޮތަކަށް ޖަޖް ނުކުރަން ވެސް."\nމިދިޔަ އަހަރު ރިލީޒްކުރި "ތަގްސް އޮފް ހިންދުސްތާން" އަށް ފަހު، ފާތިމާ ދާދި ފަހުން ވަނީ އަނޫރާގް ބާސޫގެ އެންތޮލޮޖީ ފިލްމުގެ ޝޫޓިން ވެސް ނިންމާލައިފަ އެވެ. އޭނާ ވަނީ ސައިފް އަލީ ހާނާއި އަލީ ފަޒަލްއާ އެކު "ބޫތު ޕޮލިސް" ކިޔާ ހޮރޯ ކޮމެޑީއަކަށް ވެސް ސޮއިކޮށްފަ އެވެ.\nމިދިޔަ އަހަރަކީ ބޮލީވުޑްގައި ޖިންސީ ފުރައްސާރައިގެ ވާހަކަތައް ވަރަށް ބޮޑަށް ހިލި، ވަރަށް ގިނަ ބަޔަކު ބޭޒާރު ވެސް ވި އަހަރެކެވެ. އެކަމަކު ބޮލީވުޑްގެ #މީޓޫ މޫވްމަންޓް މިހާރު ވަނީ ވަރަށް ބޮޑަށް ހިނދިފަ އެވެ.


Dho?! STORY: Hureemey Inthizaarugai. Ep10\n"މިރޭ އެނގޭނެ އަރްޝީއަށް." މިޒްނާ ދިނީ އޭނާ ހާސްކަން އިތުރުވެގެންދިޔަ ޖަވާބެކެވެ. މިރޭ އެނގެންވީ ކީއްވެކަމެއް ނޭނގެއެވެ. އަކްރަމް އެވާހަކަ ދައްކަން ގަސްތުކުރަނީ ކަންނޭނގެއެވެ. އޭނާ ތެދުވީ ޔުމާން ހޯދާށެވެ. މަންމައަށް ނުކުރެވުނު ހަނގުރާމަ އެދެބެން އެކުވެ ކުރަން އޭނާ ބޭނުމެވެ. ބައްޕަ ހުއްޓުވަން އެމީހުން ނޫނީ ނެތެވެ. ދަރިން ބޮޑުވިފަހުން މަންމަ ދޫކޮށްލުމަކީ ބައްޕަކުރާ އެންމެ މޮޔަ ކަންތަކެވެ.\nޓެރަސްގައި ހުންނައިރު މާލޭގެ ބޮޑު ހިސާބެއް ފެނެއެވެ. އެންމެ ދުރުން ހުޅިނަގާފައި ތިރިވަމުން ދިޔަ ރާޅުތަކުގެ ބާނީތައް ފެނެއެވެ. އުދަރެހަށް ގިނަވެ މަދުވަމުން ދިޔަ ވިލާތައް ފެނެއެވެ. އެ މަންޒަރުތަކުގެ ހިތްގައިމުކަމުން އަރްޝީގެ ހިތަށް ލިބުނު ހަމަޖެހުމެއް ނެތެވެ. ބަރުގޮނު އަޅުވަމުން ދުއްވަމުން ދިޔަ ވެހިކަލްތަކަށްވުރެ އޭނާގެ ސިކުނޑިވަނީ ހަލަބޮލިވެފައެވެ.\n"މަންމަ ނިންމީ ކޮންގޮތެއް؟" ޔުމާން އައިސް ހުއްޓުނީ އަރްޝީގެ ކައިރިއަށެވެ. ރެއިލިންތަކުގައި ހިފަހައްޓާލަމުން އޭނާވެސް ބަލަންފެށީ ހިތްގައިމުކަން ގެއްލިފައިވާ ބަރިބަރިއަށްހުރި އިމާރާތްތަކަށެވެ.\n"ނޭނގެ." މިޒްނާ ކުރެ އެއްޗެއް އަހާވަރަށްވުރެ އޭނާގެ ހިތްވަނީ ބަލިކަށިވެފައެވެ. އަރްޝީގެ ކުރިމަތީ ރުއިން ފިޔަވައި އެ މަންމައަށް އެއްވެސް ކަމެއް ނުކުރެވުނެވެ. އަކްރަމްގެ ކއިރިން ވަރިވުމުގެ ޚިޔާލު މިޒްނާ ގެންގުޅޭހެން ހިއެއް ނުވެއެވެ. އެފަދަ ވާހަކައެއް މިޒްނާ ނުދައްކައެވެ.\n"މަންމަ ހިތަށް ފަސޭހަވާނެ މިގެއިން ނިކުމެގެން ދިއުން، އެހެން މަންމަ ނިންމައިފިނަމަ އަހަރެންވެސް މަންމަ އާއި އެކު ދާނަން، މިގޭތެރޭގައި ކިހިނެއް އުޅޭނި؟ " ޔުމާން އާއި ދިމާލަށް ބަލާލާފައި އަރްޝީ ބޯޖަހައިލީ އެނިންމުމާއި އެއްބައިވުމުގެގޮތުންނެވެ.\nއަނެއްކާވެސް ޔުމާން ވާހަކަ މެދުކަނޑާލުމުން އެދެމީހުންގެ މެދުގައިވީ ހިމޭންކަމެވެ. ދޫ ހިމޭންވިއަސް ހިތެކޭ އެނބުރޭ ސޯބެކޭ އެއްވަރެވެ. ޝަކުވާތަކާއި ސުވާލުތަކުން ފުރި ބަންޑުންވަނީއެވެ.\n"އަހަރެން ފުރަތަމަ ހީކުރީ ޝެޒާ އާއި ވާހަކަ ނުދައްކަން ބައްޕަ ބުނީ އަހަންނަށް ހެވަކަށްކަމަށް." ޔުމާން މިދަނޑިވަޅުގައި ޝެޒާގެ ނަން ކޮށް އެހެން ދިމާލަކަށް ވާހަކަ އަނބުރާލަނީ ކީއްވެކަމެއް ނޭނގެއެވެ.\n"އަހަރެން ނޫޅެން އޭނަގެ ވާހަކަ ދަށްކާކަށް. މިވަގުތު އަހަރެން މި ވިސްނަނީ އާއިލީ ކަމަކާއި މެދު، އޭނަ މިގޭގައި ދެން ހުންނާނީ ދެތިން ދުވަހަށް، އޭނަގެ މަންމަ ފުރާއިރު އޭނަވެސް މިގެއިން ދާނެ" އަރްޝީގެ ބޮލުގެ ރިހުން ގަދަވީ ޝެޒާގެ މަތިން ހަނދާންވުމުންނެވެ.\n"މިގެއިން ބަޔަކު ނިކުމެގެން ދަންޏާއި ދާނީ މަންމަ އާއި މަންމަގެ މިދެދަރިން." ޔުމާންގެ ދެލޮލުން ފެނުނީ ރުޅީއެވެ. އޭނަ އަރްޝީ އާއި ދިމާލަށް އެނބުރުނީ އަރްޝީއަށް އެއްވެސް ކަމެއް ނަގައިނުގަނެވޭތީ ކަންބޮޑުވެފައެވެ.\nޔުމާން އާއި ދިމާލަށް އަރްޝީ ބަލައިލީ ޤަބޫލުނުކުރެވިފައެވެ. އޭނާގެ ހިތުގެ މިސްރާބު ގޮސް ޝެޒާ އާއި ހަމަޔަށް ހުއްޓިފައި ހިތަށް ގެނެވުނީ ބައްޕަ އާއި ޝެޒާގެ ދެމެދުގައި ކަމެއް ހިނގީތޯއެވެ.\n"ވަޓް؟ ޝެޒާތަ؟" އަރްޝީގެ އަޑު ދިޔައީ ހިނދިގެންނެވެ. ހިތަށް ވީގޮތެއް ނޭނގެއެވެ. ޔުމާންގެ މޫނުމަތިން ފެނުނީ ފޫހިކަމެވެ.\n"އެއްވެސް މަންޒަރެއް ނުފެންނަ މީހަކީ ތީ، ދެން އެހުރީ މަންމަ، ހުރިހާ ކަމއް ފެނިވެސް ސިއްރުކޮށްގެން، ބައްޕަ ދެކެ އެހާ ބިރުގަންނަންވީ ކީއްވެކަމެއް ނޭނގެ." އަނެއްކާވެސް ހިތަށް ލިބުނު ސިހުން ބޮޑުވެގެން ދިޔައެވެ. މަންމައަށް ހުރިހާ ކަމެއް އެނގޭހެއްޔޭ އޭނާއަށް އަހާލެވުނެވެ. މަންމަ ބުނިގޮތުން ނަމަ އެނގުނީ މިއަދު ކޯޓުންނެވެ. ކުރިން މަންމަގެ ނަޒަރުގައި ބައްޕައަށް ޝައްކުކުރާނެ އެންމެ ތަންކޮޅެއްވެސް ނުފެނުނެވެ.\n"މަންމައަކަށް ކުރިއަކުން ނޭނގޭ." އަރްޝީއަށް ބުނެވުނެވެ. ހުރިހާ ކަމެއް އެނގި ސިއްރު ކުރި މީހަކީ ޔުމާންއެވެ.\n"ބައްޕަ ޝެޒާ އާއި ވާހަކަ ދެއްކުން މަނާކުރިފަހުން އެއްރެއެކު އަހަރެން ޓެރަސް އަށް އައިން، އަހަންނަށް ފެނުނީ ބައްޕަގެ އުނގުމަތީ... އަހަރެން ފެނިގެން ޝެޒާ ތެދުވެއްޖެ، ބައްޕަ އަހަންނަށް ގޮވާފައި އެދުނީ އެއްވެސް މީހަކު ކައިރީ ނުބުނަން، އަހަރެން ކޮޓަރިއަށް އާއިރު ހުރީ ރުޅިގަދަވެގެން ހަލާކުވާވަރުވެފައި، ބައްޕަ އެހެން ބުނުމަކުން އަހަރެން އެއްބަހެއް ނުވަން. މންމަ ކައިރީ ބުނަން ބޭނުންވި، އެކަމަކު ނުކެރިފައި ހުއްޓާ އަނެއް ރޭ ފެނުނީ މަންމައަށް." ޔުމާން ކުށްވެރިއެއްފަދައިން އިސްޖަހާލިއެވެ. އޭގައި ޔުމާންގެ ކުށެއް ނެތެވެ. ޔުމާން ބުނުމަކުން ބައްޕަ ބަސްޤަބޫލުކުރާނެހެން ހިއެއް ނުވެއެވެ. އުމުރުން ދުވަސްވެފައިހުއްޓާ ޅަކުއްޖަކު ލިބުމުން ދެން ދަރިންގެ މަތިންވެސް ފިރިހެނުން ހަނދާންނުހުންނާނެއެވެ.\n"ހިނގާ ޔުމާން، ބައްޕަ ކައިރީ ބުނަން އެބަޖެހޭ ޝެޒާ ޕްރެގްކަން، އެހެން މީހެއްގެ ކުށް ބައްޕަގެ ބޮލުގައި އަޅުވަން އެއުޅެނީ. ދުނިޔޭގެ ލަދަށް ފިލަން ވަންނަން އެނގުނީ މިގެއަށްބާއޭ ހިތަށް އަރާ، " އަރްޝީ ޔުމާންގެ އަތުގައި ހިފިއެވެ. އޭނާ ހިނގައިގެންފައި ހުއްޓުނީ ޔުމާން އެންމެ ފިޔަވަޅެއްވެސް ނުނަގައި އެހުރި ފިޔަވަޅުމަތީ ހުރުމުންނެވެ. އޭނާ ދާން ބުނެގެން ޔުމާން ނުދިޔައެވެ.\nޔުމާން ނުދިއުމުން އަރްޝީ ހިނގައިގަތީ އެކަންޏެވެ. އޭނާ ދިޔައިރު ބައްޕައެއް ނެތެވެ. ކޮޓަރީގައި މަންމަ އޮތީ ނިދިފައެވެ. އެކޮޓަރިން ނިކުން ވަގުތު ލޮލުގައި އަޅައިގަތީ ބަދިގެ ތެރޭ ހުރި ޝެޒާއެވެ. އަރްޝީއަށް ހިނގައިގަނެވުނީ އެދިމާލަށެވެ.\n"ހައު ޑެއަރ ޔޫ." އަރްޝީގެ އަޑަށް ޝެޒާ ސިހިފައި ބަލާލިއެވެ. އޭނާ ގިރަމުން ދިޔަ ކިރުތަށި ބަހައްޓާފައި އަރްޝީއަށް ސިއްރުން ބަލައިލާފައި ފަހަތަށް ޖެހިލިއެވެ.\n"ޝެޒާ ތިއުޅެނީ ވަރަށް ބޮޑު މިސްޓޭކެއް ހަދަން، އަހަރެންގެ ބައްޕަ އާއި އިނުމަކީ ޝެޒާއަށް ހެދޭނެ އެންމެ ބޮޑު ގޯސް، ތިއުޅެނީ މިގެއާއި ބައްޕަގެ މުދާތައް ފެނިގެންނު،" އަރްޝީ އާއި ދިމާލަށް ބަލައިލަން ނުކެރިފައި ޝެޒާ ހުއްޓެވެ.\n"އަހަރެން ޝެޒާ މުޅި ދުނިޔެއަށް ފަޟީހަކޮށްލާނަން، ހީ ނުކުރައްޗެ ކައިވެނިކޮށްލާފައި ސިއްރު ކުރެވިދާނެއޭ." އަރްޝީގެ މޫނަށް ޝެޒާ ބަލައިލީ ސިހިފައެވެ. އޭނާގެ މޫނާއި ހަމަޔަށް އުފުލާފައި ހުރި އަރްޝީގެ އިނގިއްޔަށް ޝެޒާ ބަލައިލިއެވެ. އޭނާ ހިންދިރުވައިލީ ގަދަކަމުންނެވެ.\n"ކައިވެނި ކުރަން ބޭނުންވީ އަކްރަމް،" އަރްޝީ އަށް ހީވީ ބޮލުގައި ބާރު އެތިފަހަރެއްޖެހިހެންނެވެ. ޝެޒާ އަޑުގައިވީ ދުވަހަކުވެސް ނުވާވަރުގެ މޮޅިކަމެކެވެ. އަރްޝީ އާއި ހަތަރުކަޅި ހަމަކޮށްލިއިރު ޝެޒާގެ ދެލޮލަށްގިނަވެފައިވާ ކަރުނަތައް ހުރީ ބަންޑުންނުވެ ކިރިޔާއެވެ.\n"ސޯ ވަޓް؟ ޝެޒާ ޕްރެގްކަންވެސް އެނގޭތަ؟" އަޑަށް ބާރުލަމުން އަރްޝީ އަހާލިއެވެ. ޝެޒާ އިސްޖަހާލިއެވެ. އޭނާގެ ކަޅި ހަރަކާތްކޮށްލުމާއި އެކު ކޯތާފަތްމައްޗަށް ކަރުނަތައް ބަންޑުންވެގެން ދިޔައެވެ. ޝެޒާގެ ހިމޭންކަން ފެނި އަރްޝީ އެތެރެ ހަށި ރުޅި ކެކިގަތެވެ.\n"އެނގޭ." ފަހަތުން އިވިގެން ދިޔަ އަކްރަމްގެ އަޑާއި އެކު އަރްޝީ އެނބުރުނެވެ. އަކްރަމް ބަލަހައްޓައިގެން ހުރި ހަރުކަށި ގޮތުން އަރްޝީ ހީބިހި ނަގައިގަތެވެ. ގުޑިލަން ނުކެރިފައި ހުއްޓާ އޭނާއަށް ފުރަގަސްދީފައި ޝެޒާ ދިޔައީ ނިކުމެގެންނެވެ. ގަދަކަމުން ނޭވާ ލާފައި އަރްޝީ އަކްރަމްގެ މޫނަށް ބަލާލިއިރު ކުރިންވެސް ހުރިގޮތަށް އަކްރަމް ހުއްޓެވެ.\n"އަހަރެން ކުރާ ކަމަކަށް މިގޭގެ އެއްވެސް މީހެއްގެ ޚިޔާލެއް އަދި ލަފައެއް ބޭނުމެއް ނުވޭ، މި ކައިވެނި ކުރެވޭނެ،" އަކްރަމްގެ ކުރިމަތީ އިތުރު އެއްވެސް ލަފްޒެއް އަރްޝީއަކަށް ނުބުނެވުނެވެ. ޔުމާން ބުނި ފަދައިން އަކްރަމް ހުއްޓުވުމަކީ އެމީހުންގެ އަތްމަތީ އޮތްކަމެއް ނޫނެވެ.\nކޮޓަރިއަށް ވަދެ ދޮރު ޖަހައިލެވުނުލެއް ބާރުކަމުން އަރްޝީއަށްވެސް އުދަނގޫވިއެވެ. އެކަމަކު އޭނާގެ ރުޅި ހުރީ ކޮންޓްރޯލް ކުރެވޭ ދަރަޖައަކު ނޫނެވެ. ރުޅި އައިސް ދެކޮޅަށް ކޮޓަރި ތެރޭ ހިނގަމުން އޭނާ ކުދި ކިޔަން ފެށީ ޝެޒާއަށެވެ. ޝެޒާ ބުނި ކަމުގައި ވިއަސް އެއީ ތެދެއްކަން އޭނާގެ ހިތެއް އެއްބަހެއް ނުވެއެވެ. އަކްރަމް އިސްވެ ކައިވެންޏަށް އަހަންވީ ސަބަބެއް ވާނެކަމަށް އަރްޝީ ޤަބޫލެއް ނުކުރެއެވެ.\nއޭނާ ގަސްތުކުރީ މިރޭ އެކޮޓަރިން ނުނިކުތުމަށެވެ. ޝެޒާ އާއި އަކްރަމް ރަންކިޔަން އޮތީ އެގެތެރޭގައެވެ. ހަތާވީސް އަހަރުވީ ކައިވެންޏެއްގައި މިޒްނާ އަދާކޮށްދިން އެއްވެސް ހައްޤެއްގެ އަގުވަޒަން ނުކުރާކަން ޔަޤީނެވެ. އެހެންނަމަ މިޒްނާގެ އިހްސާސްތަކެއްވާކަން އަކްރަމް ޤަބޫލުކުރީހެވެ.\nދެލޯ ފޮހެލާފައި އަރްޝީ ގުޅީ ޒައިދަންއަށެވެ. އޭނާ ބޭނުންވީ އެގެއިން ނިކުމެގެން ދާށެވެ. ބަޔަކު އުފާފާޅުކުރާ އިރު އެ ފުރާޅުދޮށުގައި ހުރުމުގެ އެއްވެސް ބޭނުމެއް ނެތެވެ. އަރްޝީ ގުޅިހާ އަވަހަށް ޒައިދަން ހުރީ ބަލާ އައިހެވެ. ޒައިދަންގެ އަމިއްލަ ސައިކަލުގައެވެ.\n"ކޮންތާކަށް ދާންވި؟" ޒައިދަންއަށް އަރްޝީގެ މޫނަށް ބަލާލެވުނީ އެހެން އަހާލާފައެވެ. ދެލޯ ރަތްވެފައިވާކަން އޭނާއަށް ފާހަގަވިއެވެ. މިއީ އަރްޝީ އަމިއްލައަށް އިސްނަގައިގެން އޭނާއަށް ގުޅި ފުރަތަމަ ފަހަރެވެ. އަދި ބޭރަށް ދާ އެދުނު ފުރަތަމަ ފަހަރެވެ.\n"ޒައިދަން ބޭނުން ތަނަކަށް." އަރްޝީ ސައިކަލުގެ ފަހަތަށް އެރިއެވެ. އޭނާ މޫނު އަނބުރައިލީ ސައިކަލުގެ ލޯގަނޑަށްވެސް އޭނާގެ މޫނު ނާރާނެހެންނެވެ. ޒައިދަން މަޑުދުވެލީގައި ދުއްވަންފެށިއެވެ. ކޮންމެވެސް ކަމެއް ދިމާވެއްޖެކަން އޭނާގެ ޟަމީރު ވިސްނައިދިނެވެ. އޭނާ އިސްވެ އަހައިފިނަމަ އަރްޝީ ކިޔައިދޭނެބާއޭ ހިތަށް އެރިއެވެ. ނޫނީ އޭނާ މަޑުކުރަންވީ އަރްޝީ އަމިއްލައަށް ބުނަންދެންބާވައޭ ހިތަށް އެރިއެވެ.\nޒައިދަން ގެނައީ އޭނާގެ ގެއަށެވެ. އޭނާގެ ބައްޕަ އަކީ އަރްޝީގެ ބޮޑުބޭބެއެވެ. އެގެއަށް އަރްޝީ ގެނައުމަކުން އަރްޝީއަށް އެއްޗެއް ބުނާނެ މީހަކު ނުހުންނާނެއެވެ. އަދި އަމުދުން އަރްޝީ އާއި އޭނަ އާއި ގުޅުވައިގެން އެހެން ދޫތަކަށް ކިޔޭނެ އެއްޗެއްވެސް ނޯންނާނެއެވެ.\n"އަރްޝީ ގޮވައިގެންތަ ތިއައީ، ޒައިދަން ނުވެސް ބުނަމެއްނު" އެގޭގެ ދޮރުން ވަނުމާއި އެކު އެމީހުންނަށް ގޮވައިލީ ޝިމްލާއެވެ. ޝިމްލާ އާއި ދިމާލަށް ކުޑަކޮށް ހީލާފައި އަރްޝީ ހުއްޓުނީ ޒައިދަން އާއި އެއްވަރަށެވެ. ކޮޓަރިން ނިކުން ޒާރާ ދުވެފައި އައިސް އަރްޝީގެ އަތުގައި ހިފިއެވެ. އެގެއަށް އަރްޝީ އައުމުން އެމީހުންގެ މޫނުމަތިން އުފާވެރިކަން ފެންނަން ހުއްޓެވެ. އޭނާގެ ހިތަށް ކުޑަ ލުޔެއް ލިބުނީ އެމީހުންގެ ސަބަބުންނެވެ. ޝުކުރުވެރިކަމާއި އެކު އަރްޝީ އިސްއުފުލާ ބަލައިލީ ޒައިދަންއަށެވެ.\n"މިރޭ ކައިގެން ދާން މަޑުކުރާތި އިނގޭ." ޝިމްލާ ހިތްހެޔޮކަމާއި އެކު ބުނެލިއެވެ. އަރްޝީ ބޯޖަހައިލިއެވެ. އޭނާއަށް މިރޭގެ އަލިވިލެންދެން އެގޭގައި ހުންނަންޖެހުނަސް ހެވެވެ. ޒައިދަން އަރްޝީ ކައިރީ އެތެރެއަށް އަންނާށޭ ބުނެލިއެވެ.\n"މަންމަ އެހުރީ އުފަލުން އިނގޭ، އަރްޝީ ގެންނަން ކިޔާތާ ދެދުވަހެއްވެއްޖެ." ޒައިދަން ހިނގައިގަންނަމުން ބުނެލީ ޝިމްލާއަށް ނީވޭހާ މަޑުންނެވެ. އަރްޝީ އަށް ޒައިދަންއަށް ބަލާލެވުނީ ހައިރާންވެފައެވެ.\n"މަންމައަށް އެނގޭތަ؟" އަރްޝީ ގެ އަޑުނުކުތީ އޭނާ ބޭނުންވި ވަރަށްވުރެ މަޑުންނެވެ. އޭނާގެ އަރުތެރެ ބެދިގެން ދިޔައީ ޒައިދަން ބުމަ އަރުވައިލިގޮތުންނެވެ. ޒައިދަންގެ ފަހަތުން ދެން ނެގި ކޮންމެ ފިޔަވަޅަކާއި އެކު އަރްޝީގެ ހިތް ވަށައިލީ ލަދުވެތިކަމުންނެވެ. މިގޭގެ ކޮންމެ މީހަކާއިކުރިމަތިލާންޖެހުނަސް މިރޭ އޭނާގެ ހައިސިއްޔަތު ތަފާތުވާނެއެވެ. ޒައިދަން އާއިލާއަށް އެކަން އެންގިއިރު އަރްޝީގެ ފަރާތުން އެކަން އޮތީ ސިއްރުވެފައެވެ. އޭނާ އެއްވެސް މީހަކާއި ޒައިދަން އާއި އޮތް ގުޅުން ހިއްސާއެއް ނުކުރެއެވެ.\nހާސްކަން އިތުރުނުވާ ދަނޑިވަޅެއްނަމަ ޒައިދަން އާއި މެދު ވިސްނަން އޭނާއަށްވެސް ވަގުތު ވީހެވެ. ޒައިދަން އާއި މެދު އޭނާގެ ހިތުގައި އިތުބާރު އެބައޮތެވެ. ޒައިދަންގެ ފަހތުން އެކޮޓަރިއަށް ވަނުމުން އޭނާއަށް ލިބުނީ ހައިރާންކަމެވެ. ދޮރުމަތީ ހުރެވުނީ ކޮޓަރި ތެރެއަށް ބަލާށެވެ. އެތަނުގައިވާ ފަރުނީޗަރުގެ މޮޅުކަމަކުން ނޫނެވެ. ދޮރުން ވަންނައިރަށް ފެންނަންހުރީ ބޮޑު ކެންވަސްއަކަށް ޕްރިންޓްކޮށްފައިހުރި އޭނާގެ ފޮޓޯއެވެ. އޭނާގެ ކޮނޑުގައި ހިފަހައްޓާލައިގެން ޒައިދަން ހުރީ ހެވިފައެވެ. ދެމީހުންގެ އުމުރުން އެންމެ ސަތާރަ އަހަރުގައި ނަގާފައިވާ އެ ފޮޓޯއަކީ އޭނާގެ އުފަންދުވަހުގައި ނެގި ފޮޓޯއެކެވެ.\n"މި ފޮޓޯ ބަހައްޓާފައިހުންނަތާ ކިހާ ދުވަހެއް؟" އަރްޝީ ދެކެ ޒައިދަން ލޯބިވާކަން އާއިލާއަށް ހާމަވާނީ ފަހަރެއްގައި މި ފޮޓޯގެ ސަބަބުންކަމުގައި އޭނާއަށް ހީވިއެވެ.\n"ހަތަރު އަހަރު" ޒައިދަންގެ މޫނަށް އަރްޝީ ބަލައިލީ ސިހިފައެވެ. އޭނާގެ ކަންފަތަށް އިވުނީ ރަނގަޅަށްކަން އެނގުނީ ޒައިދަން އެއް އަތުގެ ހަތަރު އިނގިލި އުފުލައިގެން ހުރީތީއެވެ. ފަނޑުނުވާ ހިތްގައިމު ހިނިތުންވުމެއް ޒައިދަންގެ ހުންނަކަން އޭނާއަށް ފާހަގަވިއެވެ. އެދެލޮލުގައިވި އުފާވެރިކަން ގުޅިފައިވަނީ އަރްޝީ އާއި އެވެ.\n"ސިސް ދެން އައި ވޯޒް އިން ލަވް" ޒައިދަން އަރްޝީގެ އަތުގައި ހިފާ އެތެރެއަށް ވަންނަމުން ދޮރު ބެހެއްޓީ ހުޅުވާފައެވެ. އަރްޝީ އެނދުގައި ބައިންދާފައި އޭނާ ގޮސް އިށީނީ މޭޒުކައިރީ ހުރި ވަކި ގޮނޑީގައެވެ. މިހާރު އަރްޝީގ އުމުރަކީ ފަންސަވީސް އަހަރެވެ. ޒައިދަން އޭނާ ދެކެ ލޯބިވާކަން ހާމަކުރީ މީގެ ދެ އަހަރުކުރިންނެވެ. ހަ އަހަރުވަންދެން ޖަޒްބާތުތައް ހިތުގައި ރައްކާކުރުމަކީ ކުޑަކަމެއް ނޫނެވެ. އަދި އެ އިހްސާސް ބަދަލުނުވެ ދެމިހުރުމަކީ ޒައިދަންގެ ވަފާތެރިކަމެވެ.\nހުރިހާ ނުތަނަވަސްކަމެއް އެއްފަރާތްވި ކަހަލައެވެ. ޒައިދަންގެ މޫނަށް އޭނާއަށް ބަލައިލެވުނުއިރު ހިތަށް ވީގޮތަކީ މީގެކުރިން އޭނާ ކުރި އިހްސާސެއް ނޫނެވެ. އޭނާގެ ދެލޮލުގައި ކަރުނައިގެ ތެތްކަން އުފެދުނެވެ. ގިނއިރުތަކެއް ނުވެ އެ ކަރުނަތައް ކެތްނުވެގެން ބަންޑުންވިއެވެ.\nޒައިދަން ތެދުވެގެން އައިސް އަރްޝީގެ މޫނުގައި ހިފަހައްޓާލިއެވެ. ކަރުނަތައް ފޮހެދިނެވެ. ޒައިދަންގެ ދެބުމަ ކައިރިވެފައިވަނީ ކަންބޮޑުވިވަރުންނެވެ. އަރްޝީއަށް ރޮވުނީ ކީއްވެކަން އޭނާއަކަށް ނޭނގެއެވެ.\n"ފީލް ފްރީ ޓު ޝެއަރ ވިތު މީ." ޒައިދަންގެ އަޑުގައި ކުރިން ނީވޭ ބަރުކަމެއް ހުއްޓެވެ. އަރްޝީ ކައިރީ އެ ހިތް ހުޅުވާލަން ޒައިދަން އެދުނެވެ. އެކަން އެގޮތަށް ކުރަން އަރްޝީއަށް އުދަނގޫވިއެވެ. އޭނާގެ ދޫ ޒައިދން ދެކެ ލޯބިވާކަމަށް އެއްބަސްވާން ދެކޮޅު ހަދަނީ ކީއްވެކަމެއް ނޭނގެއެވެ.\n"މިގެއަށް އައުމުގެކުރިންވެސް އަހަރެން ދުށިން އަރްޝީ ކަންބޮޑުވެފައިވާވަރު، އެއީ ކީއްވެގެންކަން އަހަރެން އެނގެން ބޭނުން، މޭބީ އައި ކެން ހެލްޕު" ޒައިދަން ދެކަކޫ ޖެހީ އޭނާގެ ކުރިމަތީގައެވެ. އެކަމަކު އަރްޝީގެ އަތްތިލައިން ދޫކޮށެއް ނުލައެވެ. އަރްޝީއަށް އުދަނގޫވީ އަމިއްލަ ގޭ މަތިން ހަނދާންވުމުންނެވެ. އޭނާގެ ހިތް ފޮތިފޮތިވާން އުޅޭ ކަހަލައެވެ.


އިންސާފް.. 19 ވަނަ ބައި.. – Esfiya\n“ޖައިޝް.. ޖައިޝް ތިއުޅެނީ މަރުވާނެ ފަސޭހަ ގޮތެއް ހޯދަންތަ.. އެހެންވީއްޔާ އަހަރެން ބުނާ ގޮތެއް ހަދާ.. އަހަރެން ވާގަޑެއް ދިނީމަ ދަންޖެހޭ.. އެވެސް މިއަށް ވުރެއް ފަސޭހަ ވާނެ ގޮތެއް” ފައިލް މޭޒުމައްޗަށް އެއްލަމުން އަހްޝަމް ބުނެލިއެވެ. “އެނގޭދޯ މިއީ މަރުގެ އެތިފަހަރެއްކަން” އަހްޝަމް އަހަރުމެން ދެމީހުންނާއި ދިމާލަށް ބަލާލިއެވެ.\n“ކީކޭތަ ތިބުނީ” އަހަރެން އަހާލީމެވެ. “ކަލޭމެން ތިއީ ކުޑަ ދެ ކުދިންތަ.. މިއީ ކިހާ ބޮޑު ކަމެއްކަން ނޭނގެނީތަ ކަލޭމެންނަށް.. ޖައިޝް.. އޭނައަށް ނޭނގިދާނެ ކަން އަހަރެން ގަބޫލު ކުރަން.. އެކަމަކު ކަލޭ.. މިއީ ކިހާ ބޮޑު ކަމެއްކަން އެނގި ހުރެ” އަހްޝަމްގެ އަޑުގައި އެކުލެވިގެންވަނީ ހިތްހަމަނުޖެހުމުގެ އަސަރުތަކެވެ. އަހަރެން ޖައިޝްއާއި ދިމާލަށް ބަލާލީމެވެ. ޖައިޝް ހުރީ އަހްޝަމްއާއި ދިމާލަށް ހިތްހަމަނުޖެހިފައި ބަލަހައްޓައިގެންނެވެ. އޭނަ ބުނެގެންނުވާނެ އެއްޗެއް އޭނަގެ އަގައިން ނިކުންކަހަލަ އެވެ. “ޖައިޝް.. އަހްޝަމް ކީކޭތަ އެކިޔަނީ..” އަހަރެން ޖައިޝްއާއި ސުވާލު ކުރީމެވެ. ޖައިޝް ދެފަރާތަށް ބޯ ހޫރާލިއެވެ. އަދި އަހަރެންނާއި ދިމާލަށް ބަލާލިއެވެ. އެމޫނުމަތިން ކޮންމެވެސް އެއްޗެއް ބުނަން އުޅޭ ކަހަލައެވެ. “އާސީން އޭ ދޯ ބުނީ.. ” އަހްޝަމް އަހާލިއެވެ. އަހަރެން އާއެކޭ ބުނުމުގެ ގޮތުން ބޯޖަހާލީމެވެ. “ލުކް އާސީން.. ހުމާމް ގެ ބައްޕައަކީ ކާކުކަން އާސީންއަށް ރަނގަޅަށް އެނގޭނެ.. ނޫންތަ.. އެއީ މި ސަރުކާރުގައި ކިހާ ނުފޫޒް ބޮޑު މީހެއްކަންވެސް އާސީންއަށް އެނގޭނެ.. އަދި އޭނގެ އިތުރަށް މި މަޖްލީސް މެންބަރަކީ ވެސް ސަރުކާރުގެ ޕާޓީ މީހެއް..” އަހްޝަމް އަހަރެންނަށް އެނގޭ ގޮތަށް ކިޔައިދެވޭތޯ މަސައްކަތް ކުރިއެވެ. އެއީ އަހަރެންނަށް ނޭނގޭ އެއްޗެއް ނޫނެކެވެ. އެވާހަކައަކީ އަހަރެންނަށް އެނގި ބާވެފައިވާ ވާހަކައެވެ. ” ސޯ.. ކޮބާތަ މައްސަލައަކީ.. އެންޑް ކީއްވެތަ ތިބުނީ ޖައިޝްއަށް މިކަން އެނގި ހުރެއޭ.. އަހަރެންނަށް ކޮންކަމެއްތަ ޖައިޝް ތި ފޮރުވަނީ” އަހަރެން އަނެއްކާވެސް ޖައިޝްއާއި ސުވާލު ކުރީމެވެ.\nއަހްޝަމް ޖައިޝްގެ މޫނަށް ބަލާލިއެވެ. “ޖައިޝް ނުބުނަންތަ އާސީން ކައިރީގައެއް” އަހްޝަމް އަހާލިއެވެ. ޖައިޝް އަހްޝަމްއަށް ބަލާލީ އިތުރަށް އެއްވެސް އެއްޗެއް ބުނެގެން ނުވާނެއޭ ބުނެލާފަދަ ބެލުމަކުންނެވެ. “އާސީން ދޯ މީގެ ކުރިން ނާސިރު އާއި ބެހޭގޮތުން ރިޕޯޓެއް ލިޔުނީ.. އެނގޭތަ އޭނގެ ފަހުން ކަންތައް ވީ ގޮތް” އަހްޝަމް އެހާ ހިސާބަށް ބުނުމާއި އެކު ޖައިޝް އޭނަގެ ބޮލުގައި ހިފަހައްޓާލިއެވެ. “ޖައިޝް ބުނި ކޮންމެވެސް މިނިސްޓަރއެއް ޖައިޝްއާއި ވާހަކަ ދެއްކި ވާހަކަ” އަހަރެން ވާނުވާ ނޭނގި ހުރެ ބުނެލީމެވެ. “ކޮންމެވެސް މިނިސްޓަރ އެއް ނޫނޭ އެއީ.. އެއީ ހެލްތް މިނިސްޓަރ.. އޭނަ ވާހަކަ ދައްކާފަ ދިޔަތަނުން.. ބަޔަކު ޖައިޝްއަށް އަނިޔާ ކުރީ.. ކިޑްނެޕް ކޮށްގެން. އެއީވެސް މިކަންތަކާ.. އަދިވެސް މިކަމުގެ ބިރުވެރި ވާހަކަ ކިޔައިދޭންވީތަ” އަހްޝަމްގެ އަޑު ބާރުވަމުން ދިޔައެވެ. “އިނަފް.. އިޓްސް އިނަފް އިނގޭ އަހްޝަމް.. އަހަރެން މިތަނަށް މިއައީ ތީނަގެ ލެކްޗަރ އަޑުއަހާކަށް ނޫން.. މިކަމުގައި އަހަރުމެންނަށް އެއްވެސް ކަހަލަ އެހީއެއް ވެދޭނެތޯ އަހަން.. ނުވާ ކަމަށްވާނަމަ ބުނޭ..” ޖައިޝްވެސް ހިތްހަމަނުޖެހިފައި އަޑަށް ބާރުލަމުން ބުނެލިއެވެ. އަހަރެން ވިސްނާލީމެވެ. ކުރިން އެވަރު އަހަރެންނަށް ނުވިސްނުނީ ކީއްވެ ހެއްޔެވެ. އެވާހަކައާއި މިނިސްޓަރ އެކޭ ބުނީމަ ޖައިޝްއާއި ވާހަކަ ދައްކާނީ އޭނާކަން އަހަރެންނަށް ވިސްނާނުލެވުނީ ކީއްވެ ހެއްޔެވެ.\n“ޖައިޝް.. މިއީ ބޮޑު ކަމެއް.. އަހަރުމެން މި ކޭސް ރީ އޯޕެން ކޮށްފިނަމަ.. އަހަރުމެންނަށް މި ނިކުމެވެނީ.. މި މީހުނާ ދެކޮޅަށް.. އަދި އަމުދުން މިހާރު މިކަމުގައި ބައިވެރިވި އެންމެން ވަނީ މަރުވެފައި.. ދެން ކީއްކުރަން އަހަރުމެން މި ކޭސް ރީއޯޕެން ކުރަންވީކީ” އަހްޝަމް އަޑު މަޑުކޮށްލަމުން ވާހަކަ ދެއްކިއެވެ. “މީހުން މަރުވިޔަސް.. އަދި އެހެން ކަމެއްވިޔަސް.. މިކަމުގައި ނަޝްފާއަށް އިންސާފްއެއް ނުލިބެއޭ.. ކަމުގެ ހަގީގަތް އެނގިތިބެ އަހަރުމެން ތިބެންވީތަ.. މިކަމުގެ ފަހަތުގައި ތިބި ބައެއް އެނގޭ އިރުވެސް.. ނޫން.. އަހަރެން ނުހުންނާނަށް” ޖައިޝް ބުނެލިއެވެ. އަހަރެން އިސްޖަހާލީމެވެ. “ތިއީ ދައްކަން ވަރަށް ފަސޭހަ ވާހަކައެއް.. އަޑުއަހަންވެސް އެހާ ރީތި.. އެކަމަކު ކަމުގެ ހަގީގަތް އެނގިހުރެވެސް ބައެއް ފަހަރު ހަނު ހުންނަން ޖެހޭނެ.. އެކަހަލަ ހާލަތްތައް އަންނާނެ.. އަހަރުމެންނަކީ އާދައިގެ މީސްމީހުން.. މި މީސްމީހުން މިއީ ތަންތަނުގެ ބޮޑުން.. އަހަރެން މިއީ އާދައިގެ ވަކީލެއް.. ޖައިޝް ތިއީ އާދައިގެ ނޫހެއް ހިންގާ މީހެއް.. އާސީންއަކީ އާދައިގެ ޖާނަލިސްޓެއް.. ވިސްނަބަލަ.. މިކަމުގައި އަހަރުމެން ނިކުމެއްޖެނަމަ ގެއްލުންވާނީ އަހަރުމެންނަށް އެކަންޏެއް ނޫނޭ.. އަހަރެން ނިކުމެއްޖެނަމަ އަހަރެންގެ ވަޒީފާ.. ޖައިޝް ނިކުމެއްޖެނަމަ ޖައިޝްގެ ނޫސް.. އެތަނުގައި މަސައްކަތް ކުރާ އެންމެން.. ޕްލީޒް.. ވިސްނަބަލަ..” އަހްޝަމް ބުނެލިއެވެ.\n“އަހަރުމެން އާދައިގެ މީހުނަށްވީމަ ހަނު ހުންނަންވީތަ.. ތީތި އަހަރެންނަށް ގަބޫލެއް ނުކުރެވޭ.. އަހަރުމެން ހަނު ތިބޭނީ ކިހާ ދުވަހެއް ވަންދެންތަ.. މިކަހަލަ ކިތައް މީހުން ކިތައް ކަންތައް ކުރަންދެންތަ.. އަހަރެން ގަބޫލު ކުރަން އަހަރެންނަކީ އާދައިގެ ޖާނަލިސްޓެއްކަން.. ކަމެއް ކުރާކަށް.. މީހަކަށް އިންސާފް ހޯދައިދޭކަށް.. ތަނަކަށް އަމާންކަން ހޯދައިދޭކަށް.. ތަނެއްގައި އޮންނަ ފިތުނަ ފަސާދައެއް ފިލުވާލާކަށް.. ބޮޑު މީހަކަށް ވާންޖެހޭތަ.. ނޫނީ ފުލުހަކަށް ވާންޖެހޭތަ.. ކީއްވެ އަހަރުމެން އަމިއްލައަށް އަހަރުމެންގެ ޒިންމާ ނުނަގަނީ.. އާދައިގެ މީހަކަށް ކުރެވޭނެ ކިތައްމެ ކަންތައްތަކެއް ހުންނާނެ.. އަހަރުމެން އަހަރުމެންގެ ޒިންމާ ނަގާނަމަ.. މިރާއްޖެއިން ނައްތާލެވޭނެ ކިތައްމެ ކަމެއް އޮންނާނެ.. މީހަކުގައި ތަޅާ މަރާލާއިރު އަހަރުމެން ބަލަން މިތިބެނީ.. އެމީހުން ދުރުކުރުވަން މަސައްކަތް ނުކުރަނީ.. ކީއްވެ.. އެއީ ހަމައެކަނި ފުލުހުން ކުރަންޖެހޭ މަސައްކަތަކީތަ.. މަސްތުވާތަކެތި ގަނެ ވިއްކާކަން އަހަރުމެންނަށް ރަނގަޅަށް އެބަ އެނގޭ.. އެކަމަކު އެއާއި މެދު ފިޔަވަޅެއް ނާޅަނީ.. ކީއްވެ.. އެއީވެސް ފުލުހުން ކުރަންޖެހޭ ކަމަކަށް ވާތީ.. އާއްމުން އުޅޭ ތަންތަނުގައި ސިނގިރޭޓް ބުއިމަކީ މަނާކަމެއްކަން ކޮންމެ މީހަކަށްވެސް އެނގޭ.. އެކަމަކު އެކަން ކުރާ ބަޔަކު އެކަން ކުރާއިރު އަހަރުމެން މަޑުން ތިބެނީ… ކީއްވެ.. އެއީވެސް ފުލުހުން އައިސް އެކަން ހުއްޓުވާތޯ.. އަޅެ އެއްމެ ފަހަރަކުވެސް އަހަރުމެން ކުރަންޖެހޭ ކަންތައް ކުރަން ބިރު ނުގަނެ ކުރިމަތިލާނަމަ” އަހަރެން ހުރިހާ އެއްޗެއް ކީއިރު އަހްޝަމްއާއި ޖައިޝް ތިބީ ފާޑަކަށް ބަލަހައްޓައިގެންނެވެ.\n“އާދައިގެ މީހަކާއި ވަކީލަކާއި ފުލުހަކާއި ހުރި ތަފާތަކީ ކޮބާ.. ވަޒީފާ ގޮތުން ފިޔަވާ.. ގަބޫލު ކުރަން އަހަރެން މިއީ އާދައިގެ ޖާނަލިސްޓެއް ކަން.. އެކަމަކު އަހަރެންނަށް ހުރިހާ ކަމެއް އެނގި ހުރެ ނޭނގޭ ކަމަށް ހަދައިގެންނެއް ނުހުރެވޭނެ.. އާދައިގެ ވިޔަސް.. އަދި އިސްވެރިއަކަށްވިޔަސް.. ކަމެއް ކުރެވޭނީ ކެރިގެން..” އަހަރެން ބުނެލީމެވެ. “ރަނގަޅު ވާހަކައެއް އާސީން ތި ދެއްކީ.. މުޅިންވެސް ހަމަޖެހޭ ވާހަކަ.. އަހަރުމެން އެންމެން ޒިންމާ ނަގާނަމަ.. މިގައުމުން އެތައް ކްރައިމް އެއް ނައްތާލެވޭނެ.. އަދި އެންމެ ބޮޑު ވާހަކައަކީ ކަމެއް ކުރެވޭނީ ކެރިގެންކަން.. އާސީން.. ވިސްނާލަބަލަ.. އެމީހުންނަކީ ކެރޭ މީހުން.. އެމީހުންނަށް ކެރިދާނެ.. އާސީން ދުއްވާލުމައްޓަކައި އާސީންގެ އާއިލާއާއި ދިމާ ކުރަން.. އާސީންއަށް އަނިޔާ ކުރަން.. އާސީން ހިފަހައްޓާ ތަނެއްގައި ފޮރުވާފައި ބަހައްޓަން.. ތަނެއްގައި ރޯކުރަން.. އެމީހުންނަށް ކެރިދާނެ ބަޔަކަށް ލާރިދީގެން ދެބަޔަކު ނެރިގެން. އެދެބައި މީހުން ތަޅާ ފޮޅުވަންވެސް.. އެކަމަކު އާސީން.. އެއީ އަހަރުމެންނަށް ކެރޭނެ ކަންތަކެއް ނޫނޭ.. އަހަރެންނަށް ގެއްލުމެއް ލިބިއްޖެނަމަ ދެރަވާނެ.. އާއިލާއެއް އެބަ އޮތް.. ޖައިޝްއަށް ގެއްލުމެއް ލިބިއްޖެނަމަ ހާސްވާނެ ބަޔަކު އެބަތިބި.. ހަމަ އެގޮތައް އާސީންއަށްވެސް.. އާސީން.. އެމީހުން އަބަދުވެސް ބަލާލީ އެހެން މިހުންގެ ވީކް ޕޮއިންޓްއަށް އެޓޭކް ކުރެވޭތޯ.. މި ކޭސް ރީ އޯޕެން ކޮށްފިނަމަ.. އެތައް ބަޔަކަށް ގެއްލުންވާނެ..” އަހްޝަމް އަހަރެންނަށް ވިސްނައިދެވޭތޯ މަސައްކަތް ކުރިއެވެ. އަހަރެން އިސްޖަހާލީމެވެ. އަހްޝަމް އެބުނަނީވެސް ދޮގެއް ނޫނެކެވެ. މިކަމުގައި އުޅޭނަމަ ގެއްލުންވެސް ލިބިދާނެއެވެ. އަނިޔާވެސް ވެދާނެއެވެ. އާއެކެވެ. މިކަމުގައި އަހަރެންގެ ސަބަބުން އަނިޔާއެއް އެހެން މީހަކަށް ލިބޭކަށް އަހަރެން ބޭނުމެއް ނޫނެކެވެ.\nއަހަރެން އިސްއުފުލާ އަހްޝަމްއާއި ޖައިޝްއާއި ދިމާލަށް ބަލާލީމެވެ. “ޔުއަރ ރައިޓް.. އަސްލު ތެދެއް ތި ބުނީ.. އެހެންވީމަ ދެން އަޅާނުލަމާ.. މިވާހަކައަކީ ނުދެއްކޭ ވާހަކައަކަށް ހަދަމާ ދޯ.. ތެންކްސް ވަރަށް ބޮޑަށް ތި ދިން ޓައިމްއަށް” މޭޒުމަތީގައި އޮތް ފައިލް ނަގަމުން އަހަރެން ހިނިތުންވެލީމެވެ. “އާސީން” ޖައިޝް އަހަރެންނަށް ގޮވާލީ އެފައިލް ނަގައިގެން ބޭރަށް ނިކުންނަން ފެށުމުންނެވެ. “އިޓްސް އޯކޭ.. ރިޔަލީ ޖައިޝް.. އަހްޝަމް އެބުނީ ތެދެއް.، މިކަމުގައި އުޅޭނަމަ އެތައް ވަރަށް ގެއްލުން ވާނެ.. އެންޑް އަހަރެން ބޭނުމެއް ނޫން. އަހަރެންނާއި ހެދި އެއްވެސް މީހަކަށް ގެއްލުމެއް ވާކަށް.. އަހަރެންގެ އާއިލާ.. އަހަރެންގެ އެކުވެރިން.. އެންމެންވެސް އަހަރެންނަށް ވަރަށް މުހިއްމު.. ޖައިޝްވެސް.. ސޯ އިޓްސް ރިޔަލީ އޯކޭ” އަހަރެން ޖައިޝްއަށް ހިނިތުންވުމެއް ދިނީމެވެ. އަދި އަވަސްކަމާއި އެކު ބޭރަށް ނިކުތީމެވެ. އޭރު އަހަރެންގެ ދެލޯ ހުރީ ކަރުނުން ފުރިފައެވެ. އެއީ އަހްޝަމް އަހަރެންނަށް އެހީ ނުވީމައެއް ނޫނެކެވެ. އެކަމަކު އަހަރެން މީހެއް ކައިރީގައި ކޮށްދޭނަމޭ ބުނެފައިވާ ކަމެއް ކޮށްދޭނެ އެއްވެސް މަގެއް ނުފެނުނީމައެވެ. ކަމެއް ކޮށްދޭނަމޭ ބުނާއިރު އެބުނެވޭނީ ކިހާ ބޮޑު އެއްޗެއްކަން ނުވިސްނެނީ ކީއްވެ ހެއްޔެވެ. އެއަޑު އަހަން ހުންނަ މީހާ ކިހާ އުއްމީދެއް ކުރާނެކަން ނުވިސްނެނީ ކީއްވެ ހެއްޔެވެ. އަހަރެން އަމިއްލަ ނަފްސު ދެކެ ރުޅިއާދެވުނެވެ. ކުރަން ބުނި އިރުވެސް ބުނީ ކޮންކަމެއްގެ ވާހަކައެއް ހެއްޔެވެ. މީހަކަށް އިންސާފް ހޯދައިދޭ ވާހަކައެވެ. އަޅެ ފަހެ މަގުމަތީގައި އޮންނަ ގަލެއް އެއްފަރާތް ކުރާނަމޭ ބުނި ނަމަ އަހަރެންގެ އަގު ވެއްޓޭނެ ހެއްޔެވެ. މީހަކަށް އިންސާފެއް ހޯދައިދިނުމަކީ ކިހާ ބޮޑު ކަމެއްކަން މިއަދު ވިސްނިއްޖެއެވެ. މިކަހަލަ ކަންތައްތަކުގެ ފުލުހުން ކުރާނެ މަސައްކަތް އަހަރެންނަށް ވަޒަން ކުރެވިއްޖެއެވެ. ސައިކަލާއި ހަމައަށް ގޮސްފައި އަހަރެންނަށް އަތުން ސައިކަލުގައި ޖަހާލެވުނެވެ. އަމިއްލަ ނަފްސާއި ދިމާލަށް ސިކުނޑިން ކިޔަމުން ދިޔަ އެއްޗެހި ހުއްޓުވުމުގެ ބޭނުމުގައެވެ.\n“އާސީން” އަހަރެން ޖައިޝްގެ އަޑު އިވުމާއި އެކު އަތުގެ ނުފުށުން ދެލޯ ފުހެލީމެވެ. އަދި ހިނިތުންވުމަކާއި އެކު ޖައިޝްއާއި ދިމާލަށް ބަލާލީމެވެ. ޖައިޝް ދުވެފައި ކަހަލަ ގޮތަކަށް އައިސް އަހަރެންގެ ކައިރީގައި ހުއްޓުނެވެ. “އައި އޭމް ސޯ ސޮރީ.. އަހަރެން ހީކުރީ އަހްޝަމް އަހަރުމެންނަށް އެހީވާނެ ކަމަށް.. ސޯ ސޮރީ” ޖައިޝްގެ މޫނުމަތިން ފެންނަން ހުރީ މާޔޫސްކަމެވެ. “އެއީ މައްސަލައެއް ނޫނޭ.. އަސްލައްވެސް.. ޖައިޝް މަސައްކަތް ކޮށްދީފީމެއްނުން.. ސޯ އިޓްސް އިނަފް.. އެހެން ނޫނަސް އަހްޝަމް ހޭޒް އަ ޕޮއިންޓް” އަހަރެން ހަށަން ބަދެލަމުން ބުނެލީމެވެ. “އެކަމަކު އަހަރެން އަސްލަށްވެސް އާސީންއަށް ވަރަށް އެހީވާން ބޭނުން.. އެހެންވެ މިތަނަށް މިއައީވެސް.. އަހަރެން ވަރަށް ދެރަ ވެއްޖެ އަހަރެންނަށް އެއްވެސް އެހީއެއް ނުވެވުނީމަ” ޖައިޝް އިސްޖަހާލިއެވެ. “އާ ޔޫ ކިޑިންމީ.. ޖައިޝްއަށް އެނގޭތަ ޖައިޝް އަހަރެންނަށް ކިހާ ބޮޑު ކަމެއް ކޮށްދެވިއްޖެކަން.. އަހަރެންގެ ލޯ ހުޅުވާދިނީ.. ހަގީގަތަކީ ކޮބާކަން ބުނެދިނީ.. އަހަރެން ހީކުރީ އަހަރެންނަށް ހުރިހާ އެއްޗެއް ވަރަށް ސާފުކޮށް ފެންނަމުން ދިޔަކަން.. އެކަމަކު.. ޖައިޝް މިއަދު އަހަރެން މިތަނަށް ނުގެންނަމަ އަހަރެންނަށް ނޭނގޭނެ ދޯ އަހަރެން ރޯންގް ކަމެއް.. މީގެ ކުރިއަކުން” ޖައިޝްގެ އަތުގައި ހިފާލަމުން އަހަރެން ބުނެލީމެވެ. އެވަގުތު ޖައިޝް އަހަރެންނާއި ދިމާލަށް ބަލާލިއެވެ. ދެމީހުންގެ ހަތަރުކަޅި ކުޑަވަގުތު ކޮޅަކަށް ނަމަވެސް ދިމާވެގެން ދިޔައެވެ. އެވަގުތު އަހަރެންގެ ގައިން ހީބިހި ނަގައިގެން ދިޔައެވެ. ކީއްވެ ކަމެއް ނޭނގުނެވެ. ޖައިޝްގެ ލޮލުން އަހަރެންނަށް ފެނުނީ ބުނަން ނޭނގޭ ކަހަލަ އިހްސާސްއެކެވެ. އެދެލޮލުން ސާފުކޮށް އަހަރެން ކައިރީގައި ކޮންމެވެސް ވާހަކައެއް ބުނަން އުޅޭ ކަހަލައެވެ.\n“ޖައިޝް” އަހަރުމެން ދެމީހުން ސިހިގެން އަހްޝަމްގެ އަޑު އިވުމުންނެވެ. އެވަގުތު އަހަރެން ޖައިޝްގެ އަތުން ދޫކޮށްލަމުން ކުޑަކޮށް ޖައިޝްއާއި ދުރަށް ޖެހިލީމެވެ. އަމިއްލަ ތުންފަތުގައި ދަތްއަޅާލެވުނީ އަމިއްލަ ނަފްސަށް މަލާމާތް ކުރަމުންނެވެ. އައިރް ފެނުމުންވެސް އެވަރުވެއެވެ. ޖައިޝް ފެނުމުންވެސް އެވަރުވެއެވެ. އަނެއްކާ އަހްޝަމް ފެނުމުން އެވަރުވާނެބާއެވެ. އަމިއްލައަށް ނަފްސާއި މަލާމާތް ކޮށްލީމެވެ. އެވަގުތު އަހަރެންގެ މޫނުމައްޗަށް ހިނިތުންވުމެއް އައުމުން ވަގުތުން އެކަން ފޮރުވީމެވެ. “އޯކޭ.. އައި ވިލް ހެލްޕް” އަހްޝަމް އަހަރުމެން ކައިރިއަށް ހުއްޓިލަމުން ބުނެލިއެވެ. އަހަރެން އެއްފަހަރު ޖައިޝްގެ މޫނަށް އަނެއް ފަހަރު އަހްޝަމްގެ މޫނަށް ބަލާލީމެވެ. ޖައިޝްވެސް އަހްޝަމްއާއި ދިމާލަށް ބަލާލީ އެބުނި އެއްޗެއް ޔަގީން ނުވާ ކަހަލަ ގޮތަކަށެވެ. “އާ.. ޖައިޝްއަށް އަޑު ތިއިވުނީ ރަނގަޅަށް.. އަހަރެން އެހީވާނަން..” އަހްޝަމް އަނެއްކާވެސް ބުނެލިއެވެ. އެވަގުތު ޖައިޝް އުފަލުން އަހްޝަމްގެ ގައިގައި އޮޅުލައިގަތެވެ. އަހަރެންނަށްވެސް އުފަލުން ހުރެވުނު ތަން ނޭނގުނެވެ. ހެއްދެވި ފަރާތަށް ހަމްދު ކުރެވުނެވެ. ހުރިހާ ހާލަތެއްގައިވެސް އަހަރެންނަށް އެހީވާ ފަރާތަކީ އެއީއެވެ.\n“އެހެންވީމަ ކިހިނެއް ދެން ހަދަންވީ” ޖައިޝް އެހެން ބުނެލީ އެގޭތެރެއަށް ވަދެ ގޮޑީގައި އިށީނަމުންނެވެ. އަހްޝަމް އެގޭގައި އުޅޭ މީހާ ކައިރީގައި އަހަރުމެންނަށް ކޮފީ ގެނައުމަށް ބުންޏެވެ. “އަސްލު ވާންވި ގޮތަކީ… ތި ހުރިހާ ހެކިތަކެއް އަހަރުމެން ގާޒީއަކަށް ދައްކަންވީ.. އެކަމަކު ބައިވަރު މައްސަލަތަކެއް ދިމާވާނެ.. ފުރަތަމަ ކަމަކީ.. ތިހުރިހާ ހެކިތަކެއް މީގެ ކުރިން ހުރީ ކޮންތާކުތޯ ކުރެވޭ ސުވާލު.. ކުއްލިއަކަށް މިއަދަކު ތި ހެކިތައް ފެންމަތިވެގެން ތިއުޅެނީ ކީއްވެތޯ ކުރެވޭ ކުރެވޭ ސުވާލު.. ގާޒީ އެސުވާލުތައް ކުރުމުގެ ކުރިން އަހަރެން އެސުވާލު ތަކުގެ ޖަވާބު ބޭނުން.. މިކަމުގައި އަހަރެންނަށް އުޅެވެނީ އަހަރެންނަށް ހުރިހާ އެއްޗެއް އެނގިގެން..” އަހްޝަމް ބުނެލިއެވެ. ޖައިޝް އަހަރެންނާއި ދިމާލަށް ބަލާލިއެވެ. ހަދަންވީ ކިހިނެއްހޭ އަހާލާ ފަދަ ގޮތަކަށެވެ. “ޝުކުރިއްޔާ ވަރަށް ބޮޑަށް.. އަހަރުމެންނަށް އެހީވަން ނިއްމިތީ.. އެކަމަކު ސުވާލެއް ކޮށްލަން ބޭނުން.. ކީއްވެ ހިޔާލު ބަދަލުވީ” އަހްޝަމްގެ ސުވާލަށް ޖަވާބު ދިނުމުގެ ކުރިން އަހަރެންގެ ސުވާލަށް ޖަވާބު ހޯދުން އަހަރެންނަށް މާ މުހިއްމެވެ.\n“ނޭނގޭ.. ފާޑެއްގެ އަންހެނަކު.. ލެކްޗަރ އެއް ދިނީ.. އާދައިގެ މީހަކަށް ވިޔަސް ކުރެވޭނެ ކަންތައް ހުންނާނެއޭ ކިޔައިގެން” އަހްޝަމް އޭނަގެ ބޮޑު ގޮޑީގައި އިށީދެލަމުން ހިނިތުންވެލިއެވެ. “އަސްލުވެސް.. އާސީން ދެއްކީ ރަނގަޅު ވާހަކައެއްކަން އަހަރެންނަށް ވިސްނުނީ.. އަނެއްކާ.. ޖައިޝްއަކީ އަހަރެންގެ ގާތް އެކުވެރިއެއް.. އޭނަ ކަމަކު ބުނީމަ ނޫނެކޭ ނުބުނެވޭތާ” މަޖާކަން ކަނޑުވާލަމުން ސީރިއަސް ވެލަމުން އަހްޝަމް ބުނެލިއެވެ. “އެކަމަކު… އޭރުން .. އަހްޝަމްގެ ވަޒީފާ.. އާއިލާ” އަހަރެން އަނެއްކާވެސް ބުނެލީމެވެ. “އަހަރެން ވަޒީފާގެ ކޮބާ ބޭނުމަކީ މީހަކަށް އިންސާފެއް ނުހޯދައިދެވޭނަމަ.. އާއިލާގެ މީހުންނަށް އަހަރެން މާދަން ދައްކާނީ ކޮން މޫނެއް. މިއަދު އަހަރެން މިކަމަށް ފުރަގަސް ދޭނަމަ” އަހްޝަމް ބުނެލިއެވެ. އަހަރެން ވިސްނާލީމެވެ. އަހްޝަމްއަށް ހުރިހާ ވާހަކައެއް ކިޔައިދޭންވީ ހެއްޔެވެ. އެކަމަކު އޭނައަށް އިތުބާރު ކުރެވޭނެ ހެއްޔެވެ. އޭނަ އަހަރުމެންނަށް އެހީވާނަމަ، އޭނައަށް ހަގީގަތް އެނގުން މުހިއްމެވެ. ޖައިޝްއަށް ބަލާލަމުން އަހަރެން ބޯޖަހާލީމެވެ. ޖައިޝް އަހްޝަމްއަށް ވާހަކަތައް ކިޔައދޭން ފެށިއެވެ. ނާސިރު އާއި އަހަރެންގެ ވާހަކައެވެ. އައިރްގެ ވާހަކައެވެ. ބަންޝީލްގެ ވާހަކައެވެ. އައިރް އެފައިލް ހޯދި ގޮތުގެ ވާހަކައެވެ. ހުރިހާ ވާހަކައެއް ދައްކާ ނިމުމުން އަހްޝަމް ފުންނޭވާއެއް ބޭރުކޮށްލިއެވެ.\n“އަހަރެންނަށް ޖައިޝް ރަނގަޅަށް ނޭނގޭނަމަ.. ދެންމެ ތި ދެއްކި އެއްވެސް ވާހަކައެއް އަހަރެން ގަބޫލެއް ނުކުރީމުސް.. އެކަމަކު.. އެނީވޭ.. އަސްލު ތި ކިޔައިދިން ގޮތުން މި ކޭސް ރީޕެން ކުރަންވެސް ހަމަ އަސްލަށްވެސް އަހަރެން ބިރު ގަނެއްޖެ.. މިކަން ކުރާނަމަ ވަރަށް ގިނަ ކޮންސިކުއެންސް ތަކާއި އަހަރުމެން ކުރިމަތިލާންޖެހޭނެ.. ފުރަތަމަ ކަމަކީ.. ތި ފައިލް އައިރްއަށް ދީގެން ފުލުހުންގެ އެއްޗެހިތައް ހުންނަ ތަނަށް ގެންދަންވީ” އަހްޝަމް ބުނެލިއެވެ. “އެކަމަކު އޭރުން.. އަހަރުމެންނަށް ދެއްކޭނެ ހެއްކެއް ނުއޮންނާނެ” ޖައިޝް ބުނެލިއެވެ. “އަހަރުމެން ތި ހުރިހާ ލިޔެ ކިޔުމެއް ބޭނުމެއް ނުވޭ.. ތީގެން ދެތިން ލިޔުމެއްގެ ކޮޕީ ހައްދާނީ.. އަދި ތި ފައިލް ގެންދަން ބުނާނީ.. އެހެން ނޫނިއްޔާ ތި ފައިލް ހިފައިގެން އަހަރުމެން ގޮސްފިނަމަ އައިރްގެ ވަޒީފާ ގެއްލޭނެ ކަމާއި މެދު ޝައްކެއްނެތް.. އެކަމަކު އަހަރެން މިބުނާ ގޮތަށް ހަދައިފިނަމަ.. އައިރްގެ ވަޒީފާވެސް ސަލާމަތް ކުރެވޭނެ.. އަދި މިކޭސްވެސް ރީއޯޕެން ވާނެ..” އަހްޝަމް ބުނެލިއެވެ. “މައްސަލައެއް ނެތް.. އަހަރެންނަށް ހާދަ ހީވެއޭ.. އަހްޝަމްގެ ވާހަކައަށް އެކަމަކު އަންނަން އުޅޭހެން” އަހަރެން އަހްޝަމްގެ މޫނަށް ބަލާލަމުން ބުނެލީމެވެ. އަހްޝަމް ހިނިތުންވެލިއެވެ. “އެކަމަކު.. އަހަރުމެން ބޭނުންވޭ އަސްލު ޕްރޫފް.. މިކަމުގެ އަޑީގައި މިނިސްޓަރ އުޅޭކަމުގެ.. އޭނަ ލާރި ދިންކަމުގެ ހެކި.. އޭނަގެ އަނގައިން އަމިއްލައަށް އެއްބަސްވާން އެބަ ޖެހޭ.. އެހެން ނޫނީ.. މި ކޭސް އަނެއްކާވެސް ކްލޯޒް ވާނެ” އަހްޝަމް ބުނެލިއެވެ. އަހަރެން ވިސްނާލީމެވެ. “ތިކަމާއި ނުވިސްނާ.. ފުރަތަމަ މި ކޭސް ރީއޯޕެން ކުރެވޭތޯ ބަލާ.. އޭގެ ފަހުން އަހަރެން ހެލްތް މިނިސްޓަރ އައި ދެކޮޅަށް ހެކި ހޯދާނަން” އަހަރެން ބުނެލީމެވެ.\nއެގޭގައި އަހަރެންނާއި ޖައިޝް ވަރަށް ގިނަ އިރު ކޭސް އާއި ބެހޭގޮތުން ވާހަކަ ދައްކަން މަޑުކުރީމެވެ. ވަރަށް ގިނަ ވާހަކަ ދައްކާފައި އަހަރެންނާއި ޖައިޝް ގެއަށް އަންނަން ނިކުތީ ހަވިރު ވީ ފަހުންނެވެ. ޖައިޝް ގެއަށް ދިޔައީ އަހަރެން ގެއަށް ގެންގޮސް ދޮންބެއާއި ހަވާލުކޮށްފައެވެ. ޖައިޝްގެ ފަރާތުން ކުރިން ނުފެންނަ އެތައް ކަމެއް މިހާރު އަހަރެންނަށް ފާހަގަ ކުރެވެއެވެ. އެ އަޅާލުމާއި އޯގާތެރިކަން އެއީ މީގެ ކުރިން އޭނަގެ ފަރާތުން ފެންނަ ކަންތައްތަކެއް ނޫނެކެވެ. ހެވިފައި ހުރެ އަހަރެންނާއި ވާހަކަ ދެއްކުމާއި އަހަރެން ނުބަލާ ގަޑީގައި އަހަރެންނާއި ދިމާލަށް ބެލުމަކީ މީގެ ކުރިން އަހަރެންނަށް ފާހަގަ ކުރެވިފައި ހުރި ކަންތައްތަކެއް ނޫނެކެވެ. ނަމަވެސް މިހާރު ވަރަށް ގިނައިން އަހަރެންނަށް އެކަންތައްތައް ފާހަގަ ކުރެވެއެވެ. ޖައިޝް ދިއުމުން ދޮންބެއަށް ހުރިހާ ކަމެއް އަހަރެން ކިޔައިދިނީމެވެ. އަހްޝަމް އަހަރުމެންނަށް އެހީވާން އެއްބަސްވި ވާހަކައާއި އެފައިލް ފުލުސް އޮފީހަށް ގެންދިއުމާއި ބެހޭގޮތުން ވާހަކަ ދެއްކެވުނެވެ. އަހަރެން ދޮންބެއާއި އެކު އެވާހަކަ ދައްކަން އެތައް އިރަކު އިނީމެވެ. ބަންގި ގޮވުމުން އަހަރެން ކޮޓަރިއަށް ދިޔައީ ނަމާދުކޮށް ގުރުއާން ކިޔަވާލާށެވެ.\nހުރިހާ ކަމެއްކޮށް ނިމިގެން އަހަރެން ސިޓިންރޫމްއަށް ނިކުތީ ރޭގަނޑު އަށެއްޖެހި ފަހުންނެވެ. އޭރު ސިޓިންރޫމްގައި ދޮންބެ، މަންމަ ބައްޕައިގެ އިތުރަށް އައިރް އަދި އެހެން މީހަކު އިނެވެ. އެމީހުން ތިބީ އޮލަ ވާހަކައެއް ދައްކާށެވެ. ނަމަވެސް އަހަރެން ފެނުމާއި އެކު އެމީހުން ދައްކަމުން ދިޔަ ވާހަކަ މެދުކަނޑާލިއެވެ. އެމީހާ އަހަރެންނާއި ދިމާލަށް ބަލާލިއެވެ. އެއީ އައިރްއަށް ވުރެއް ދޮށި މީހެއްހެން ބަލާލާފައި ހީވެއެވެ. ބަލާބެލުމަށް ޒުވާން ވައްތަރު ޖެހި ނަމަވެސް ކޮންމެވެސް ވަރަކަށް ބަލި ވައްތަރު މޫނުމަތިން ޖަހައެވެ. “އާސީން” އަހަރެން އެމީހުން ކައިރިއަށް ހުއްޓިލުމުން ބައްޕަ ގޮވާލިއެވެ. “މިއީ އައިރްގެ އެކުވެރިއެއް.. ރީހާން.. ރީހާން މިއީ އާސީން..” ބައްޕަ އަހަރުމެން ދެމީހުން ތައާރަފް ކޮށްދިނެވެ. އަހަރެން ރީހާންއަށް ހިނިތުންވުމެއް ރައްދުކޮށްލީމެވެ. ރީހާން އަހަރެންނާއި ދިމާލަށް ބަލާލި ފާޑަކަށެވެ. ބޮލުން ފެށިގެން ފަޔާއި ހަމައަށް ބަލާލިގޮތުން އަހަރެންގެ ފުލް ބޮޑި އެކްސް ރޭ އެއް ނެނގި ކަހަލައެވެ. “އަޅުގަނޑު ޖެހޭނީ ވަރަށް ރަނގަޅަށް ބަލަން.. މިރޭގައި ގޮސް ފޮތްތައް ބަލާލާލަން.. މާދަން އަޅުގަނޑު ތިބޭފުޅާއަށް ކުރަންވީ ކަމަކާއި ބެހޭގޮތުން ވާހަކަ ދައްކާލާނަން.. މިގަޑީގައި ދެން އަޅުގަނޑު ދިއުމުގެ ހުއްދަދެއްވާ” ރީހާން އަހަރެންނަށް ހިނިތުންވުމެއްވެސް ރައްދުކޮށްލުމެއް ނެތި ބައްޕައާއި ދިމާލަށް ބަލާލަމުން ބުނެލިއެވެ. “އެކަމަކު.. އެއްޗެއް ކައިގެން ދާންވީނުން.. އަދި ކުޑަކޮށް” “ނޫން ނޫން.. މިހާރު އަޅުގަނޑު ބޭނުންވާ މައުލޫމާތު މިވަގުތައް ލިބިއްޖެ.. މިއަދު ދަތުރު ކޮށްފައި އައީމަ ކުޑަކޮށް ވަރުބަލި.. މާދަން އައިރް މެދުވެރިކޮށް އަޅުގަނޑު ތިބޭއްފުޅުންނާއި ވާހަކަ ދައްކާލާނަން.. މިގަޑީގައި އަޅުގަނޑު ދާން ބޭނުން” އަހަރެން އެތަނަށް ހުއްޓުމުން ރީހާންއަށް ހީވީ ބޮޑު އުދަގުލެއް ކުރިމަތީގައި ހުރި ހެންނެވެ.\n“މައްސަލައެއް ނެތް.. ޝުކުރިއްޔާ” ބައްޕަ ތެދުވެލަމުން ރީހާންއާއި ސަލާމް ކޮށްލިއެވެ. ރީހާން އެތަނުގައި ތިބި އެންމެންނަށް ހިނިތުންވުން ރައްދުކުރި އިރުވެސް އަހަރެންނާއި ދިމާލަށް ބަލާވެސް ނުލައެވެ. އަހަރެންނާއި ދިމާލަށް ބަލަންވެސް އޭނައަށް އުދަގޫ ކަހަލައެވެ. އަވަސްކަމާއި އެކު ބޭރަށް ނިކުންނަށް ހިގައިގަތް އިރު އައިރްވެސް އޭނަގެ ފަހަތުން ދިޔައެވެ. އެމީހުން ދިއުމުން ބައްޕަ އެމީހުން ދެއްކި ވާހަކަ ކުޑަ ގޮތަކަށް ކިޔައިދިނެވެ. ބައްޕަ ދިއުމުން ދޮންބެ ކައިރީގައި އަހާލީމަވެސް ދޮންބެ ޖަވާބު ދިނީ ހަމަ ބައްޕަ ޖަވާބު ދިން ގޮތަށެވެ. އަހަރެން ބޭނުންވީ އައިރްއަށް ގުޅާފައި ރީހާންއަށް ވީ ކިހިނެއްތޯ އަހާށެވެ. މިރޭވެސް އޭނަ އަންނާނެކަން އެނގޭތީ އަހަރެން އަވަހަށް ގޮސްވަނީ ކޮޓަރިއަށެވެ. ގަޑި ހިގަމުން ދިޔައެވެ. އެގާރަ ޖެހިއިރުވެސް އައިރް ނައުމުން އަހަރެން އެންމެ ފަހުން ފޯނު ކޮށްލީމެވެ. އެވަގުތު ފޯނު ބިޒީކޮށްލިއެވެ. ދެވަނަ ސިކުންތުގައި އައިރް ގުޅިއެވެ. “ކީކޭ ލޯބީ” ފޯނު ކަންފަތުގައި ޖެހުމުން އައިރް ބުނެލިއެވެ. “ކީއްވެ މިރޭ ނައީ.. އެނގޭތަ އަހަރެން މިހުރީ އިންތިޒާރުގައި ކަން” އަހަރެން ޝަކުވާ ކޮށްލީމެވެ. “އޯހް.. އަސްލުތަ.. އަހަންނަކަށް ނޭނގޭ އަހަރެން މިއީ އެހާ މުހިއްމު މީހެއް ކަމަކަށް” އައިރް ހިނިތުންވެލަމުން ބުނެލިއެވެ. “ނޭނގޭތަ.. އަދިވެސް” އަހަރެން ބުނެލީމެވެ. “ނޫނޭ.. ސޮރީ އާސީން.. މިރޭ.. އެގެއެއް ނުން.. ރީހާން.. އައިސްގެން އުޅޭތީ.. އޭނަ ބައިވަރު އެއްޗެހި ތަނެއް ހޯދަން ބުނެގެން މިއުޅެނީ.. އެކަންތަކު.. މިރޭ ނުދެވޭނެ އިނގޭ. ފަހުން ދިމާވާނީދޯ” އައިރް ބުނެލިއެވެ. އަހަރެން ވަގުތުން ފޫހިވިއެވެ. ނަމަވެސް މިއަދު އަހްޝަމްއާއި ބައްދަލު ވެގެން ވީ ކަންތައް ކުރު ގޮތަކަށް ކިޔައިދިނީމެވެ. “ތިވާހަކަ ދައްކާނީ ފަހުން ދޯ.. އަހަރެން ދާނަން އިނގޭ.. ފަހުން.. މިގަޑިގައި ބިޒީ.. މިރޭ ދެން އާސީން ނިދާލާ.. ގުޑް ނައިޓް.” އައިރް އެހެން ބުނެލީ އަހަރެން ފައިލް އޭ ކިޔާފައި ވާހަކަ ފެށުމުންނެވެ. އަދި އިތުރު އެއްޗެއް އަހަރެންނަށް ނުބުނެވެނީސް ފޯނު ކަނޑާލިއެވެ.\nއަހަރެން ހިންހަމަ ނުޖެހުނެވެ. އޭނަ އަހަރެންނާއި ވާހަކަ ނުދެއްކާހާވެސް ބިޒީ ވީ ހެއްޔެވެ. މީހަކު އެއްޗެހި ތަކެއް ހޯދާށޭ ބުންޏަސް އަދި އެވަރު ވާންޖެހޭ ހެއްޔެވެ. މަށަށް ކީން ހެއްޔެވެ. އޭނަ އަންނަން ބޭނުން ނުވާ ކަމަށްވާނަމަ ހުންނާށެވެ. އަހަރެންނަށްވެސް ހުރެވޭނެއެވެ. އޭނަކައިރީގައި އާދޭސް ކުރާކަށް އަހަރެން ބޭނުމެއް ނޫނެކެވެ. އެނދުމައްޗަށް ފޯނު އެއްލާލަމުން އެނދުމައްޗަށް ވެއްޓިގަތީމެވެ. އެއްފަރާތެއްގައި އޮތް ބާލީސް ނަގާ ބައްދާލަމުން ލޯމަރާލީ ނިދާލުމުގެ ބޭނުމުގައެވެ.\nހޭލެވުނީ ވަރަށް ބޮޑަށް ފިނިވެގެންނެވެ. ދެލޯ ނުހުޅުވާ ކައިރީގައި އޮތް ގައިމަތީގައި އަޅާ ފޮތިގަނޑު އަތުޖެހޭތޯ ދެފަހަރު އަތުން އެނދުގައި ކާތާލީމެވެ. އެވަގުތު އަތުގައި ޖެހުނީ އެނދުގެ ފޮތިގަނޑެއް ނޫނެކެވެ. ފާޑެއްގެ ކުޑިތަކެވެ. ވެލިތަކެއް ކަހަލަ އެއްޗެހި ތަކެވެ. އެކަމަކު އަހަރެންގެ އެނދަށް ވެލި އަޅާނީ ކާކު ހެއްޔެވެ. ކުޑަކޮށް ފުރޮޅިލަމުން ކައިރީގައި އަތް ދެވަނަ ބާލިސް އަތުޖެހޭތޯ ބަލާލިމެވެ، ނަމަވެސް މިފަހަރުވެސް އަތުގައި ޖެހުނީ ވެލިތަކެކެވެ. ވަރަށް އުދަގުލުން ދެލޯ ހުޅުވާލީމެވެ. މުޅިތަނުގައިވަނީ އަދިރިކަމެވެ. އަހަރެން ނިދީ ކޮޓަރީގެ ބޮކި ދިއްލައިގެންކަން އަހަރެން ރަނގަޅަށް ހަނދާން އެބަހުއްޓެވެ. އެހެން ވެއްޖެނަމަ މިހާ އަދިރިވާންވީ ކީއްވެ ހެއްޔެވެ، އޭރު އަހަރެންނަށް އޮވެވުނީ ހުއްޑުންނެވެ. ދެލޯ ހުޅުވާލި ވަގުތު ފާޑެއްގެ ކުޑިތަނެއް ކަހަލަ އެއްޗެހި ތަނެއް ފެނިގެން ދިޔައެވެ. ކޮޓަރީގެ ސީލިންގްގައި ކުޑިތަނެއް ހުންނަންވީ ކީއްވެ ހެއްޔެވެ. ދެލޯ ބޮޑުކޮށްލުމުން އެއީ ކުޑިތަކެއް ނޫންކަން އެނގިގެން ދިޔައެވެ. ފެންނަމުން ދިޔައީ ތަރިތަކުން ޖަރީކުރެވިފައިވާ ސާފު އުޑެވެ. އެންމެ ވިލާ ކޮޅެއްހާ ހިސާބުވެސް ފެންނާކަށް ނެތެވެ. އަހަރެންނަށް ތެޅިގެންފައި ތެދުވެވުނެވެ. އަހަރެން މިއޮތީ ކޮޓަރީގައެއް ނޫނެކެވެ. އަދި ކީންހެއްޔެވެ. ގެއަކުވެސް ނޫނެކެވެ. އަހަރެން މިއޮތީ ބޭރުގައެވެ. ވެލިގަނޑެއް މަތީގައެވެ. ކޮޅަށް ތެދުވެ ހުރެ އަހަރެންނަށް ވަށައިގެން ބަލާލެވުނެވެ. އޭރު ރީތި މިއުޒިކެއް ހެން ރާޅު ގޮނޑުދޮށަށް ބީއްސަމުން ދިޔަ އަޑު އިވެމުން ދިޔައެވެ. ހުރިހާ ފަރާތަކަށް އަހަރެން ބަލާލިމެވެ. އެއްފަރާތުން ފެންނަން އޮތީ މޫދެވެ. އަނެއް ފަރާތުން ފެންނަން ހުރީ ގަސްތަކެވެ. އަހަރެން ބިރު ގަންނަ ގޮތްވާން ފެށިއެވެ. މީހާ ހާސްވެ ދާހިއްލަން ފެށިއެވެ.\n“އާސީން” ކުއްލިއަކަށް އިވުނީ މީހަކު އަހަރެންނަށް ގޮވާލި އަޑެވެ. ދަންނަ އަޑެކެވެ. ބަލާލިއިރު އެއަދިރި ތަނުގައި ހިޔައްޏެއްހެން މީހަކު ހުއްޓިލައިގެން ހުރިތަން ފެނުނެވެ.\nmi baivesq hurihaa kudinah kamudhaane kamah heekuran.. hurihaa kudinge hiyaal thakah maruhaba 🙂\nSalhi story eh mii…\nthnks husha 🙂\nVaahaka varah salhi vaanehen hyvany. Adhi nukiya comment mi kurany.varah salhi fantasy ge vaahaka. Fantasy ge aslu nan bunelevi dhaanebha………\n# ok vaane sofy kiyas fantasy ah 🙂 thnks v bodah 🙂\nReethi adhi varah thafaathu vaahaka eh\nthnks Aimsithu 🙂\nFantasy…. vaahaka v habeys….\nNext episode avahah up kurahchey….. tgc\nthnks shue 🙂 vaahaka kuda koh las vedhaane igey 🙂\nVvvv reethi…. Avahah up kohdeythi ingey.\nAkyan thnks bodu koh 🙂\nBansheel dhweulheny… Aslu aishu akah hiyeh nuvey bansheel aee gos jinni eh hn eh.. Ehvx jinni eh vx insaaneh vx beynumeh nuvaane dhwemyhaku loabi vaa myhakah gehlumeh dheykah… Bansheel beynun vany hama ekani aasin haasil kuran.. So he is jus trying.. By the way everything is fair in love and war nah???? I think bansheel also getachance to prove his love aasin… Anyway vaahaka v reethi… Avhah next part up koh dheythi v inthizaaru kuran eba next part ah ????❤❤❤\nAisha.. fantasy v massaki kuran eba avahah up kureveytho .. ekam v bixy midhuvas kolhu anekka ves.. ekam try kuraanan avahah up veytho igey aisha 🙂 thnks v bodah 🙂\nAlu ves dhooo lobyga hurihaa kameh ves kureveyne dhoo 😛\nStory avahah up kohbaa….vvv reethi…masha Allah\nsandy fantasy anekka ves bixy vejje dear.. try kuraanan v avahah up kureveytho 🙂\nis this real jaish or wat….? feeling confuse abt his behaviour towards aaseen..? dn neynge v curious vey ? heheh…?\nthis part is full of social msgs..like it v much…? ✌ ? ? ?\nwaiting for next part hope u ll upload it ASAP…☺?❤\nVaahaka reethi…. Ekam rangalhu kohllan jehey thankolheh bunelaanan…. Maa ginain NOONEKE beynun kohffa huhnnany….. Aslu liaa iru egothah use eh nukuraane……\nFantasyyy….hageegai kiyaa vaahaja eh neren feshyy mehnu kyyveenuliyaniiii???\nYah Fantasy keeve evahaka kuriah nugendhiyaee :/ mibai ves vrh reethi ingey Fantasy 🙂 waiting waiting fr the nxt part, and sry lahun comment kurevunyma 🙁 when’s the next prt?? 😀\nvarah keiimadhuvey eba.. plx if ur not bxy v v avahah up kohdhyba.. plx………\nFentasy kobaa story/ avahah up kohdhyba plx plx plx\nFantasy mivaahakaah varah inthizaaru abkuravy haathalahay thihaa bura kudhin ragalhu vaany mikamug noolhuneema heevany fantasy ah nidhaalan lan ves vagu thannuvaanahan sifavany masanakaa thihaaburakon vx up kohdaydhay thanks bodu kon??\nފުން ލޯބި (14)\nހަޤީޤީ ލޯބި February 16, 2017


PPM in campaign kuranee fuluhunnaai sifain beynun kohgen: Idhikolhu\nއިދިކޮޅު ފަރާތްތަކުން މިރޭ ބޭއްވި ޕްރެސްގެ ތެރެއިން-- ފޮޓޯ: ސަމީރު\nކުރިއަށް އޮތް ރިޔާސީ އިންތިހާބަށް ޕީޕީއެމުން ހިންގާ ކެމްޕެއިން ހަރަކާތްތަކަށް ސަރުކާރުގެ މުއައްސަސާތަކާއި އެ މުއައްސަސާތަކުގެ ތަކެއްޗާއި މުއައްޒަފުންގެ އިތުރުން ފުލުހުންނާއި ސިފައިން ބޭނުން ކުރަމުންދާ ކަމަށް އިދިކޮޅު ފަރާތްތަކުން ތުހުމަތުކޮށްފި އެވެ.\nއިދިކޮޅު ފަރާތްތަކުން މިރޭ ބޭއްވި ނޫސްވެރިންގެ ބައްދަލުވުމުގައި ޖުމްހޫރީ ޕާޓީގެ ސެކެޓްރީ ޖެނެރަލް އަހުމަދު ސަމީރު ވިދާޅުވީ، މިނިވަން އިންސާފުވެރި އިންތިހާބަކަށް ޖާގަނުދީ ސަރުކާރުގެ ނުފޫޒާއި ބާރުން އިލެކްްޝަން މަސައްކަތް ކުރަމުންދާ ކަމަށެވެ. އެކަމުގެ ހެއްކަކީ އިންތިހާބަށް 54 ދުވަހަށްވެފައިވާއިރު އިދިކޮޅު ފަރާތްތަކަށް ކެމްޕެއިން ކުރުމަށް އެއްވެސް ޖާގައެއް ދީފައިނުވާ ކަމަށް ސަމީރު ވިދާޅުވި އެވެ.\nސަމީރު ވިދާޅުވީ، ހަމައެކަނި އަބުދުﷲ ޔާމީނަށް ކެމްޕެއިން ކުރެވޭނެ ގޮތަކަށް ދިވެހި ސިފައިންނާއި ފުލުހުން ބޭނުންކޮށްގެން އަދި ދައުލަތުގެ މުއައްސަސާތައް ބޭނުން ކޮށްގެން ކުރިޔަ ނުދޭނަން،" ސަމީރު ވިދާޅުވި އެވެ.\nސަމީރު ވިދާޅުވީ، ކެމްޕެއިނަށް ހުރަސް އަޅަމުން ގެންދާތީވެ، ޕާޓީތަކާއި ޕާޓީތަކުގެ ލީޑާޝިޕާއެކު މާދަމާ މުއައްސަސާތަކަށް މައްސަލަ ހުށަހަޅަންދާނެ ކަމަށެވެ. އަދި ވިދާޅުވީ، ރައީސް ޔާމީންގެ ނުފޫޒާއި ބާރުން ދައުލަތުގެ މުއައްސަސާތައް ނަހަމަ ގޮތުގައި ބޭނުންކޮށްގެން މީހުންވެސް ބޭނުންކޮށްގެން ކުރަމުންދާ ކަންކަން ހުއްޓާނުލާހާ ހިނދަކު މަސައްކަތް ހުއްޓާނުލާ ކުރިއަށްގެންދާނެ ކަމަށެވެ.\n"ހުޅުމާލޭގައި ދިދަ ދަމާފައި ހުރީ ސިފައިންނާއި ފުލުހުން ބޭނުން ކުރައްވައިގެން އަދި އެޗްޑީސީގެ ތަކެތި ބޭނުން ކުރައްވައިގެން. އަދި ހަމައެއާއެކު އަޅުގަނޑުމެންނަށް އެތަންތަނުން ޖާގަ ނުލިބޭހިދުގަ، ޕޭވްމަންޓް މަތީގައި ހޮޅި ޖަހައިގެން، ހޮޅިޖަހައިގެން ހީވަނީ އަބްދުﷲ ޔާމީންގެ ތަރިކަ މުދާހެން." ސަމީރު ވިދާޅުވި އެވެ.\nޕީޕީއެމުން ދިދަފަތި ތައް މާލޭގެ އެކި ސަރަހައްދުތަކުގައި ދަމާފައިވާއިރު، ފުލުހުން ވަނީ ސީސީޓީވީ ކެމެރާގެ މަންޒަރު ގެއްލޭ ގޮތަށް ދިދަފައްޗާއި ބެނާ ދަމަމުންދާތީ އެކަން އެގޮތަށް ނުކުރުމަށް އަންގާފަ އެވެ. ނަމަވެސް ފުލުހުން އެކަމާ ގުޅިގެން މިހާތަނަށް އެއްވެސް ފިޔަަވަޅެއް އަޅާފައެއް ނުވެ އެވެ.\nސަމީރު މިގޮތަށް ވިދާޅުވެފައިވާއިރު، ޕީޕީއެމްގެ ނައިބް ރައީސް އަބުދުއްރަހީމް އަބުދުﷲ ދާދިފަހުން ބޭއްވި ނޫސްވެރިންގެ ބައްދަލުވުމެއްގައި ވަނީ ޕީޕީއެމްގެ ކެމްޕެއިން ކުރިއަށް ގެންދާނީ ސަރުކާރު ހުރިހާ ވަސީލަތެއް ބޭނުން ކޮށްގެން ކަމަށް ވިދާޅުވެފަ އެވެ. ނަމަވެސް ފަހުން ވަނީ މީޑިއާއިން މައުލޫމާތު އޮޅޭގޮތަށް ހަބަރު ފަތުރާކަމަށް ވިދާޅުވެ އެގޮތަށް ވިދާޅުވެފައިނުވާނެ ކަމަށްވެސް އަދުރޭ ވިދާޅުވެފަ އެވ.\nޕްރެސްގައި އެމްޑީޕީގެ ޗެއާޕާސަންގެ ނައިބު އަލީ ނިޔާޒް ވިދާޅުވީ، އިލެކްޝަންގެ ހިސާބުތަކުން 24،000 މީހުން ރެޖިސްޓްރީ ކޮށްފައިވާއިރުގަ ގުޅިފައިވާ ސިޔާސީ ޕާޓީތަކުގެ ފަރާތުން 17،000 އަށްވުރެ ގިން ފޯމް ހުށަހަޅާފައިވާ ކަމަށެވެ. އެހެން ކަމުން ސަރުކާރު ކުންފުނިތަކާއި ޕީޕީއެމުން ނަގާ ފޯމްތައް އިލްކްޝަން ކޮމިޝަނާ ހަމައަށް ނުދާކަން ސާބިތުވާ ކަމަށްވެސް ނިޔާޒް ވިދާޅުވި އެވެ.\n"މިއޮތީ ހިސާބުފެންނަން، ހިފަހައްޓަނީ، އެންމެ ފަހު ގަޑިއާ ހިސާބަށް ހިފަހައްޓާފަ މީހުން ވޯޓްލާން ރަޖިސްތްރީވިޔަ ނުދޭން މަސައްކަތް މިކުރަނީ، މިއޮތީ ޕްރޫފް އަޅުގަނޑުމެންނަށް ފެންނަން،" ނިޔާޒް ވިދާޅުވި އެވެ.\nނިޔާޒް ވިދާޅުވީ، އިލްތިމާސް އަކީ ކުންފުނިތައް މެދުވެރިކޮށް މިހާރު ރެޖިސްޓާވެފަ ތިބި ފަރާތްތަކުން ޗެކް ކުރެއްވުމަށާއި މިއަދާ ހަމައަށް ރެޖިސްޓަރީނުވާނަމަ އަލުން ރެޖިސްޓާކުރެއްވުމަށެވެ.\nއެމްޑީޕީ ޕީޕީއެމް މޯލްޑިވްސް ޕޮލިސް ސާވިސް + އެމްއެންޑީއެފް އަދާލަތު ޕާޓީ މޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ\nއޮޅުވާލައިގެން ޕާޓީތަކަށް ވައްދާ މައްސަލަ ކޮމިޓީއަށް\nޕާޓީތަކަށް ދައުލަތުން ފައިސާ ދޭކަށް ނުޖެހޭ\nޕާޓީތަކަށް ފައިސާ ނުލިބޭ ގޮތް ހަދަން ހުށައަޅަނީ


Green aai Foakaidhoo match evvaruvejje - vNews.mv\nގްރީން އާއި ފޯކައިދޫ މެޗު އެއްވަރުވެއްޖެ\nއިސްމާޢީލް ޝާހު (ކުޑަ ޝާހު) 09 August 2019, 19:01\nދިރާގު ދިވެހި ޕްރިމިއާ ލީގުގައި މިއަދު ހަވީރު ކްލަބު ގްރީން ސްޓްރީޓްސް އާއި ފޯކައިދޫ ފުޓްބޯލް ކްލަބު ބައްދަލުކުރި މެޗު އެއްވަރުވެގެން ނިމިއްޖެއެވެ.\nމިއަދު ހަވީރު ކުޅުނު މެޗު އެއްވަރުވީ ދެޓީމުން ކުރެ ޓީމަކަށް ގޯލެއް ކާމިޔާބުނުކުރެވިއެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗުގެ ފުރަތަމަ ހާފު އެއްކޮށް ޑޮމިނޭޓުކޮށްގެން ކުޅުނީ ގްރީން ސްޓްރީޓްސްއިންނެވެ. މި ހާފުގައި ގްރީންގެ މިޑްފީލްޑަރު މުހައްމަދު އުމެއިރާއި އަލީ އަޝްފާގު (ދަގަނޑޭ) އަށް ވަނީ ރަނގަޅު ފުރުސަތުތަކެއް ލިބި ބޭކާރުވެފައެވެ.\nދެވަނަ ހާފުގައި ގްރީންގެ ފަރާތުން ތަންކޮޅެއް އާދައިގެ ކުޅުމެއް ފެނިގެންދިޔައިރު، އެޓީމަށް ގޯލުޖަހަން އެންމެ ހުސް ފުރުސަތެއް ލިބުނީ މެޗުގެ 68 ވަނަ މިނެޓުގައެވެ. ގްރީންގެ މިސްބާހުއަށް އޭރިއާ ތެރެއިން ކުރި ފައުލަކާއި ގުޅިގެން ޕެނަލްޓީއެއް ލިބުނުއިރު، ގްރީންގެ ކެޕްޓަން ދަގަނޑޭ ވަނީ ޒުވާން މިޑްފީލްޑަރު އަބްދުﷲ ޔާމީނަށް ޕެނަލްޓީ ޖަހަން ފުރުސަތު ދީފައެވެ. އެކަމަކު ޔާމީން ފޮނުވާލި ޕެނަލްޓީ ފޯކައިދޫގެ ގޯލްކީޕަރު ޕާކިސްތާނުގެ ހަނީފް ސާގިބު ވަނީ މަތަކޮސްފައެވެ. މެޗުގެ މޮޅު ކުޅުންތެރިޔާގެ މަގާމުވެސް ހޯދީ އޭނާއެވެ.\nމެޗަށްފަހު ގްރީންގެ ކޯޗު އަލީ ސުޒޭން ބުނީ ފުރަތަމަ ހާފުގައި ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، އެޓީމަށް ދިމާވި އެންމެ ބޮޑު އެއް މައްސަލައަކީ ދެވަނަ ހާފުގައި ނަތީޖާ ނުނެރެވުން ކަމަށެވެ.\nފޯކައިދޫގެ ކޯޗު އަލީ ނިސްތާރު ބުނީ މެޗުން ޕޮއިންޓެއް ލިބުނު ނަމަވެސް، މިއީ އެންމެ ބޭނުންވި ނަތީޖާ ނޫން ކަމަށާއި މެޗާ ކުރިމަތިލީ މޮޅެއް ހޯދުމަށް ކަމަށެވެ. އަދި ޓީމުގެ ހާލަތު އެހާ ރަނގަޅު ނުވި ނަމަވެސް، އުޒުރު ދެއްކުމުގެ ބަދަލު ދެން ތައްޔާރުވާނީ ބްރޭކަށްފަހު އޮންނަ މެޗަށް ކަމަށް ބުންޏެވެ.\nމިއަދުގެ މެޗުން ލިބުނު ޕޮއިންޓަކާއެކު ގްރީން ވަނީ ކުޅުނު6މެޗުން9ޕޮއިންޓު ހޯދައިގެން ތާވަލުގެ ހަތަރުވަނައަށް ޖެހިލާފައެވެ. ފަސްވަނައަށް ވެއްޓުނު ޓީސީއަށްވެސް5މެޗުން ލިބިފައިވަނީ9ޕޮއިންޓެވެ. ގްރީންއަށް ކުރިލިބެނީ ގޯލުގެ ތަފާތުންނެވެ. އަދި ފޯކައިދޫ އޮތީ ތާވަލުގެ ހަވަނައިގައި 8 ޕޮއިންޓާއެކު އެވެ.


Inthihaabee Mahssala Court Thakah Husha Helhee Fuluhun Dhin Javaabah Riaayai Kurumah Fahu - PPM - Vaguthu\nކޮވިޑް-19: ފައްސި މަދު، ޓެސްޓް ވެސް މަދު -5ގަޑިއިރު ކުރިން\nއިންތިހާބީ މައްސަލަ ކޯޓުތަކަށް ހުށަހެޅީ ފުލުހުން ދިން ޖަވާބަށް ރިއާޔަތްކުރުމަށްފަހު - ޕީޕީއެމް\n2 އަހަރު ކުރިން ( އޮކްޓޯބަރ 10, 2018 )\nބްރިޖު ސަޅި ޕީޕީއެމް ޖަލްސާގެ ތެރެއިން ވަގުތު އިމޭޖެސް – އަހްމަދު އަލީ\nރިޔާސީ އިންތިހާބާ ގުޅުންހުރި މައްސަލަތައް ކޯޓުތަކަށް ހުށަހެޅީ ފުލުހުން ދިން ޖަވާބަށް ރިއާޔަތް ކުރުމަށްފަހުގައި ކަމަށް ޕީޕީއެމް އިން ބުނެފިއެވެ.\nޕީޕީއެމް އިން މިއަދު ނެރުނު ނޫސްބަޔާނެއްގައި ބުނީ މިދިޔަ މަހުގެ 23 ވަނަ ދުވަހު ބޭއްވި ރިޔާސީ އިންތިހާބު ހިނގަމުންދިޔައިރު ކުރިމަތިވި ތަފާތު މައްސަލަތަކާއި ގުޅޭގޮތުން އިންތިހާބުގައި ހަރަކާތްތެރިވި އޮބްޒާވަރުންނާއި މޮނިޓަރުންނާއި އަދި އެހެނިހެން ފަރާތްތަކުން ގިނަ ޝަކުވާތަކެއް އެ ޕާޓީއަށް ހުށަހަޅާފައިވާ ކަމަށެވެ.\nއެ ޝަކުވާތަކަށް ރިއާޔަތް ޕާޓީގެ ކެންޑިޑޭޓާއި ރަނިންމޭޓުގެ އިންތިހާބީ ހައްގުތަށް ގެއްލިފައިވާކަމަށް ގަބޫލުކުރެވޭނަމަ އެ މައްސަލަތައް ކަމާބެހޭ ފަރާތްތަކަށް ހުށަހެޅުމަކީ ކުރަންޖެހޭ ކަމެއް ކަމަށް ގަބޫލުކުރާ ކަމަށާއި އެގޮތުން އެ މައްސަލަތައް ފުލުހަށް ހުށަހަޅައި، އެ އިދާރާ އިން ދީފައިވާ ޖަވާބަށް ރިއާޔަތް ކުރުމަށްފަހު ޕާޓީގެ ކެންޑިޑޭޓާއި ރަނިންމޭޓުގެ އިންތިހާބީ ހައްގު ހޯދުމަށް އެ މައްސަލަ ހައިކޯޓަށާއި ސުޕްރީމް ކޯޓަށް ހުށަހަޅަން ނިންމީ ކަމަށް ޕީޕީއެމް އިން ބުނެއެވެ.\nޕީޕީއެމް އިން ބުނިގޮތުގައ ހުށަހެޅިފައިވާ ޝަކުވާތަކުގެ ތެރޭގައި ވޯޓު ކަރުދާސް ޗާޕުކުރުމުން ފެށިގެން، ވޯޓުލުމުގެ މަރުހަލާގައި އޮޅުވާލުންތަކަކާއި މަކަރާއި ހީލަތް ހިމެނުމާއި، ގާނޫނާއި ހިލާފު ތަފާތު އާލާތްތައް ބޭނުންކޮށްގެން ލެވޭ ވޯޓާއި އަދި ޖުމްލަ ނަތީޖައަށް އުނި އިތުރު ގެންނަން މަސައްކަތް ކުރުމާއި ރީ ރެޖިސްޓްރޭޝަނާއި ލިސްޓުތައް ތަރުތީބު ކުރުމާއި ވޯޓުލީ މަރުކަޒުތަކުގައި އިންތިހާބާ ގުޅޭ އެކި އޮފިޝަލުންގެ އަމަލުތައް ގަވާއިދާ ހިލާފަށް ހުރުން ފަދަ ކަންތައްތައް ހިމެނޭ ކަމަށެވެ.\n"މި ޕާޓީގެ މެމްބަރުންގެ ހައްގުތަކާއި، މި ޕާޓީގެ ކެންޑިޑޭޓަށް ވޯޓު ދެއްވި 96 ހާހަށްވުރެ ގިނަ ދިވެހި ރައްޔިތުންގެ ހައްގުތައް ހިމާޔަތް ކުރުމަކީ މި ޕާޓީއެއްގެ ޒިންމާއެއް ކައުންސިލުން ދެކެމެވެ" ޕީޕީއެމްގެ ބަޔާނުގައި ބުނެފައިވެއެވެ.\nޕީޕީއެމް އަކީ އަބަދުވެސް ގާނޫނީ ތަރަހައިގެ ތެރެއިން ސިޔާސީ ހަރަކާތްތައް ކުރިއަށް ގެންދިޔުމުގެ ނަމޫނާއަކަށް ވީހިނދު، ކުރިއަށް އޮތް ތަނުގައި ވެސް ރައްޔިތުންގެ ހައްގުތައް ހިމާޔަތްކުރުމުގައި އަދި ގައުމުގެ މަސްލަހަތު ހިމާޔަތް ކުރުމުގައި ޑިމޮކްރެސީގެ އިމުގެ ތެރެއިން އަދި ރާއްޖޭގެ ގާނޫނުތަކާއި ގަވާއިދުތަކަށް ހުރުމަތްތެރިކޮށް ހިތުމާއެކު އަމަލުތައް ބަހައްޓާނެކަމުގެ ޔަގީންކަން އެ ޕާޓީން ވަނީ އަރުވާފައެވެ.\nއޮކްޓޯބަރ 10, 2018 16:54\nއަލުން ބަލައިގެން ވެސް އިންތިޚާބު ބާތިލްކުރެވޭވަރުގެ ކަމެއް ނުފެނުނު ނަމަ ކަމަށް ތަމެން ބުނި ނަމަވެސް މަމެން އެކަން ގަބޫލުނުކުރާނަމޭ ތަމެން ތިޔާ ދައްކާ ވާހަކައިގައި ވަރަށް ބޮޑަށް ތަމެން އިންތިޚާބުފގައި އޮޅުވާލާފައިވާ ކަމަށް މަމެން ތުހުމަތު ކުރަމޭ ބުއްދި އަށް ގަބޫލު ނުކުރެވޭ އެއްގޮތަކަށް ވެސް ތަމެން ދައްކާ ވާހަކަ އެއް މަމެންނަށް ބޮޑަށް ލަފާ ކުރެވެނީ ތަމެން ތިޔާ ހަދަނީ ދޮގު ކަމަށް.\nއޮކްޓޯބަރ 10, 2018 18:59\nވޯޓްއޮޅުވާލުމާބެހޭގޮތުން މިހާރު ދެކެވެމުންދާ ވާހަކަތަކަށް އެކަށީގެންވާ ރަނގަޅު ޖަވާބެއް ލިބޭނީ ކޯޓްމަރްޙަލާ ކަޑައްތުކުރުމުން ކަމަށްވާއިރު، ޕީޕީއެމުން އެކަންކުރައްވާ މައިގަނޑު މަޤްޞަދަކީ، ކޮބައިތޯ ސުވާލުނުއުފެދެއެވެ.\nއޮކްޓޯބަރ 10, 2018 19:24\nފުހުންނަށް ހުށަހަޅާ ބައެއް މައްސަލަތައް ސީދާ ކޯޓަށް ހުށަހެޅުމަށް ފުލުހުން އަންގަވައެވެ. އެއީ މިރާއްޖޭގައި އަބަދުވެސް ކަންހިނގަމުންދާ އުޞޫލެވެ. އަދި ޚާއްޞަކޮށް މިރާއްޖޭގެ ދުސްތޫރީ ނިޒާމު ބިނާވެފައި އޮންނަނީ، މަތީމަރްޙަލާގައި ދުސްތޫރީ މައްސަލަތައް ބެލުމުގެ މައްޗަށެވެ.\nއޮކްޓޯބަރ 11, 2018 07:44


SunOnline: #VAAHAKA: Hiraas... - 13\nޔަޝްފާ ޙުސައިން 13 Sep 2021, 09:47\n"އަހަންނަށް ފެންނަނީ، ލަސްނުކޮށް ތިކަން އޭނައަށް އަންގަން..." ނުހާމް ލަފާ ދިނެވެ.\n"އުހުނ... ތިކަމެއް ނުވާނެ..." ޔުނާން ދެކޮޅު ހެދިއެވެ. "އީންއަށް ވާނެގޮތަކާ ދޭތެރޭ ކަލޭމެން އެކަކުވެސް ވިސްނާލިންތަ؟... ވިސްނާލަބަލަ، އޭނައަށް މިކަންތައް އެނގުނީމަ ވާނެގޮތް... އެއްކަމެއް ނުނިމެނީސް، އަނެއްކަމެއް ކުރިމަތިވީމަ، ކިހިނެއް ވާނީ؟... އޭނައަކަށް ހޭންޑްލްއެއް ނުކުރެވޭނެ... މިކަން އީންއަށް ސިއްރުކުރުން އެންމެ ރަނގަޅު ގޮތަކީ..."\nއެތެރެއަށް ވަދެގެން ދިޔަ އީންއަށް އިވުނީ ޔުނާންގެ ފަހު ޖުމްލައިގެ އަޑެވެ. ވަގުތުން އީންގެ ފިޔަވަޅުތައް ހުއްޓިއްޖެއެވެ.\n"ކޮން ކަމެއް ސިއްރު ކުރާށޭ؟..."\nއީންގެ އަޑަށް، ޔުނާން އާއި ލަޔާން ފުންމައިގެން ތެދުވިއެވެ. ގޮތް ހުސްވެފައިވާ މީހަކު ފަދައިން، ނުހާމަށް ދެ ލޯ މަރައިލެވުނެވެ.\nތިން މީހުން ވެސް ތިބީ، ކުށްވެރިންތަކެއް ފަދައިންނެވެ. އީން ހުރީ ޝައްކުގެ ނަޒަރަކުން ފަހަރަކު މީހަކާއި ދިމާއަށް ބަލާށެވެ. އެކަކުވެސް ޖަވާބު ނުދިނުމުން އޭނާގެ ޝައްކު ޔަގީނަށް ބަދަލުވިއެވެ.\n"އަހަރެން މި އެހީ ކޮންކަމެއްހޭ އަހަންނަށް ސިއްރު ކުރަނީ؟..." އީން އޭނާގެ ސުވާލު ތަކުރާރު ކުރިއިރު، ކުރިއަށްވުރެ އެ އަޑު ބާރެވެ.\nކުރިއަށް ހިނގައިގެން އީން ފެނުމުން، ޔުނާންގެ ނަޒަރު ހުއްޓުނީ، މޭޒުމަތީގައި އޮތް ފައިލަށެވެ. އޭނަ އަވަހަށް އެ ފައިލު ލެއްޕިއެވެ. އެކަން ވީ، އީންގެ ހިތުގައި އުފެދުނު ޝައްކު ޔަގީނަށް ބަދަލުވި ކަމަކަށެވެ. ޔުނާންގެ މޫނުން، ފައިލަށް އީންގެ ނަޒަރު ހުއްޓުނެވެ. އީން ފައިލާއި ދިމާއަށް ދާން ފެށި ތަން ފެނުމުން، ޔުނާންގެ ހިތުގެ ހިނގުން މަޑުޖެހިލިއެވެ.\nއީން އައުމުގެ ކުރިން ފައިލު ދަމައިގަތީ، ނުހާމެވެ. ނުހާމް އެ ފައިލު ފުރަގަހަށްލައި ފޮރުވިއެވެ. އީންއަށް އެމަންޒަރު ރީތިކޮށް ފެނުނެވެ.\n"ކޯއްޗެއް ތި ފޮރުވަނީ؟..." އީން ސުވާލު ކުރިއެވެ.\n"ކަމްއޯން... އަހަންނަށް ފެނިއްޖެއޭ..." ނުހާމްގެ ކައިރިއަށް ޖެހިލަމުން އީން ބުންޏެވެ. "އަހަންނަށް ފެނިއްޖެއޭ މިތާ އޮތް ފައިލު ފޮރުވިތަން..."\nޔުނާންއަށް ހަދަންވީ ގޮތެއް ނޭނގިފައި ހުއްޓައި، ލަޔާން އޭނާގެ ލޮލުގެ އިޝާރާތުން، އީން އެތަނުން ނެރުމަށް އެދުނެވެ.\n"އީން ދޫންޏާ!... ދެންމެ އެއްނު ހޮސްޕިޓަލުން ތިއައީ... އަހަރެމެންގެ ތަހުގީގުގަ ބައިވެރި ވެވޭނީ، ވަރަށް ސްޓްރޯންގް މީހުންނަށް... އިހަށް ހިނގާ... ރެސްޓް ކޮށްލާފަ އަންނާނީ..." އީންގެ ކޮނޑުގައި އަތް އަޅުވައިލަމުން ޔުނާން ބުންޏެވެ.\n"އެކަމް އަހަންނަށް އަޑު އިވުނޭ، އަހަންނަށް ސިއްރު ކުރާށޭ ކިޔާފަ ކީ އަޑު..." އީން ދާކަށް ނޫޅުނެވެ. "ނުހާމް އެ ފޮރުވަނީއޭ ފައިލު... ދައްކަބަލަ..."\n"ބަލާބަލަ މިހާރުވެސް މިއޮއް ލޭ އަންނަނީ... ހިނގާ އަލުން ހޮސްޕިޓަލަށް..." އީންގެ އަތަށް އައިވީ ގުޅާފައި އޮތް ތަނުން ލޭ އަންނަތަން ފެނުމުން ޔުނާން ބުންޏެވެ. "ހޮސްޕިޓަލުންވެސް ހާދަ ފަރުވާކުޑައޭ... މިހާލުގަ މި ކުއްޖާފުޅު ހުއްޓާ، އެކަނި ދޫކޮށްލަން ހެޔޮވެސް ނުވާނެއެއްނު..."\nއީން އިތުރު އެއްޗެއް ބުނުމުގެ ކުރިން، ޔުނާން އީން ގޮވައިގެން އެތަނުން ނުކުތެވެ. ޔުނާންގެ ފޯނަށް ކާވިން ގުޅީ އެވަގުތުއެވެ.\n"އެންގްރީބާޑް އެ ގުޅަނީ... ކޮން ކަމެއް ލައިގަތީބާ؟..." އީންއަށް ފޯނު ދައްކައިލަމުން ޔުނާން ބުންޏެވެ.\nއީން އޭނާގެ ދެލޯ ހަނިކޮށްލިއެވެ. ޔުނާން އެފަދައިން ކާވިންއަށް މުހާތަބު ކުރުމުން، އީން ހުރީ ހިތްހަމަނުޖެހޭގޮތް ވެފައެވެ. ބޮޑެތި މީހުންނަށް އިހުތިރާމް ކުރަން ޔުނާންއަށް އެއްވެސް ވަރަކަށް ނޭނގެއޭ ކިޔައިގެން އީން އެއްޗެހި ކިޔަން ފެށިއެވެ.\n"އައްދެ... ކުއްލިއަކަށް އެންގްރީބާޑް ސްމައިލިންބާޑްއަކަށް ބަދަލުވީތަ؟..." ދިމާކުރާ ކަހަލަ ރާގަކަށް ޔުނާން ބުންޏެވެ.\nއީން އޭނަގެ ގައިގައި ޖަހާފާނޭހެން ހީވުމުން، ޔުނާން އަވަހަށް ފޯނު ނަގައި ކަންފަތުގައި ޖައްސައިލިއެވެ.\nއީންމެން ނުކުތުމުން، ލަޔާން އަނެއްކާވެސް ފައިލު ނަގައިގެން އޭގައި ލިޔެފައިވާ އެއްޗެއް ކިޔަން ފެށިއެވެ. އޭނާގެ މޫނުން ކުރިއަށްވުރެ ބޮޑު ހައިރާންކަމެއް ފެނިގެން ދިޔައެވެ.\n"ހައު އިޒް ދިސް ޕޮސިބަލް؟... މީގެ ތޭރަ އަހަރު ކުރި... މި ކުއްޖާ، އީންއާ އެހާ ވައްތަރު... އެކްސްގެ އެނބުރި އައުން... އީންއަށް ދާރިޔާގެ ނަމުން މުހާތަބު ކުރުން... މި ހުރިހާ ދުވަހު އެކްސްގެ އެއްވެސް ޚަބަރެއް ނުވެ ހުރެފަ، ކުއްލިއަކަށް އެނބުރި އަންނަން މެދުވެރިވި ސަބަބަކީ ކޮބާ؟... އަނެއްކާ، އެ ސަބަބަކީ އީންއަށް ނުވާނެބާ؟..." ނުހާމަށް ބަލަން އިނދެ، ލަޔާން އެއްފައްޗަކަށް ހުރިހާ ވާހަކައެއް އަމުނައިލިއެވެ.\n"ތި ފޮޓޯތައް ފެނުނީމަ، އަހަރެންވެސް މިހުރީ ބުނާނެ އެއްޗެއް ނޭނގިފަ... މިވަގުތު އިހަށް ތިކަން ބާއްވާފަ، ތީގެ ފަހު ގަނޑުގަ އޮތް ތަސްވީރާ، އޭގެ ތިރީގަ ލިޔެފަ އޮތް އެއްޗެއް ކިޔާބަލަ..." ނުހާމް ބުންޏެވެ.\nލަޔާން އަވަސް އަވަހަށް ގަނޑުތައް އުކަން ފެށިއެވެ. ފަހުގަނޑުގައި އޮތް އެއްޗެއް ފެނުމާއިއެކު، އޭނަ ދިޔައީ، ސިއްސައިގެންނެވެ. އެ އަތުން، ފައިލު ދޫނުވީ، ކިރިޔާއެވެ.\nނުހާމް ބުނިހެން ފަހުގަނޑުގައި އެވަނީ، ދާރިޔާ މަރާލާފައި އޮއްވައި ނަގާފައިވާ ތަސްވީރުތަކެކެވެ. ދާރިޔާގެ ދެލޯ ބޮޑުވެ، އަނގަ ވެސް އޮތީ، ހުޅުވިފައެވެ. މެޔަށް ހަންޖަރެއް ހަރާފައިވާއިރު، ކަނދުރާގެ މަތީގައި މާކެއް ޖަހާފައިވާ ތަސްވީރުތަކެއް ނަގާފައި ހުއްޓެވެ. މުޅި ތަނުގައި ހެދިފައިވި ލޭގެ ކޯރުގެ ކައިރީގައި، ބޫޓެއްގެ ފިޔަވަޅުގެ ނިޝާންތަކެއް ފެންނަ ތަސްވީރުތަކެއްވެސް ހުއްޓެވެ.\n"ތީގަ ސަސްޕެކްޓަކަށް ޖަހާފަ ތިއޮތީ، އެކްސް... މިހާތަނަށް ވެސް ތި ކޭސް ތިއޮތީ، ހައްލު ނުކުރެވި... ލަޔާން ތި ބުނިހެން، އީންއަށް އެ ދިމާވި ކަންތަކާ، ކުއްލިއަކަށް އެކްސްއެއް އެނބުރި އައުމާ، ހަމަ އެއްގޮތަކަށް މީހުންތަކެއް މެރުމާ، އީންއަށް ގެއްލުން ދިނުމާ، މި ހުރިހާ ކަމަކާ، ތި ކޭސް އާ ވަރަށް އެއްގޮތް ކަންތައްތަކެއް އެބަހުރި..." ނުހާމް ވިސްނާލާފައި ބުންޏެވެ.\nނުހާމްގެ ވާހަކަ ކަނުލާ އަޑު އަހަން އިން ލަޔާންއަށް އެ ވާހަކަތަކަށް އެއްބަސް ވެވުނެވެ. ލަޔާންގެ ހަނދާނަށް އައީ، ހޮސްޕިޓަލުގެ ދޮރުމަތިން ފެނުނު މީހެއްގެ ވާހަކަ ޔުނާން ބުނި ހަނދާނެކެވެ. އޭނަ އެ ވާހަކަ ނުހާމާއި ހިއްސާކުރިއެވެ.\n"ނުހާމް!...... ނުހާމްގެ ބައްޕައެއްނު އޭރު މި ކޭސްގަ މަސައްކަތް ކުރީ..... އަހަންނަށް ޔަގީން، ނުހާމްގެ ބައްޕައަށްވުރެ، ރަނގަޅަށް، އަހަރެމެންނަށް މި މައުލޫމާތު ދެވޭނެ އިތުރު މީހަކު ނުހުންނާނެކަން......" އެއްޗެއް ވިސްނާލަން އިނދެފައި، ލަޔާން ބުންޏެވެ.\nނުހާމްގެ ބައްޕަ އަކީ، ވަޒީފާގެ ސިއްރު ހިފަހައްޓާ މީހެކެވެ. ވަޒީފާގެ އެފަދަ ސިއްރުތަކާއި ބެހޭގޮތުން ސުވާލު ކުރިޔަސް، ބައްޕަގެ ފަރާތުން، އެދެވޭ ޖަވާބެއް ލިބިދާނޭ ކަމާއިމެދު، ނުހާމަށް ޝައްކު ވިއެވެ. ބައްޕަގެ ކައިރިއަށް ދިޔުމަކީ، ނުހާމަށް އޮތް ފަހު "އޮޕްޝަން" އެވެ.\nލަޔާންގެ ފޯނު ރިންގްވާން ފެށިއެވެ. ގުޅީ ސިއްރު މައުލޫމާތުތައް ބަލަހައްޓާ ބައިގައި މަސައްކަތްކުރާ ކުއްޖެކެވެ. ދާރިޔާ އާއި ބެހޭގޮތުން ލިބިފައިވާ މައުލޫމާތުތައް އެ ކުއްޖާއަށް ކިޔައިދިނުމަށްފަހު، އެނގެންހުރި މައުލޫމާތުތައް ހޯދުމަށް ލަޔާން އެކުއްޖާގެ ކައިރިން އެދުނެވެ. ދެ މީހުން އިންތިޒާރު ކުރަމުން ދިޔައީ އެކުއްޖާ ގުޅާނެ ވަގުތަކަށެވެ. މާގިނައިރެއްނުވެ، އެކުއްޖާގެ ކޯލެއް ލަޔާންއަށް ލިބުނެވެ. ލިބުނީ މާ އެދެވޭ ޖަވާބެއް ނޫނެވެ.\n"ވަކި ބަޔަކަށް އެކްސަސްވެވޭ ގޮތަށް އެ ފައިލު އިނީ... އަހަރެން ކަހަލަ އާދައިގެ މީހަކަށް އެކަމެއް ނުވާނެ..." އެ ކުއްޖާ ބުންޏެވެ. "ޕާސްވޯޑު ބްރޭކް ކުރެވޭނީވެސް ސެކިޔުރިޓީ އެތައް ފީޗާއެއް ދުއްވާލައިގެން... ކޮންމެ ގޮތަކަށް ކުރިޔަސް، ބަސްޓްވާނެ..."\nފޯނު ބޭއްވިއިރު، ލަޔާންގެ މޫނުން ކުރިއަށްވުރެ ބޮޑު ޝައުގުވެރިކަމެއް ފެނުނެވެ. ފޯނުގެ އަނެއްކޮޅުން ދެއްކި ވާހަކަ ނުހާމަށްވެސް އިވިފައިވާތީ، އޭނާވެސް ހުރީ ސުވާލުމާކެއްގެ ތެރޭގައެވެ.\n"އަހަންނަށް އޭރުވެސް ހީވިއޭ، ނުބައެއް އުޅޭހެން... އެހެންނޫނީ، ފުލުހުންގެ ތެރޭގަ މި ރެކޯޑުތައް އެހާ ސިއްރު ކުރުމުގެ މާނައަކީ ކޮބާ؟..." ނުހާމް ވިސްނައިލާފައި ވާހަކަ ދެއްކިއެވެ.\n"ދެން އޮތީ އެންމެ ގޮތެއް..." ލަޔާން ވަރަށް ވިސްނައިލާފައި ބުންޏެވެ. "ނުހާމްގެ ބައްޕަ ކިޔާދީފިއްޔާ، އަދިވެސް އަލިމަގެއް ފެނިދާނެ..."\nއަނދިރި ކޮއްޓެއް ކަހަލަ ކުޑަ ކޮޓަރިގަނޑުގެ ދޮރު ހުޅުވުނެވެ. މާހައުލުގެ ހަމަހިމޭންކަން، ނެތިގެން ދިޔައީ، އިވިގެންދިޔަ ކުރަކި އަޑުންނެވެ. ކޮޓަރި ތެރެއަށް ފަނޑު އަލިކަމެއް ވެރިވިއެވެ. އެ އަލިކަމުގައި ތަނުގެ އެތެރެ ކޮންމެވެސް ވަރަކަށް ފެންނަމުން ދިޔައެވެ.\nކޮޓަރީގެ މެދުގައި ބަހައްޓާފައި ގޮނޑިއެއްގައި ޒުވާން ފިރިހެނަކު އިނެވެ. އެމީހެއްގެ ހަތަރެސްފައި ވަނީ، އެ ގޮނޑި އާއިއެކު ބަނދެފައެވެ. އަނގަމަތީގައި ފޮތިގަނޑެއް އައްސާފައިވާއިރު، ބޯ އޮތީ، އެއް ފަރާތަކަށް އަރިވެފައެވެ. ލައިގެން އިން އަންނައުނުގައި ހިރަފުހުގެ އަސަރު ވިއެވެ. ބޮލުގެ އިސްތަށިގަނޑު އޮތީ، ހޭވިފައެވެ. މޫނުމަތިން ފެންނަމުން ދިޔައީ، ވަރުބަލި ކަމެވެ. މޫނުން ބައެއް ތަންކޮޅުކޮޅުގައި އަނިޔާގެ ނިޝާން ފެންނަން ހުއްޓެވެ. ދެލޯ މެރިފައިވީ، އެ ހަށިގަނޑުގައި އެއްވެސް ހަކަތައެއް ނެތުމުންނެވެ.\nދޮރުމަތިން ކޮޓަރިތެރެއަށް އެޅިގެން ދިޔައީ، ދިގު ހިޔަންޏެކެވެ. އެ މީހަކު ދޮރުމަތީގައި އިރުކޮޅަކު މަޑުކޮށްލައިގެން ހުއްޓެވެ. ދެން މަޑުމަޑުން ކޮޓަރި ތެރެއަށް ވަނެވެ. އިވެމުންދިޔަ ފިޔަވަޅުތަކުގެ އަޑުން މާހައުލުގެ ހިމޭންކަން ނަގާލިއެވެ.\nގޮނޑީގައި އިން މީހާ، ދެ ލޯ ހުޅުވައިލީ، އުނދަގޫ ގޮތަކަށެވެ. ކުޑަކުޑަކޮށް ހުޅުވައިލި ނަމަވެސް، އޭނާ ދެލޯ ބޮޑުވެގެން ދިޔައީ، ކުރިމަތިން އައި މީހާ ފެނުމުންނެވެ. ދެ ފަރާތަށް ބޯ ހޫރަމުން، އެމީހަކު ތެޅެން ފެށިއެވެ. ހަޅޭއްލަވައިގަނެވޭތޯ މަސައްކަތް ކުރަމުން ދިޔަ އެވެ. ސަލާމަތްވުމަށް ކުރެވޭނޭ މާ ބޮޑު ކަމެއް ނެތްކަން އެނގޭ އިރުވެސް މެއެވެ.\nކަޅު ފޭރާމުގައި ހުރި މީހާ ގޮސް، ގޮނޑީގެ ދެ ފަރާތުން އަތްގަނޑުގައި ދެ އަތް އަޅުވައިލިއެވެ. ކުރިމަތީގައި އިން މީހާ އާއި ދިމާއަށް، އޭނާ ގުދުވިއިރު، ދެލޮލުގައި ވަނީ ނުރައްކާތެރި ވިދުވަރެކެވެ.\nކާވިން ފޯނު ބޭއްވުމުން، ޔުނާން އީންއަށް ބަލައިލީ ދެލޯ ހަނިކޮށްލަމުންނެވެ. ކަމެއް ގޯސްވެއްޖެކަން އެނގުމުން އީންގެ ހިތް ތެޅިލިއެވެ.\n"ބަސްނާހާ ކުއްޖާ... ހޮސްޕިޓަލުން ފިލައިގެން ދޯ އައިސް ތިހުރީ..." ހަރުކަށިގޮތް އަޑަށް ގެންނަމުން ޔުނާން ބުންޏެވެ.\n"ޝިޓް... ސަރ ބުނީތަ؟" އީންއަށް އަވަސް އަވަހަށް އަހައިލެވުނެވެ.\n"ހޮސްޕިޓަލުން ސަރއަށް ގުޅާފަ ބުނީއޯ..." ޔުނާން އިތުރު ތަފުސީލް ދިނެވެ.\n"ކީއްވެ ހޮސްޕިޓަލުން ސަރއަށް ގުޅީ؟..." އީންއަށް އަހައިލެވުނެވެ.\n"ނުވިސްނޭ ކުއްޖާ..." އީންގެ ނިތްކުރީގައި އިނގިލި ޖައްސައި މަޑުމަޑުން ކޮއްޕައިލަމުން، ޔުނާން ބުންޏެވެ. "ސަރއެއް ނޫންތަ ތި ކުއްޖާ ހޮސްޕިޓަލަށް ގެންދިޔައީ... ދެން އެތަނުގެ ލިޔުންތައް ފުރިހަމަ ކުރާނީ ކާކު؟..."\nކާރަށް އަރާފައި ވެސް އީންއަށް ވިސްނެމުން ދިޔައީ ކާވިން އާއި މެދުގައެވެ. އޭނަ ހަސްފަތާލުން ފިލައިގެން އައިކަން އެނގުމުން ކާވިން ހީކުރާނީ ކީކޭ ހެއްޔެވެ؟ ރުޅި އަންނާނެ ހެއްޔެވެ؟\n"ސަރ ކީކޭ ބުނީ؟... ރުޅި އައިއްސަތަ ހުރީ؟..." އީން އަހައިލިއެވެ.\nކާރު ދުއްވަން އިނީ ޔުނާނެވެ. އީން އިނީ ޑްރައިވަރު ޝީޓާއި ޖެހިގެން ހުރި ގޮނޑީގައެވެ. އީންގެ ސުވާލާއިއެކު ޔުނާން ކާރުގެ ދުވެލި މަޑުކޮށްލާފައި އީންގެ މޫނަށް ބަލައިލިއެވެ.\n"ތީ މީހަކު އަހާ ކަހަލަ ސުވާލެއްވެސް ނޫނެއްނު..." ޔުނާން ދެ ފަރާތަށް ބޯ ހޫރައިލިއެވެ.\nއީންއަށް އިތުރު އެއްޗެއް ބުނާކަށް ނުކެރުނެވެ. ހަސްފަތާލަށް ގޮސްފައި ވެސް، އޭނަ އިނީ ވަރަށް މަޑުންނެވެ. ޔުނާން ހީކުރީ، ދެވަނަ ފަހަރަށް ހަސްފަތާލަށް އަންނަންޖެހުމުން އިން ގޮތެއް ކަމަށެވެ. ހަގީގަތަކީ އީން އިނީ ކާވިން އާއިމެދުގައި ވިސްނަން ކަމެވެ.\nއީންގެ ނިދުމުންވެސް، އީންގެ ކައިރީގައި ޔުނާން އެތައް އިރެއް ވަންދެން އިނެވެ. ޔުނާން ދިޔައީ ކާވިން ގުޅާފައި ބައެއް މަސައްކަތްތައް ނިންމާލަދޭން އެދުމުންނެވެ. ކުޑަކޮށް ނިދާލާފައި ހޭލި އީންއަށް ފުރަތަމަ ވެސް ބަލައިލެވުނީ، ފޯނެވެ. ކާވިންގެ މެސެޖެއް ލިބިފައި އޮންނާނެ ކަމަށް އޭނާގެ ހިތް ބުނުމުންނެވެ. ލިބިފައި އޮތީ، ޔުނާންގެ މެސެޖެކެވެ. މުހިއްމު ކަމެއް ޖެހިގެން ދާންޖެހުނީ ކަމުގައި މެސެޖުގައި ލިޔެފައި އޮތެވެ. ކާވިން މެސެޖެއްވެސް ކޮށްނުލުމުން، އީންގެ ތަބީއަތު ބަދަލުވިއެވެ.\nއެނދުމަތީގައި ދެފައި ވައްކޮށްގެން އިނދެ، ފޯނަށް ބަލަބަލާފައި އީން ދިޔައީ، ކާވިން އާއި ދިމާއަށް އެއްޗެހި ކިޔަމުންނެވެ. އެންމެފަހުން، ކުޑަ ކުއްޖެއްހެން އެނދުމައްޗަށް ވެއްޓިގަތެވެ. މުޅި އެނދުގައި ފުރޮޅެމުން ދިޔައިރުވެސް، ކާވިން އާއި ދިމާއަށް އެއްޗެހި ކިޔުން ހުއްޓައެއް ނުލައެވެ.


Lanka Ah Dhaa Dhivehin Dhen 14 Dhuvahah Quarantine Vaan Jeheyne - Vaguthu\nސްރީލަންކާއަށް ދަތުރު ކުރާ އެންމެން 14 ދުވަހަށް ކަރަންޓީނު ވާން ޖެހޭ ގޮތަށް އުސޫލު ބަދަލުކޮށްފިއެވެ.\nފޮރިން މިނިސްޓްރީން ވިދާޅުވެފައި ވަނީ ދުނިޔޭގެ އެކި ކަންކޮޅުތަކު ގައްޔާއި ސްރީލަންކާގައި އަނެއްކާ ވެސް ކޮވިޑް-19 ހަލުވިކަމާއެކު ފެތުރެމުން އަންނާތީ، އެކަމާ ގުޅިގެން އެގައުމުގެ ސަރުކާރުން އަޅަމުންދާ ފިޔަވަޅުތަކުގެ ތެރެއިން، އެ ޤައުމަށް ދަތުރުކުރާ ފަރާތްތައް ކަރަންޓީނު ކުރުމުގެ އުސޫލަށް ބަދަލުތަކެއް ގެނެސްފައިވާ ކަމަށެވެ.\nއެގޮތުން މިމަހުގެ 11 އިން ފެށިގެން 31 ވަނަ ދުވަހުގެ ނިޔަލަށް، އެ ގައުމަށް ދަތުރުކުރާ އެންމެހާ ފަރާތްތައް އެ ގައުމުގެ ސަރުކާރުން ކަނޑައަޅާ ކަރަންޓީނު ހޮޓަލެއް ނުވަތަ ކަރަންޓީނު ސެންޓަރެއް، ނުވަތަ ރައްކާތެރިކަމަށް ކަނޑައަޅާފައިވާ ލެވެލް 1 ގެ ހޮޓަލެއްގައި 14 ދުވަހުގެ މުއްދަތައް ކަރަންޓީނުވާން ޖެހޭނެ ކަމަށް އަންގާފައިވާ ކަމަށް މިނިސްޓްރީން ވަނީ ވިދާޅުވެފައެވެ.\nއެގޮތުން އޭގެ ތެރޭގައި ކޮވިޑް-19ގެ ވެކްސިން ފުރިހަމަ ކޮށްފައިވާ ފަރާތްތައް ވެސް ހިމެނޭނެ ކަމަށް ފޮރިން މިނިސްޓްރީން ވަނީ ވިދާޅުވެފައެވެ.\nލަންކާއަށް ދަތުރުކުރާ 12 އަހަރުން ފެށިގެން މަތީގެ ފަރާތްތައް 14 ދުވަހުގެ ކަރަންޓީނު ފުރިހަމަ ކުރުމަށްފަހު ދޫކުރެވޭނީ، އެ ޤައުމަށް ދަތުރުކުރާ ފުރަތަމަ ދުވަހު ހަދާ "އޮން އެރައިވަލް" ޕީސީއާރު ޓެސްޓާއި، ކަރަންޓީނުގެ 11 ވަނަ ދުވަހާއި 14 ވަނަ ދުވަހާ ދެމެދު ހަދާ "އެގްޒިޓް" ޕީސީއާރު ޓެސްޓުގެ ނަތީޖާ ނައްސިވުމުން ކަމަށް މިނިސްޓްރީން ވަނީ ވިދާޅުވެފައެވެ.\nފޮރިން މިނިސްޓްރީން ބުނީ، އެރައިވަލް އަދި ކަރަންޓީނުން ވީއްލާއިރު ހަދާ PCR ޓެސްޓު ހެދުން އިސްތިސްނާވާނީ ދެ އަހަރުން ދަށުގެ ކުދީން އެކަނި ކަމަށެވެ.\nކަރަންޓީނު ކުރުމުގެ އުޞޫލަށް މިގޮތަށް ބަދަލު ގެނެސްފައިވީ ނަމަވެސް، ކްރިޓިކަލް ފަރުވާއަށް ގޮސް ހޮސްޕިޓަލުގައި ކަރަންޓީ ނުވާން އެދޭ ފަރާތްތަކުން، ހޮސްޕިޓަލާއި ސްރީލަންކާގެ ހެލްތް މިނިސްޓްރީގެ ޚާއްޞަ ހުއްދައިގެ ދަށުން، ބޭސްފަރުވާއަށް ދަތުރު ކުރުމުގެ ފުރުޞަތު ކުރިއެކޭ އެއްގޮތަށް މި މުއްދަތުގައި ވެސް ފަހިވެފައި އޮންނާނެ ކަމަށް އެ ޤައުމުން އަންގަވާފައިވާ ކަމަށް މިނިސްޓްރީން ވަނީ ވިދާޅުވެފައެވެ.\nލަންކާއަށް ދަތުރު ކުރާ ފަރާތްތަކުން ކަރަންޓީނު ވާން އެންގި ނަމަވެސް އެ ފިޔަވަޅުތަކަށް ބަދަލުއައުން އެކަށީގެންވާތީ މިނިސްޓްރީން ވަނީ އެގައުމަށް ދަތުރު ކުރާ ފަރާތްތަކުން އެކަމުގެ މައުލޫމާތު އޮޅުންފިލުއްވައިގެން ދަތުރު ކުރުމަށް އިލްތިމާސް ކޮށްފައެވެ.\nމެއި 14, 2021 21:44\nއަދިވެސް މިތަނަށް އަންނަ އިންޑިއާ އެއްްޗެހިން ނުޖެހޭ ކަރަންޓީނުވާކަށް


ޔޫރޯ 2020ގެ ފޯރި: ގަދަ 16ގެ ޓީމުތައް ކަނޑައެޅިއްޖެ – Mikal News\nޔޫރޯ2020 ގަދަ 16ގެ މެޗުތައް\nމިހާރު ކުރިޔަށްދާ ޔޫރޯ 2020 ފުޓުބޯޅަ މުބާރާތުގެ ގްރޫޕް ސްޓޭޖު ނިމި ގަދަ 16 ޓީމު ރޭގައި ވަނީ ކަނޑައެޅިފައެވެ. ޔޫރަޕުގެ ހުރިހާ ގަދަ ބާރެއްވެސް މިވަނީ ދެވަނަ ބުރުގެ ޖާގައެއް ހޯދާފައެވެ.\nއެގޮތުން މުބާރާޓުގެ ފޭވަރިޓުން ކަމަށް ބެލެވޭ ފްރާންސަށް ރޭގެ މެޗުގައި އެންމެ ފަހުގެ ޔޫރޯ ޗެމްޕިއަން ޕޯޗުގަލް އާއި ދެކޮޅަށް ކުޅުނު މެޗު 2-2 އިން އެއްވަރުވުމުން ފްރާންސަށް ގްރޫޕްގެ އެއްވަނަ ލިބި، އަދި ކަޓާނެ ކަމަުގެ ބިރުއޮތް ޕޯޗުގަލް އަށް ވެސް2ވަނަބުރުގެ ޖާގައެއް ލިބިގެން ދިޔައެވެ.\nއިޓަލީގެ މޮޅުކުޅުމާއެކު ހުރިހާ މެޗަކުން މޮޅުވެ9ޕޮއިންޓާއި ފައިދާ7ގޯލާއެކު ގްރޫޕްގެ 1 ވަނަ ޓީމުގެ ގޮތުގައި2ވަނަ ބުރު ޔަގީން ކުރިއެވެ. މިގްރޫޕން2ވަނަ ގެރެތު ބޭލސްގެ ވޭލްސް އަށ ްލިބެނީ4ޕޮއިންޓާއި އެކު ފައިދާ 1 ގޯލުންނެވެ. އަދި4ޕޮއިނޓާއި ގެއްލުން 1 ގޯލުން ސްވިޒާލޭންޑަށް ވަނީ އެންމެ ރަގނަޅު ނަތީޖާހޯދި3ވަނަ ޓީމުގެ 4ފުރުސަތުގެ ތެރެިން ފުރުސަތެއް ލިބިފައެވެ. މިގްރޫޕުން ކެޓީ ކުރިން މިމުބާރާތުގައި ބޮޑު ކާމިޔާބީއެއް ހޯދާނެ ކަމަށް ބެލެވުނު ތުރުކީއެވެ.\nއިޓަލީ9ޕ،7ގޯލް\nވޭލްސް4ޕ، 1 ގޯލު\nސްވިޒާލޭންޑް4ޕ، 1- ގޯލު\nގްރޫޕް ބީގައި ބެލްޖިއަމް ވަނީ ކުޅުނު ހުރިހާ މެޗަކުން މޮޅުވެގެން9ޕޮއިންޓާއެކު ފައިދާ6ގޯލާއި ގްރޫޕްގެ އެއްވަނަ ވަނީ ހޯދާފައެވެ. މިގްރޫޕުން ދެވަނަ ޑެންމާކްއަށް ލިބެނީ3ޕޮއިންޓާއެކު ފައިދާ 1 ގޯލުންނެވެ. މިގްރޫޕުން ކެޓީ ފިންލޭންޑާއި ރަޝިއާއަށް ވެސް ވަނީ3ޕޮއިންޓް ލިބިފައެވެ.\nބެލްޖިއަމް9ޕ،6ގޯލް\nޑެންމާކް3ޕ، 1 ގޯލު\nގްރޫޕް ސީގައި ނެދާލޭންޑް ވަނީ ކުޅުނު ހުރިހާ މެޗަކުން މޮޅުވެގެން9ޕޮއިންޓާއެކު ފައިދާ6ގޯލާއި ގްރޫޕްގެ އެއްވަނަ ވަނީ ހޯދާފައެވެ. މިގްރޫޕުން އޮސްޓްރިއާއަށް ދެވަނަ ލިބެނީ6ޕޮއިންޓާއެކު ފައިދާ 1 ގޯލުންނެވެ. މިގްރޫޕުގެ3ވަނަ ޓީމުގެ ގޮތުގައި ޔުކުރޭންނަށް3ޕޮއިންޓާއި ގެއްލުން 1 ގޯލާއެކު ވަނީ އެންމެ މޮޅު3ވަނަ ޓީމުތަކުގެ4ޖާގައިގެ ތެރެއިން ޖާގައެއް ލިބި ދެވަނަބުރުން ފުރުސަތު ލިބފައެވެ. މިގްރޫޕުން ކެޓީ އަލަށް މިމުބާރާތުަގައި ކުޅުނު ނޯތު މެސަޑޫނީއާ އެވެ.\nނެދަލޭންޑް9ޕ،6ގޯލް\nއޮސްޓްރިއާ6ޕ، 1 ގޯލު\nޔުކްރޭން3ޕ، 1- ގޯލު\nގްރޫޕް ޑީގައި އިންގްލޭންޑަށް 1 ވަނަ ލިބެނީ7ޕޮއިންޓާއި ފައިދާ2ގޯލާއެކު، ދެމެޗުން މޮޅުވެ އެއް މެޗު އެއްވަރުވެގެންނެވެ. މިގްރޫޕުން ދެވަނަ ކްރޮއޭޝިއާ އަށް ލިބެނީ4ޕޮއިންޓާއެކު ފައިދާ 1 ގޯލާއެކު3ވަނަ ލިބޭ ޗެކްރިޕަބްލިކަށް ވުރެ ޖެހި ގޯލު 4-4 އިން ކުރި ލިބޭތީއެވެ. އެއާއެކު3ވަނަ ލިބޭ ޗެކްރިޕަބްލިކު ވެސް ދެވަނަ ބުރުގެ ޖާގައެއް ކަށްވަރުކޮށް ފައެވެ. މިގްރޫޕުން ކެޓި ސްކޮތްލޭންޑަށް ހޯދުނީ އެއްޕޮއިންޓެވެ.\nއިންގްލޭންޑް7ޕ،2ގޯލް\nކްރޮއޭޝިއާ4ޕ، ފައިދާ 1 ގޯލު ޖެހިގޯލު 4\nޗެކް ރިޕަބްލިކް4ޕ، ފައިދާ 1 ގޯލު، ޖެހިގޯލު 3\nގްރޫޕް އީ އިން ސްވިޑެން އަށް ވެސް އެއްވަނ ލިބެނީ7ޕޮއިންޓާއި ފައިދާ2ގޯލާއި އެކުއެވެ. މިގްރޫޕުން ސްޕެއިން ގްރޫޕްގެ ފަހު މެޗުގައި ހޯދި ބޮޑު މޮޅާއެކު ސްލޮވާކިއާ ވަނީ މުބާރާތާއި ވަކި ވާން ޖެހިފައެވެ. ސްޕޭން އަށް ގްރޫޕްގެ ދެވަނަ ލިބެނީ އެއް މޮޅާއި ދެމެޗުން އެއްވަރުވެ5ޕޮއިންޓާއި ފައިދާ5ގޮޅާވެއެ އެކު އެވެ. ރޭގެ މެޗުގައި 5-0 ގެ ބޮޑު ތަފާތަކުން ބަލި ވެ މުބާރާތުގައި3ޕޮިއނތް ހޯދައި ފުރަތަމަކޮޅު ގާއިމުކުރި އުއްމީދުވަނީ ގެއްލިގެން ގޮސްފައެވެ. މި ގްރޫޕުން ސްލޮވާކިއާ އާއި ޕޮލެންޑް ވަނީ ކަޓާފައެވެ. ޕޮލެންޑށް ހޯދުނުނީ އެންމެ ޕޮއިންޓެކެވެ.\nސްވިޑެން7ޕ،2ގޯލް\nސްޕޭން5ޕ،5ގޯލު\nގްރޫޕް އެފް އަކީ މިފަހަރުގެ މުބާރާތުގައި އެންމެ ވަރުގަދަ ގްރޫޕެވެ. މިގްރޫޕުގައި ތިބީ މުޅިންވެސް ކުރީގެ ޗެމްޕިއަނުންނެވެ. އެގޮތުން ވާދަވެރި މެޗްތަކަކަށްފަހު ގްރޫޕްގެ 1 ވަނަ ފްރާންސަށް ލިބުނީ5ޕޮއިންޓާއެކު، ރޭ ޕޯޗުގަލްގެ މެޗު 2- އިން އެއްވަރުވުމުން ނެވެ. ގްރޫޕްގެ ދެވަނަ ޖަރުމަނުން ހޯދީ ކުރިން ޕޯޗްގަލް އާއެކު ހޯދި 4-2 ގެ ބޮޑު މޮޅުގެ ފައިދާއިންނެވެ. ޖަރުމަނަށް2ވަނަ ލިބެނީ4ޕޮއިންޓާއި ފައިދާ 1 ގޯލާއެކު، ޕޯޗްގަލް އާއި ‘ހެޑް-ޓު-ހެޑް’ މެޗުގެ ނަތީޖާއިން މޮޅުވެފައި ވުމުންނެވެ.\nޔޫއެފާ މުބާރާތްތަކުގައި ޕޮއިންޓުން އެއްވަރުވުމުން ފުރަތަމަ ބަލަނީ ފައިދާ ގޯލު ނުވަތަ ގޯލް ތަފާތަށެވެ. އެގޮތުން އެއްވަރުވެއްޖެ ނަމަ ހެޑް-ޓު-ހެޑް (އެ ދެ ޓީމެއް ބައްދަލުކުރިމެޗުގެ ނަތީޖާ) އަށެވެ. އެގޮތުން ވެސް އެއްވަރުވެއްޖެނަމަ އެގޮތުން ވެސް އެއްވަރުވެއްޖެނަމަ ދެން ބަލަނީ ޖެހި ގޯލަށެވެ. މިގްރޫޕުން3ވަނަ ލިބޭ ޕޯޗްގަލްއަށް ވެސް4ޕޮއިންޓާއި ފައިދާ 1 ގޯލާއެކު ދެވަނަ ބުރުގެ ޖާގައެއް ލިބިފައި ވެއެވެ.\nފްރާންސް5ޕ، 1 ގޯލް\nޖަރުމަން4ޕ، ފައިދާ 1 ގޯލު ޖެހިގޯލު 6\nޕޯޗްގަލް4ޕ، ފައިދާ 1 ގޯލު، ޖެހިގޯލު7(ހެޑް-ޓު-ހެޑް 2-4 ޖަރުމަން)\nޔޫރޯ 2020 ގްރޫޕް އޮފް ޑެތު އިން ސަލާމަތް ނުވީ ހަންގޭރީއަށް\nޔޫއެފާ ޔޫރޯ މުބާރާތަކީ ކޮންމެ4އަހަރަކުން އެއްފަހަރު ވޯލްޑްކާޕާއި ދިމާނުވާގޮތަށް ބާއްވާ ޔޫރަޕުގެ އެނެމް ވަރުގަދަ ފުޓުބޯޅަ މުބާރާތެވެ. މިމުބާރާތުގެ ފޯރި ގަދަވަނީ މިއީ ދުނިޔޭގައި ތިބި މޮޅު ފުޓުބޯޅަ ކުޅުންތެރިން އެންމެ ގިނައިން ކޫޅޭ މުބާރާތަށް ވެސް ވުމުންނެވެ.\nދެން އޮތީ މިޓިމުތައް ވާދަކުރަން ޖެހޭ ޓީމުތަކެވެ. މުބާރާތުގެ މަޝްހޫރު ބޮޑެތި ޓީމުތައް ވަނީ އެއްފަޅިއެއްގައެވެ. އެގޮތުން ފްރާންސް، ބެލްޖިއަމް، ސްޕޭން އިޓާލި ހިމެނެނީ ބްރެކެޓްގެ އެއްފަޅިއެއްގައެވެ. އަނެއްފަޅިގައި އިތި ބޮޑެތި ޓިމުތަކަކީ އިންގިރޭސިންނާއި ޖަރުމަނެވެ.


ސާފުރާއްޖެ ސްކޫލް 3R ކޮމްޕެޓިޝަން | ސާފުރާއްޖެ ސްކޫލް 3R ކޮމްޕެޓިޝަން – Sarukaaruge Khabaru\nސާފުރާއްޖެ ސްކޫލް 3R ކޮމްޕެޓިޝަން\nމިއަހަރުގެ “ޤައުމީ 3R ދުވަސް” ފާހަގަ ކުރުމުގެ ގޮތުން މިނިސްޓްރީ އޮފް އެންވަޔަރަންމަންޓް އެންޑް އެނަރޖީއިން ސްކޫލްކުދިންނަށް އަމާޒުކޮށްގެން “ސާފުރާއްޖެ ސްކޫލް 3R ކޮމްޕެޓިޝަން ” ނަމުގައި ވަނީ މުބާރާތެއް ހުޅުވާލާފައެވެ. މިމުބާރާތުގެ މައިގަނޑު މަޤްސަދަކީ ދަރިވަރުންގެ މެދުގައި ރިޑިއުސް، ރިޔޫސް އަދި ރިސައިކަލް (3R) ކުރުމުގެ ޝައުގުވެރިކަން އުފެއްދުމެވެ. އަދި މީގެ އިތުރުން ކުނި މަދުކުރުމުގައާއި އާއްމު ތަންތަން ސާފުކޮށްބޭއްވުމުގައި ފަރުދީ ޒިންމާ ނެގުން، ރިޑިއުސް، ރިޔޫސް އަދި ރިސައިކަލް (3R) ކުރުމުގެ އާދަކާދަ އާއްމު ދިރިއުޅުމުގައި އަށަގެނެވުން، ރަގަޅުގޮތުގައި ކުނި މެނޭޖުނުކުރުމުގެ ސަބަބުން ސިއްޙަތަށް ދިމާވާ ނޭދެވޭ އަސަރުތަކަށް ހޭލުންތެރިކުރުވުން އަދި ކުނި މެނޭޖުކުރުމުގެ މަސައްކަތުގައި ހުރި މަންފާތައް ދެނެގަތުމެވެ.\nމިމުބާރާތަކީ އެހެންމުބާރާތްތަކާއި ތަފާތުކޮށް ކުރިއަށްދާމުބާރާތެކެވެ. އެންމެ ފުރަތަމަކަމަކަށް، މިމުބާރާތުގެ ސަބަބުން އުފެދޭކުނި މަދުވެގެންދާންވާނެއެވެ. އަދި މިއީ މިމުބާރާތުގެ ޖަޖުކުރާ މިންގަނޑުތަކުގައި ހިމެނޭވެސްކަމެކެވެ. މީގެ އިތުރުން ޖަޖުކުރާ މިންގަނޑުތަކުގައި އުފެއްދުންތެރިކަން (އިނޮވޭޝަން)، ކްރިއޭޓިވިޓީ، ޔޫސަބަލިޓީ އަދި މަސައްކަތުގެ ފެންވަރަށްވެސް ބަލާނެއެވެ. މިމުބާރާތަކީ މުޅި ރާއްޖޭގެ ސްކޫލުތަކަށް ހުޅުވާލައިގެން ކުރިއަށްގެންދާ މުބާރާތަކަށްވެފައި، ކުދިން ތައްޔާރުކުރާ ތަކެތި މިމިނިސްޓްރީއަށް ގެނައުމަކީ ދަތިކަމަކަށް ވެދާނެތީ، މިމުބާރާތަށް ތަކެތި ހުށަހެޅުން ކުރިއަށްދާނީ އިލެކްޓްރޯނިކް މީޑިއާގެ ޒަރިއްޔާއިންނެވެ. މުބާރާތުގައި ބައިވެރިވުމަށް ޝައުޤުވެރިވާ ސްކޫލްތަކުން އެންމެ ފުރަތަމަ ކަމަކަށް މުބާރާތުގައި ރަޖިސްޓަރވުން ވަރަށް މުހިންމެވެ. މިގޮތުން ތިރީގައި މިވަނީ ސަމާލުވާނެޖެހޭ ސުންގަނޑިތަކެވެ.\nމުބާރާތުގައި ބައިވެރިވުމަށް ޝައުޤުވެރިވާ ސްކޫލްތަކުން ރެޖިސްޓްރީކުރުން: މިހާރު މުއްދަތުހަމާ ތާރީހަކީ 18ޖުލައި 2017ވާ އަންގާރަ ދުވަހުގެ 14:00އަށް. މިކަމާ ގުޅޭ ފޯމް މުބާރާތުގެ ގައިޑަންސް ނޯޓް ޖަދުވަޅު2ގައި ހިމެނޭނެއެވެ. http://www.environment.gov.mv/v2/en/download/5392\nމަސައްކަތްކުރިއަށްދާ ގޮތުގެ ތަސްވީރުތައް ސެއަރކުރުން: މިކަމާބެހޭ އިތުރު މަޢުލޫމާތު ހޯއްދެވުމަށް http://www.environment.gov.mv/v2/en/download/5392\nފައިނަލް ސަބްމިޝަން: މުއްދަތުހަމާ ތާރީހަކީ 8 އޯގަސްޓް 2017ވާ އަންގާރަ ދުވަހުގެ 22:00އަށް. މިކަމާ ގުޅޭ ފޯމް މުބާރާތުގެ ގައިޑަންސް ނޯޓް ޖަދުވަޅު3ގައި ހިމެނޭނެއެވެ. http://www.environment.gov.mv/v2/en/download/5392\nމިމުބާރާތުގެ އިތުރު މަޢުލޫމާތު ހޯއްދެވުމަށް http://www.environment.gov.mv/v2/en/download/5392 ލިންކަށް ވަޑައިގެން މައުލޫމާތު ކަރުދާސް ޑައުންލޯޑް ކުރެވުން އެދެމެވެ.


އައި.ޕީ.ޔޫ ގެ ހިޔުމަން ރައިޓްސް ކޮމެޓީއާ އީވާ ޢަބްދުﷲ މިއަދު ބައްދަލުކުރައްވައި ރާއްޖޭގެ އިންސާނީ ޙައްޤުތަކާމެދު އޮތް ކަންބޮޑުވުންތައް ޙިއްޞާކުރައްވައިފި – Maldivian Democratic Party\n13 އޮކްޓޯބަރު 2014\nއައި.ޕީ.ޔޫ ގެ ހިޔުމަން ރައިޓްސް ކޮމެޓީއާ އީވާ ޢަބްދުﷲ މިއަދު ބައްދަލުކުރައްވައި ރާއްޖޭގެ އިންސާނީ ޙައްޤުތަކާމެދު އޮތް ކަންބޮޑުވުންތައް ޙިއްޞާކުރައްވައިފި\nދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ ޕާރލަމެންޓްރީ ގްރޫޕުގެ މެމްބަރު އަދި އިންޓަރ ޕާރލަމެންޓްރީ ޔޫނިއަން (އައި.ޕީ.ޔޫ) ގެ އަންހެނުންގެ ކޮމެޓީއަށް އޭޝިއާ ޕެސިފިކުން އައްޔަނުކޮށްފައިވާ މެމްބަރު އީވާ ޢަބްދުﷲ އައި.ޕީ.ޔޫ ގެ ހިޔުމަން ރައިޓްސް ކޮމެޓީއާ މިއަދު ބައްދަލުކުރައްވައި ދިވެހިރާއްޖޭގައި އިންސާނީ ޙައްޤުތައް ނިގުޅައިގަންނަމުންދާ ދިއުމާމެދު އޮތް ކަންބޮޑުވުންތައް ޙިއްޞާކުރައްވައިފިއެވެ.\nސްވިޓްޒަލެންޑްގެ ޖެނީވާގައި މިހާރު ކުރިޔަށްދާ އައި.ޕީ.ޔޫ ގެ އެސެމްބްލީގައި ބައިވެރިވެ ވަޑައިގަތުމަށް ކުރައްވާ ދަތުރުފުޅުގައި އައި.ޕީ.ޔޫ ގެ ހިޔުމަން ރައިޓްސް ކޮމެޓީއާ އީވާ ޢަބްދުﷲ މިއަދު ބައްދަލުކުރައްވައި ދިވެހިރާއްޖޭގައި ސިޔާސީ އިދިކޮޅު ފަރާތްތަކަށާއި ނޫސްވެރިންނަށާއި އަދި މުޖުތަމަޢުއަށް ކުރިމަތިވެފައިވާ ހަށިފުރާނައިގެ ރައްކާތެރިކަން ގެއްލިފައިވާ މިންވަރުގެ މައްޗަށް ޖުމްލަގޮތެއްގައި އަލިއަޅުވާލައްވާފައިވެއެވެ. އަދި އެ މައްސަލަތަކުގެ ފުރިހަމަ ތަޙްޤީޤު ނުހިންގުމާއި، މުޖުރިމުން ޝަރީޢަތުގެ ކުރިމައްޗަށް ޙާޟިރުނުކުރުމާއި، ފާޅުގައި ހިންގަމުންގެންދާ ބޮޑެތި ޖަރީމާތަކުގެ މައްޗަށް ވެސް ޤާނޫނު ނުހިންގުމާއި، ރައްޔިތުންގެ މަޖިލީހުން ވެސް މި މައްސަލަތައް ނުބެލުމާއި، ރާއްޖޭގައި ބިރުދެއްކުމުގެ ސަޤާފަތެއް އުފައްދާފައިވާކަމުގެ މައްޗަށް އެކަމަނާ ވާހަކަފުޅުދައްކަވާފައިވެއެވެ.\nއީވާ ޢަބްދުﷲ ގެ ވާހަކަފުޅުގައި، އެމް.ޑީ.ޕީ އަށް ނިސްބަތްވާ ރައްޔިތުންގެ މަޖިލީހުގެ މެމްބަރުންނަށް 2012 ވަނަ އަހަރުގެ7އަދި 8 ފެބްރުއަރީގައާއި އަދި އޭގެ ފަހުން ވެސް ފުލުހުން ކުރި ލާއިންސާނީ އަނިޔާތަކުގައި، ސާބިތު ހެކިލިބެން ހުރިއިރު ވެސް، މިހާތަނަށް އެއްވެސް ފިޔަވަޅެއް އަޅާފައި ނުވާކަން އައި.ޕީ.ޔޫ ގެ ހިޔުމަން ރައިޓްސް ކޮމެޓީގައި ފާހަގަކުރައްވާފައިވެއެވެ. އަދި އެކަމަނާ އެ ކޮމެޓީއާ މިއަދު ބައްދަލުކުރައްވާ އިރުވެސް އެމް.ޑީ.ޕީ ޕާރލަމެންޓްރީ ގްރޫޕުގެ މެމްބަރ މާރިޔާ އަޙްމަދު ދީދީ އަށް ފުލުހުން ލާއިންސާނީ އަނިޔާކުރި މައްސަލައިގައި ދައުވާލިބޭ ފުލުސް މީހާ، ފުލުހުންގެ ފަރާތުން ޝަރީޢަތަށް ޙާޟިރުނުކުރުމުގެ ސަބަބުން އެމައްސަލަ މިއަދު ވެސް ކެންސަލްކޮށްފައިވާކަން ފާހަގަކުރެއްވިއެވެ. އެއާ ޚިލާފަށް އެމް.ޑީ.ޕީ ގެ ރައްޔިތުންގެ މަޖިލީހުގެ މެމްބަރުންގެ މައްޗަށް އުފުލާފައިވާ ސިލެކްޓިވް ދަޢުވާތައް ކުރިޔަށް ގެންދިއުމުގެ ގޮތުން އެމް.ޑީ.ޕީ ޕާރލަމެންޓްރީ ގްރޫޕުގެ ކުރީގެ މެމްބަރ ޙާމިދު ޢަބްދުލް ޣަފޫރުގެ މައްޗަށް ދައުލަތުން އުފުލާފައިވާ ދަޢުވާ ހަމަ މިއަދު ކްރިމިނަލް ކޯޓުގައި ކުރިޔަށް ގެންގޮސްފައިވާކަން ފާހަގަކުރެއްވިއެވެ.\nއަދި އެމް.ޑީ.ޕީ އަށް ނިސްބަތްވާ ރައްޔިތުންގެ މަޖިލީހުގެ މެމްބަރުންނަށް ސީދާ ބަހުން މަރުގެ އިންޒާރުގެ މެސެޖްތައް ފޮނުވަމުންދާއިރު ސަރުކާރުންނާއި ރައްޔިތުންގެ މަޖިލީހުން މި މައްސަލަތައް ބަލަމުން ނުދާކަމާއި މެމްބަރުންނަށް ހިމާޔަތާއި ރައްކާތެރިކަން ސަރުކާރުން ނުދޭކަން އީވާ ޢަބްދުﷲ ފާހަގަކުރެއްވިއެވެ.\nހަމައެފަދައިން މިނިވަން ނޫހުގެ ޖާރނަލިސްޓް އަޙްމަދު ރިޞްވާން ވަގަށްނަގާފައިވާކަމަށް އަމިއްލަ ފަރާތްތަކުގެ ހޯދުންތަކުން ހެކިލިބިފައިވާއިރު، މިއަދާ ހަމައަށް ވެސް އޭނާ ހޯދިފައި ނުވާކަމާއި، އަދި އޭނާ ހޯދުމަށް ސަރުކާރުން އެއްވެސް އަހުމިއްޔަތުކަމެއް ދީފައިނުވާކަމާއި، އެ މައްސަލައިގެ ފުރިހަމަ ތަޙްޤީޤެއް ފުލުހުން ހިންގާފައި ނުވާކަމާއި، އަދި ރައްޔިތުންގެ މަޖިލީހުން ވެސް އެމައްސަލަ ބެލުމަށް އިންކާރުކޮށްފައިވާކަން އީވާ ޢަބްދުﷲ އައި.ޕީ.ޔޫ ގެ ހިޔުމަން ރައިޓްސް ކޮމެޓީގައި ފާހަގަކުރެއްވިއެވެ. އަދި ރާއްޖެޓީވީ އަންދާލައި އަސްވާޑަށް މަރުގެ ޙަމަލާދީ މީގެ އިތުރުން މިނިވަން ނޫހަށް ކަތިވަޅިން އިންޒާރުދީ އަދި އެނޫން ގޮތްގޮތުން ވެސް ނޫސްވެރިންނަށް މަރުގެ އިންޒާރާއި ހަމަލާތައް ދެމުންދާއިރު، އަދި އެކަމުގެ ސާފު ހެކި ލިބެން ހުރި އިރުވެސް މިޖަރީމާތައް ހިންގާފައިވާ އެއްވެސް ފަރާތަކާމެދު މިއަދާ ހަމައަށް ވެސް ސަރުކާރުން އެއްވެސް ފިޔަވަޅެއް އަޅާފައި ނުވާކަން އީވާ ޢަބްދުﷲ އައި.ޕީ.ޔޫ ގެ ހިޔުމަން ރައިޓްސް ކޮމެޓީއާ ހިއްސާކުރެއްވިއެވެ.